ސިޔާސީ ހަރުކަށި ފިކުރާއި ފިރުއައުނުގެ ޑިމޮކުރަސީ | Sandhaanu\nސިޔާސީ ހަރުކަށި ފިކުރާއި ފިރުއައުނުގެ ޑިމޮކުރަސީ\n“ސިޔާސީ ހަރުކަށި ފިކުރޭ ހެއްޔެވެ؟” މަނިކުބޭގެ ރަހުމަތްތެރި އަހައްމަދު މަނިކުބެއާ ސުވާލުކުރިއެވެ. “އަހަރުމެން އަޑުއަހަނީ ދީނީ ހަރުކަށި ފިކުރުގެ ވާހަކައެވެ! ވިސްނުމާއި ފިކުރުކުރުން ހަރުކަށިވަނީ ހަމަ އެކަނި ދީނުގައި ކަމުގައެވެ؟ ހަރުކަށި ފިކުރަކީ ހަމަ އެކަނި ދީނީ ކަޓު މުއްލާއިންނަށް ޚާއްސަ ކަމެއް ކަމުގައެވެ؟ ނައްސެއްގެ މާނަ ކަނޑައަޅާލެވެނީ ހަމައެކަނި ލަފްޒީ މާނައަށް ކަމުގައި ބަލައި، އެގޮތަށް ކަންތައް ނިންމައި، އެކަން އެންމެންގެ މައްޗަށް ހިންގާލުމަކީ ދީނީ މީހުންގެ ބޮލުގައި އެޅުވޭ ކަމެއް ނޫން ހެއްޔެވެ؟ ‘އިލްމީ’ ނަންނަމުގައި ‘ކުރިއެރުމުގެ އަލިކަން ލިބިފައިވާ’ މީހުން ނެރޭ އެކިއެކި ރިޕޯޓުތައް ބުނާ ގޮތުން، ގައުމުގެ ސިޔާދަތާއި މިނިވަންކަމަށް، ސަލާމަތާއި އަމަންއަމާންކަމަށް އޮތް ހަމަ އެކަނި ނުރައްކަލަކީ ދީނީ ފިކުރު ނޫން ހެއްޔެވެ؟ ދެން، ސިޔާސީ ހަރުކަށި ފިކުރޭ ތިކިޔަނީ ކީއްވެ ހެއްޔެވެ؟”\n“އަނެއްކާ މަށަށް މިބުނެވުނީ ބުނަންނުވާ ވާހަކައެއް ހެއްޔެވެ؟” ޖަވާބުގައި މަނިކުބޭ ބުންޏެވެ. “އަމިއްލަ ވިސްނުމުގެ ބޭނުމެއް ނުކޮށް، ހަރުކަށިވާނީ ދީނީ ފިކުރޭ ކިޔައި، ދަމަންވާނީ، ތަންދޮރު ވިސްނޭ ކަމަށް ދައުވާކުރާ މީހުން ދަމާ ބަނދިވަރު ހެއްޔެވެ؟ އާނއެކެވެ. ހަރުކަށިވަނީކީ ހަމައެކަނި ދީނީ ފިކުރެއް ނޫނެވެ! ސިޔާސީ ފިކުރު ވެސް ހަރުކަށިވެއެވެ. އަދި، އަހަންނަށް ހީވާ ގޮތުގައި ސިޔާސީ ހަރުކަށި ފިކުރުގެ ނުރައްކާތެރިކަން، ދީނީ ހަރުކަށިފިކުރުގެ ނުރައްކާތެރި ކަމަށް ވުރެ މާ ބޮޑެވެ. ތަރައްގީ ވަމުން އަންނަ ގައުމުތަކޭ ކިޔޭ ގައުމުތަކުގެ ކަންތައްތަކަށް އަހައްމަދު ބަލާލަބަލާށެވެ. އެތަންތަނުގައި ވެރިކަމުގައި ތިބީ ދީނީ މީހުން ހެއްޔެވެ؟ ނޫންނަމަ، އެތަންތަނުގެ ތާރީޚަށް ބަލާލާއިރު، ވެރިކަންކުރި ކަމަށް ފެންނަނީ ދީނީ ހަރުކަށި ފިކުރުގެ މީހުން ހެއްޔެވެ؟ އެގައުމުތައް ކުރިއަރައި ދިޔުމަށް ހުރަސް އެޅީ ދީނީ ހަރުކަށި ފިކުރު ހެއްޔެވެ؟ އަހަންނަށް ބުނެވޭނީ އެގައުމުތަކުގައި މުޅިން ވެސް ވެރިކަން ކުރީ އެމީހުންގެ ސިޔާސަތާ ދީނާ ގުޅުމެއް ނެތް ސިޔާސީ މީހުންނެވެ. އަދި، ކިއެއް ހެއްޔެވެ؟ ސިޔާސީ ހަރުކަށި ފިކުރުގެ މީހުންނެވެ. އަދި އެފަދަ ސިޔާސީ ހަރުކަށި ފިކުރުގެ މީހުންގެ ސަބަބުން، ގައުމުތަކަށް ކުރިއެރުން ނުލިބި، ބައެއް ގައުމުތައް ހަލާކުވެ ދިޔައީއެވެ. އެހެންވެ، ސިޔާސީ ހަރުކަށި ފިކުރުގެ ވާހަކަ ދައްކަން އެބަޖެހެއެވެ. އެއީ ކޮބައިކަން ދެނެގަނެ، ސިޔާސީ ހަރުކަށި ފިކުރުގެ ނުރައްކަލުން ގައުމު ސަލާމަތްކުރުމުގެ މަސައްކަތް ކުރަން ޖެހެއެވެ.”\n“އެންމެ ރަނގަޅެވެ.” އަހައްމަދު ބުންޏެވެ. “ދެން މަނިކުބޭ ބޭނުން އެއްޗެއް ކިޔާބަލާށެވެ. ތިބުނާ ސިޔާސީ ހަރުކަށި ފިކުރަކީ ކޮބައިކަން ބުނެ، އަހަންނަށް އޮޅުން ފިލުވައިދީ ބަލާށެވެ.”\n“ސިޔާސީ ހަރުކަށި ފިކުރަކީ ކޮބައިކަން ފިރުއަނުގެ ވާހަކައިގެ އެނގެން އެބަ އޮތެވެ.” މަނިކުބޭގެ ވާހަކަ ފެއްޓިއެވެ. “ފިރުއަނު އޭނާގެ ގައުމުގެ މީހުން ގާތު ބުނީ ކީކޭކަން އަހައްމަދު ހަނދާންކޮށް ބަލާށެވެ! ކޮންމެ ދުވަހަކުހެން ކީރިތި ގުރުއާނުގެ ތަރުޖަމާ އަޑުއަހަމު ނޫން ހެއްޔެވެ؟”\n“އާނއެކެވެ! އަޑުއަހަމެވެ.” އަހައްމަދު ބުންޏެވެ. “ނަމަވެސް، އެހެން ހަރުފުން ހަރުފަށް ކޮށްލާފަ އޮންނަ ތަރުޖަމާއަކުން މާ ބޮޑު އެއްޗެއް ސާފެއް ނުވެއެވެ. ބައެއް ފަހަރު، ތަރުޖަމާގައި ކިޔާއެއް އެއްޗެއް، ޚުދު މުތަރުޖިމަށް ވެސް ސާފުވޭބާވަޔޭ ސުއާލު އުފެދޭތަން އާދެއެވެ. އެހެން ކަމަށްވާއިރު، އަހަރެން ކަހަލަ މައް އާދައިގެ މީހަކަށް ތަރުޖަމާއަކުން އެނގޭނީ ކޮން އެއްޗެއް ހެއްޔެވެ؟ ދެން، ފިރުއައުނުގެ ވާހަކަ މަނިކުބޭ ކިޔައިދީ އޮޅުންފިލުވައިދީބަލާށެވެ! އަދި އޭނާގެ ސިޔާސީ ފިކުރު ހަރުކަށިވީ ގޮތް ބުނެދީބަލާށެވެ!”\n“ދެން ޣާފިރު ސޫރަތުގެ ތަރުޖަމާ ކިޔާއިރު ރަނގަޅަށް އަޑު އަހައްޗެވެ. އެ ސޫރަތުގައި މިކިޔައިދޭން އުޅޭ ފިރުއަނުގެ ސިޔާސީ ހަރުކަށި ފިކުރަށް އިޝާރަތްކުރެވިފައިވެއެވެ.” ޖަވާބުގައި މަނިކުބޭ ބުންޏެވެ. “ޣާފިރު ސޫރަތުގައި، އޭނާގެ ގައުމުގެ މީހުންނާ މުޚާތަބުކޮށް، ފިރިއައުނު ބުނާ ބަހެއްގެ މާނައިގެ މައްޗަށް ވިސްނުމުގެ ނަޒަރެއް އަހައްމަދު ހިންގާލަބާށެވެ. އެ ސޫރަތުގައި ފިރުއަނު ބުނާ ވާހަކައިގެ މާނައަކީ މިއެވެ. ‘އަހަންނަށް ފެންނަ ގޮތް ނޫން އެހެން ގޮތެއް، ކަލޭމެންނަށް ބުނެ، އިއްވައި، ދައްކާކަށް، އަހަންނެއް ނޫޅެމެވެ. އެހެނީ ހިކުމަތާއި މޮޅުކަން އެކުލެވިގެންވަނީ ހަމައެކަނި، އަހަންނަށް ފެންނަ، އަދި އަހަރެން ދައްކާ ގޮތުގައެވެ.’ وما أريكم إلا ما أرى ، وما أهديكم إلا سبيل الرشاد. އޭނާއަށް ފެންނަގޮތް ނޫން ގޮތެއް އޭނާގެ ގައުމުގެ މީހުންނަށް ނެތްކަމާއި ހުރިހާ މޮޅަކާއި ހިކުމަތެއް އޮތީ އެ ގޮތުގައިކަން އޭނާ ބުންޏެވެ.”\n“ފިރުއަނުމުގެ މި ބުނުމާ މެދު އިތުރަށް ވިސްނާލަމާ އަންނާށެވެ. ސިޔާސީ ހަރުކަށި ފިކުރަކީ ކޮބައިކަން އޭރުން އެނގޭނެއެވެ.” މަނިކުބޭ އަހައްމަދު ގާތު ބުންޏެވެ.\n“ފިރުއައުނުގެ މިބުނުމާއި މެދު، އަހައްމަދު ވެސް، ވިސްނައި ފިކުރުކޮށްލައިފި ނަމަ، ދެތިންކަމެއް ފާހަގަކޮށްލެވޭނެއެވެ. މި ބުނުމުން، އެންމެ ފުރަތަމަ ވެސް ފާހަގަކޮށްލެވެނީ ކަންކަމާ މެދު ހެޔޮ ގޮތް ކިޔައި ބުނެދޭން އެނގޭނީ ހަމަ އެކަނި ފިރުއައުނަށް ކަމެވެ. ފައިދާހުރީ ހަމައެކަނި އޭނާ ބުނެދޭ ގޮތުގައި ކަމެވެ. އެހެންވީމާ، އެހެން އެކަކު ވެސް، ކަންކަމާ ބެހޭ ގޮތުން، އެއްޗެއް ބުނުމުގެ ބޭނުމެއް ނެތެވެ. މޮޅު އަދި ފައިދާހުރި ގޮތް ދައްކައި ބުނެދޭން ފިރުއައުނަށް އެނގޭނެތީއެވެ. އެހެން މީހުންނަށް އޮތީ އޭނާއަށް ތަބާވެ، އޭނާ ބުނާ ގޮތް ހެދުމެވެ.”\n“ދެވަނައަށް ފާހަގަކޮށްލެވޭ ކަމަކީ، ގައުމީ ކަންކަމުގައި، މުޅި ޖަމާއަތް ޝާމިލުވާ ކަންކަމުގައި، ފިރުއަނު ދެކޭ ގޮތުގައި ކަންކަމުގެ މައްޗަށް ނަޒަރު ހިންގައި، ބަހުސްކުރުމުގެ ބޭނުމެއް ނެތެވެ. މޮޅު ގޮތް، މާކުރިން، ފިރުއައުނަށް އެނގޭތީއެވެ. އެގޮތް އޭނާ ބުނެދޭނެތީއެވެ. އެހެންވެ، އެކަންކަމީ އެއާމެދު ބަހުސްކުރަން ޖެހޭ ކަންކަމެއް ނޫނެވެ.”\n“ތިންވަނައަށް ފާހަގަކޮށްލެވޭ ކަމަކީ ފިރުއަނު، އޭނަގެ ގޮތް ކުރިއަށް ނެރެ، އާންމު މީސްތަކުންނަށް އެގޮތަކީ އެންމެ ރަނގަޅު ގޮތްކަން ދެއްކުމަށްޓަކައި ކުރާކަމަކީ މަލަމަތި އޮމާންކޮށް ވާހަކަ ދެއްކުމެވެ. އޭނާއަކީ ގައުމަށްޓަކައި، ޖަމާއަތުގެ ފައިދާއަށްޓަކައި، މަސައްކަތްކުރާ މީހެއް ކަމަށް ދެއްކުމެވެ. ނަމަވެސް، އޭނާގެ ބާތިލު ދައުވާތަކާއި އޭނާގެ އަމަލުތައް އޭނާގެ ހަގީގަތް ހާމަކޮށްދީ އަންގައިދެއެވެ. އޭނާގެ ވާހަކަތަކަކީ ހޮއި، ހޮޅި ވާހަކަތަކެއްކަން ބުނެދެއެވެ. އޭނާގެ ވެރިކަމަށް ނުރައްކާ ކުރިމަތިވެދާނެ ކަމުގެ ބިރު ހީވެއްޖެ ނަމަ، އެ ބިރު ނައްތާލައެވެ. އޭނާގެ ގައުމުގެ އެއްބައި އަޅުވެތިކޮށް، އޭނާގެ ވެރިކަމަށް ނުރައްކަލެއް، އެމީހުންގެ ތެރެއިން އަތުވެދާނެކަމުގެ ބިރު ހީވުމުން، އެމީހުންގެ ޅަދަރިން މެރިއެވެ. އޭނާ ދެކޭ ގޮތް ނޫން އެހެން ގޮތެއް އެއީ ހައްގުކަމުގައި ބަޔަކު ދުށުމުން، އެމީހުން ވެސް މަރަން ނިންމައި، ތިމަންނާއަކީ އިލާހެއް ކަމުގައި ފިރުއަނު ދައުވާކުރިއެވެ. އޭނާގެ ގައުމުގެ އެއްބަޔެއްގެ ދަރިން ގަތުލުކުރި ކަމަށް އިޝާރަތްކުރާކުރުން، ويذبحون أبناءكم، ކީރިތި ގުރުއާނުގައި އޮވޭ ނޫންހެއްޔެވެ؟ އަދި ބޮޑާކަމުގައި ހައްދުފަހަނައަޅާ ގޮސް، ކަލެއްކަމަށް ދައުވާކޮށް أنا ربكم الأعلى ބުނިވާހަކަ ވެސް ކީރިތި ގުރުއާނުގައި އޮވޭނޫން ހެއްޔެވެ؟”\n“ފިރުއަނުގެ މިވާހަކައިން، ސިޔާސީ ހަރުކަށި ފިކުރަކީ ކޮބައިކަން އެނގެއެވެ.” ފިރުއަނުގެ ވާހަކަ ނިންމާލަމުން، މަނިކުބޭ ބުންޏެވެ. “ފިރުއަނު ދުށް ގޮތުގައި ވެރިކަމަކީ އޭނާގެ ހައްގެކެވެ. ވެރިކަމާއި ވެރިކަމުގެ ހުރިހާ ބާރުތަކާ އިޚުތިޔާރުތަކެއް، ކަންކަމުގައި ގޮތް ކިޔައި ނިންމުން، ފިރުއަނު ދުށް ގޮތުގައި، އެއީ އޭނާއަށް ޚާއްސަވެފައި އޮންނަން ޖެހޭނޭ ކަންކަމެވެ. އެކަމާ މީހަކު ނުވަތަ ބަޔަކު ދެކޮޅު ހަދައިފި ނަމަ، ނޫނީ، އޭނާގެ ވެރިކަމަށް ނުރައްކަލެއްގެ ބިރު ހީވެއްޖެ ނަމަ، އެ މީހަކު ނުވަތަ ބަޔަކު، އަދި އެ ނުރައްކާ ނެތި ކޮށްލަން ޖެހެއެވެ. އޭނާ ދުށް ގޮތުގައި އެއީ އޭނާއަށް ލިބިފައިވާ އިމްތިޔާޒެކެވެ. މިއަށް އަހަރެން ކިޔަނީ ސިޔާސީ ހަރުކަށި ފިކުރެވެ. ފިރުއަނީ ސިޔާސީ ހަރުކަށި ފިކުރެވެ.”\n“ތީ ދެން އެވޭލާ ޒަމާނުގެ، މާ އިހުގެ، ވާހަކަތަކެއް ނޫން ހެއްޔެވެ؟ ފިރުއައުނާ އޭނާއަށް ތަބާވި މީހުން ނިމި ހިނގައްޖެ ނޫން ހެއްޔެވެ؟” އަހައްމަދު ބުންޏެވެ.\n“އާނއެކެވެ. ފިރުއައުނާއި އޭނައަށް ތަބާވި މީހުން ނެތި ހިނގައްޖެއެވެ.” މަނިކުބޭ އެއްބަސް ވިއެވެ. “ނަމަވެސް، ކީރިތި ގުރުއާނުގައި މިފަދަ ތާރީޚީ ވާހަކަތައް ބަޔާންކުރެވިފައިވަނީ، ހަމައެކަނި، ތާރީޚީ ވާހަކައެއް ނަންގަނެ، ޒިކުރުކޮށް، މުނިފޫހި ފިލުވައި ދިނުމުގެ ބޭނުމުގައެއް ނޫނެވެ. އެފަދަ ވާހަކަތައް ކިޔައި، ތާރީޚުން ފިލާވަޅު ލިބިގަނެ، ހޭލުންތެރިވެ ތިބުމަށެވެ. ފިރުއައުނު ފަދަ ސިޔާސީ މީހުންނާއި ފިރުއައުނުގެ ހަރުކަށި ސިޔާސަތުގެ ފިކުރުގެ މީހުން ކޮންމެ ޒަމާނެއްގައި ވެސް އަދި ކޮންމެ ތަނަކުން ވެސް ފާޅުވެދާނެތީއެވެ. އަދި، އެފަ ފިރުއަނީ ސިޔާސީ ހަރުކަށި ފިކުރުގެ މީހުންގެ ނުރައްކަލާއި ގެއްލުމުން އަމިއްލަ ޖަމާއަތާއި އަމިއްލަ ގައުމު ސަލާމަތްކޮށް ރައްކާތެރިކުރުމަށްޓަކައެވެ.”\n“މިސާލަކަށް، ވިހިވަނަ ގަރުނުގެ ތާރީޚަށް، އަހައްމަދު، ނަޒަރު ހިންގާލަބަލާށެވެ. ހިޓިލަރާއި އޭނާގެ ސިޔާސަތަށް ބަލާލުމުން، އެއީ ހަމަ ސީދާ ފިރުއަނުގެ ސިޔާސީ ފިކުރުގެ މީހެއް ކަމުގައި ފެންނާނެއެވެ. ހަމަ އެކަނި ތަފާތަކީ ހިޓިލަރު ޖަރުމަނުގެ ވެރިކަމަށް އައީ ވޯޓު މެދުވެރިކޮށް އިންތިޚާބުކުރެވިގެން ކަމެވެ. ނަމަވެސް، އިންތިޚާބުވުމަށްފަހު، ހިޓިލަރުގެ ޑިމޮކުރަސީ އެ ހިސާބުން ނިމުނީއެވެ. ދެން، އޭނާގެ ވާދަވެރިން ނެތިކޮށްލިއެވެ. އެއަށްފަހު، މަޑުމަޑުން، ހުރިހާ ބާރެއް އޭނާގެ އަތް މައްޗަށް ގެނައެވެ. ޖަރުމަނު ވިލާތުގައި އޭނާގެ ސިޔާސީ ހަރުކަށި ފިކުރުގެ މައްޗަށް ބިނާވާ ޑިމޮކުރަސީގެ ނިޒާމެއް ގާއިމުކުރިއެވެ. ސިޔާސީ މި ހަރުކަށި ފިކުރަށް ‘ޑިމޮކުރަސީ’ މި ލަފްޒު އިތުރު ކުރެވެނީ، ވެރިކަމަށް އައުމަށް ބޭނުން ކުރެވޭ އުކުޅަކަށް ޑިމޮކުރަސީގެ ސޫރަ، އާދެ، ހަމަ އެކަނި ވޯޓު ނެގުމާއި ވޯޓު ދިނުން، ބޭނުން ކުރެވޭތީއެވެ. މިކަމުގެ ތަފްސީލު ހޯދާކަށް އަހައްމަދަށް ވެސް އުނދަގުލެއް ނުވާނެއެވެ. އިންޓަނެޓުންގެ އެކިއެކި ސަފުހާތަކުންނާއި ތާރީޚުގެ ފޮތްތަކުން މިކަމުގެ ތަފްސީލު ލިބޭނެއެވެ. ދެން ހިޓިލަރުގެ ސިޔާސީ ހަރުކަށި ފިކުރުގެ ނަތީޖާއަކީ ހެއްޔެވެ؟ މުޅި ޔޫރަޕާއި ޖަރުމަނު ވިލާތް ވެސް ފުނޑުފުނޑުވެ ދިޔުމެވެ. އަދި، ޖަރުމަނުވިލާތް ބައިވެ، ގައުމުގެ ސިޔާދަތާއި މިނިވަންކަން ވެސް، ދުވަސްގަނޑަކަށް ގެއްލި ދިޔުމެވެ. އާނއެކެވެ. ސިޔާސީ ހަރުކަށި ފިކުރާއި ފިރުއައުނީ ޑިމޮކުރަސީގެ ހިތި ނަތީޖާއެވެ.”\n“އެންމެ ރަނގަޅެވެ. ކޮންމެވެސް ވަރަކަށް ނަމަވެސް ސާފުވެއްޖެއެވެ. ސިޔާސީ ހަރުކަށި ފިކުރާއި ފިރުއައުނީ ޑިމޮކުރަސީ ވެސް އޮންނަނީތާއެވެ!” އަހައްމަދު އެއްބަސްވިއެވެ.\n“ދެން އަހައްމަދު ބުނެބަލާށެވެ!” މަނިކުބޭ އަދިވެސް އިތުރަށް ވާހަކަ ކުރިއަށް ގެންދިޔައެވެ. “އަހަރުމެންގެ ތެރެއިން ވެސް އަބަދުމެ ފެންނަނީ މިކަހަލަ ސިޔާސީ ހަރުކަށި ފިކުރާއި ފިރުއައުނީ ޑިމޮކުރަސީގެ ނިޒާމު ނޫން ހެއްޔެވެ؟”\n” މަނިކުބޭ ކިޔަން ބޭނުން އެއްޗެއް ކިޔާ ބަލާށެވެ!” އަހައްމަދު ދީލާލިއެވެ. “މަނިކުބޭގެ ވާހަކަ އަޑުއަހަން އަހަރެން އިންނާނަމެވެ.”\n“އަހަރުމެންގެ ތެރޭގައި ވެސް، ވެރިކަމަށް އަންނަ ކޮންމެ މީހަކުވެސް ދެކެނީ ވެރިކަމަކީ އޭނާގެ އަމިއްލަ މިލްކެއް ކަމެވެ. ސީދާ އޭނާގެ ހައްގެއް ކަމެވެ. މި ފާއިތުވެ ދިޔަ ހަތްދިހަ ވަރަކަށް އަހަރުގެ ތެރޭގައި ކޮންމެވެސް ފާޑެއްގެ ސޫރީ ޑިމޮކުރަސީ އެއް އޮތެވެ. ކުރިން އޮތީ ކުޑަ ކާފާއި ބޮޑު ކާފު ޖަހައިގެން ވެރިޔާ އިންތިޚާބު ކުރާ ޑިމޮކުރަސީއެކެވެ. ‘ޑިމޮކުރަސީގެ’ މި ވަސީލަތް މެދުވެރިކޮށް ވެރިކަމުގެ ގޮނޑީގައި އިށީނދެވުމުން، ހުރިހާ ބާރެއް ވެރިމީހާގެ މުށުތެރަށް ލެވެއެވެ. އަދި، އިންތިޚާބުކޮށްގެންނާއި އިންތިޚާބުނުކޮށް ރައްޔިތުންގެ މަޖުލީހަށް މީހުންލައި، މަޖުލިސް ކޮންޓުރޯލުކުރެވެއެވެ. އެކި ގޮތްގޮތުން ބިރު ދައްކައިގެންނެވެ. ވަޒީފާ ގެއްލުމުގެ ބިރާއި ހައްޔަރުކުރެވުމުގެ ބިރެވެ. އަދި ބައެއް ފަހަރު އަމިއްލަ މުދަލާއި ވިޔަފާރި ގެއްލިދިޔުމުގެ ބިރުވެސް މެއެވެ. ދެން މިހާރު މިއޮތީ ޕާޓީތަކުގެ ‘ހަގީގީ ޑިމޮކުރަސީ’އޭ ކިޔާ ޑިމޮކުރަސީ އައިއްސަޔޯލައެވެ. މިހާރު ވެސް ވެރިކަމަށް ވާސިލުވެވެނީ އިންތިޚާބުކުރެވިގެންނެވެ. ނަމަވެސް އިންތިޚާބު ކާމިޔާބުކުރުމަށް މިހާރު ކުޑަކާފާއި ބޮޑުކާފު ޖަހަން މަޖުބޫރުކުރުމުގެ ބަދަލުގައި ކުޑަކާފައި ބޮޑުކާފު ގަންނަނީއެވެ. އެހެންވީމާ ކަންއޮތީ ހަމަ ކުރި އެކޭ ހަމަ އެއް ގޮތަކަށެވެ. ޑިމޮކުރަސީ އޮންނަނީ ނަމުގައެވެ. ކުރިން ކުޑަކާފައި ބޮޑުކާފު ޖަހަން މަޖުބޫރުކޮށްގެން އިންތިޚާބުތައް ކާމިޔާބުކުރިއެވެ. މިހާރު، އެކަން ކާމިޔާބުކުރަނީ ފައިސާގެ ބާރުގައެވެ. ވެރިކަމުގެ ހަގީގަތް އޮންނަނީ ހަމަ ކުރިއެކޭ ވެސް އެއް ގޮތަށެވެ. ހުރިހާ ބާރުތަކެއް ވެރިޔާގެ މުށުތެރެއަށް ލެވި، ވެރިޔާ ބޭނުން ގޮތަކަށް ކަންތައް ކުރެވޭ ގޮތަށެވެ. ކުރިއަށް ވުރެވެސް ފަސޭހައިން ވެރިޔާއަށް، ރައްޔިތުންގެ މަޖުލިސް، ކޮންޓުރޯލު ކުރެވިދެއެވެ. ޖަނަވާރުން އިންތިޚާބު ކުރެވޭ ނަމަ، ފައިސާގެ ބާރުގައި ހިމާރުންގެ ޖަމާއަތެއް ވެސް އެމަޖުލިހަށް އިންތިޚާބުކުރެވިދާނެއެވެ. މީގެ އިތުރުން، އޭގެ ތެރެއިން ގިނަ މީހުންނަކީ، އަމިއްލަ ޒަމީރެއް ވެސް އޮތް ބަޔެއް ނޫނެވެ. ޕާޓީގެ ވެރިޔާ ބުނާ ގޮތަށް، ލޯ މަރައިގެން، އަތް ނަގަން ތިބޭ ބަޔެކެވެ. ދެން، އަހައްމަދު ބުނެ ބަލާށެވެ! ކަމުގެ ހަގީގަތަށް ބަލާއިރު ކުރިއެކޭ މިހާރެކޭ ވަކި ތަފާތެއް އެބަ އޮތް ހެއްޔެވެ؟ ކުރިން ވެސް، މަޖުލީހުގެ މެންބަރުން ލޯ މަރައިގެން ތިބެ އަތް ނެގީއެވެ. މިހާރު ވެސް އެކަން ކުރަނީ ހަމަ އެގޮތަށް ނޫން ހެއްޔެވެ؟ ޕާޓީގެ ވެރި މީހާ ބޭނުން ގޮތަކަށް ކަންތައް ކުރުމަށް ގާނޫނުތަކާއި ގަވާއިދުތައް މިހާރުގެ ނިޒާމު ތަންދޭ ނޫން ހެއްޔެވެ؟ ހަމައެކަނި ސިޔާސީ ފިކުރު ހަރުކަށިވެ، ވެރިޔާއަކީ އޭނާގެ އަތް މަތީ ހުރިހާ ބާރެއް އޮތް މީހަކަށް ވަނީކީ ނޫނެވެ. ޑިމޮކުރަސީގެ ނަން ބޭނުންކޮށްގެން މިއީ ގާނޫނީ ސިފަ ލިބިފައި އޮތް ގާނޫނީ ނިޒާމަކަށް ވެސް ވެގެންދަނީއެވެ. ދެން މިފަދަ ނިޒާމަކަށް ކިޔަން، ފިރުއައުނީ ޑިމޮކުރަސީގެ ސިޔާސީ ހަރުކަށި ފިކުރޭ ނޫން ނަމެއް، އަހައްމަދު ބުނެބަލާށެވެ. ފިރުއަނުވެސް ބުނީ ކަލޭމެންނަށް އޮތީ ހަމަ އަހަރެން ދައްކާ ގޮތެވެ. ހުރިހާ މޮޅެއް އޮތީ އަހަރެން ދައްކާ ގޮތުގައެވެ. މިހާރުގެ ވެރިން ވެސް ބުނަނީ ހަމަ ފިރުއައުނު ބުނި މިވާހަކަ ނޫން ހެއްޔެވެ؟”\n“އަދި ބުނަން ހެއްޔެވެ.” މަނިކުބޭ އަހައްމަދަށް އިތުރަށް ވެސް އޮޅުންފިލުވައިދިނެވެ. “އަހަރުމެންގެ ތެރޭގައި މި އޮތް ފިރުއަނީ ޑިމޮކުރަސީ ހިންގާލުމަށްޓަކައި ފަސާދައަކީ މުހިއްމު ކަމެއް ކަމަށް އިޝާރަތްކުރީމު ނޫން ހެއްޔެވެ. ކުދިކާފާއި ބޮޑުކާފު ޖަހަން ވޯޓުގަންނަ ވާހަކަ ކުރިން ބުނީމު ނޫން ހެއްޔެވެ؟ މިފަދަ ފަސާދައިގެ އަމަލުތައް ހިންގައި ވެރިކަމަށް އާދެވުނު ކަމުގައި ވިޔަސް، ވެރިކަން ނެތި ހިނގައިދާނެކަމުގެ ބިރު އަބަދު ވެސް އޮވެއެވެ. އާނއެކެވެ! ކޮންމެ ވެރިޔަކަށް ވެސް ފިރުއަނީ ހުވަފެނެއް ފެނެއެވެ. ފިރުއައުނަށް ފެނުނު ހުވަފެން ފަދައިން، ވެރިކަން ނެތިދާނޭ ކަމުގެ ބިރު ކޮންމެ ވެރިޔަކަށް ވެސް، އަބަދުވެސް، ހީވެ ހީވެ، އެކަމާ ކަންބޮޑުވެ ފިކުރުކުރަން ޖެހެއެވެ. އަދި، ކޮންމެ ވެސް ގޮތަކުން މިބިރު ނައްތާލަން ޖެހެއެވެ. އެކަން ކުރަން، ބޮޑެތި ބޮޑެތި ވަޒީފާތައް، އިދިކޮޅު މީހުންނަށް، ބަހަން ޖެހެއެވެ. ސަރުކާރުގެ ބޮޑެތި މަޝްރޫއުތައް އެފަދަ މީސް މީހުންނަށް ދޭން ޖެހެއެވެ. ރަށްތަކާއި ބިންތައް އެފަދަ މީސް މީހުންނަށް ބަހަން މަޖުބޫރުވެއެވެ. މިވަރުން ވެސް އިދިކޮޅު މީހުން މައިތިރި ނުކުރެވިއްޖެ ނަމަ، އެ ފަދަ މީސް މީހުން ބަންދުކުރަން ޖެހެއެވެ. މީގެ ވަރަށް ރީތި މިސާލެއް ކިޔައިދީފާނަމެވެ. މީގެ އަހަރުތަކެއް ކުރިން، ރާއްޖެ ނުދެކޭ ފަދަ ބޮޑު ޚިޔާނަތެއްގެ ތުހުމަތު މީހެއްގެ ބޮލުގައި އެޅުނު އަނދާން އަހައްމަދު ވެސް ހުންނާނެއެވެ. މި ތުހުމަތުގެ އިތުރުން، މީނާއަކީ ދައުލަތުގެ ބޮޑު ވިޔަފާރި މުއަސަސާއެއްގެ ވެރިޔެއްގެ ގޮތުގައި ހުރިއިރު، އެ ތަނުގައި ޚިޔާނަތުގެ އަމަލުތައް އެންމެ ވަރުގަދަޔަށް ހިނގައި، އެކަމާ އަޅާނުލައި، ފަސާދައިގެ އަމަލުތައް އެތަނުގައި އާންމުކޮށްލި މީހާއޭވެސް ބުނެވިދާނެއެވެ. އަދި، މީގެ އިތުރުން، ފައިސާ ޖެހުމުގެ ތުހުމަތު ވެސް އޭނާގެ މައްޗަށް ކުރެވި، މުޅި ރަށުތެރޭގައި، އެއްދުވަސް ވަރެއްގައި، އެވާހަކަތައް ވެސް ދެކެވުނެވެ. ތެދު ދޮގު ދެނެވޮޑިގެންވާނީ ހަމަ ހުރިހާ ކަމެއްވެސް ދެނެވޮޑިގެންވާ މާތްކަލާނގެއެވެ. އަހަރުމެންނަށް އެނގޭ ކަމަކީ، މިއިން، ބައެއް ކަންކަން ތަހުގީކުރެވުނު ކަމުގައިވިޔަސް، މި ހުރިހާ ކަމެއްވެސް ނިމުނީ ސާބިތު ނުވާކަންކަމަށް ކަނޑައެޅިގެންނެވެ. ނަމަވެސް، ހަމަ މިމީހަކު ވެރިކަމާ ތޮޅެން އުޅުމުން ވަގުތުން ތަހުގީގު ކުރެވި، ޝަރީއަތުގެ ކުރިމައްޗަށް އޭނާ ގެނެވި، އޭނާ ކުށްވެރިވެ، އޭނާގެ މައްޗަށް ހުކުމެއް އައެވެ. އަދި، ވެރިކަމުގެ ގޮނޑި އޭނާގެ އަތް ނުފޯރާ ހިސާބަށް ދުރަށް ޖެއްސުނެވެ. ފަސާދައާއި ވައްކަމަކީ އަޅާނުލާ ދޫކޮށްލެވޭ ކަންކަމެވެ. ނަމަވެސް، ވެރިކަމާ ތޮޅުމަކީ ޝިރުކުފަދައިން އަފޫ ނުކުރެވޭ ދަރަޖައި ކަމެކެވެ.”\n“އިދިކޮޅު މީހުން، މީހަކަށް ފަހު މީހެއް ގަނެ ނުވަތަ ބަންދުކޮށް، އެމީހުންގެ ސަބަބުން ވެރިކަން ނެތި ދިޔުމުގެ ބިރުފިލުވާލެވިދާނެއެވެ. ނަމަވެސް، ފިރުއައުނީ ސިޔާސީ ހަރުކަށި މީހުންނަށް ވެސް ނެތިކޮށްލަން އުނދަގޫ ބިރެއް އޮވެއެވެ. ގައުމުގެ އަމަންއަމާންކަން ބަލަހައްޓާ މުއައްސަސާއިން ވެރިކަމާ ކުރިމަތި ވެދާނޭ ބިރެވެ. އިސްޕޭނުގެ މިޒަމާނުގެ ތާރީޚަށް އަހައްމަދު، ނަޒަރެއް ހިންގާލަބަލާށެވެ. 1930ގެ އަހަރުތަކުގެ ކުރީކޮޅުގައި އިސްޕޭނުގައި ޖުމްހޫރިއްޔަތެއް ގާއިމުކުރެވި، އިސްޕޭނަށް އަލަށް ޕާޓީ ޑިމޮކުރަސީގެ ނިޒާމެއް ގެނެވުނެވެ. ނަމަވެސް ދެން އައި ހައެއްކަ އަހަރު ދުވަހު، އިސްޕޭނުގެ ޕާޓީތަކުގެ މެދުގައި ސިޔާސީ އަރާރުންތައް ބޮޑުވެ، ސިޔާސީ ގޮތުން، ތަން ހަލަބޮލިވެއެވެ. ދެން އަހުލީ ހަނގުރާމައެއް ހިނގައި، މިކަމަށް ނިމުންއައީ 1939 ވަނަ އަހަރު އަސްކަރީއަކު ވެރިކަމަށް އައިސް އަސްކަރީ ޑިކްޓޭޓަރޝިޕެއް ގާއިމު ކުރެވިގެންނެވެ. އަދި މިވެރިކަން، 1974ވަނަ އަހަރާ ހަމައަށް ދެމިގެން ދިޔައެވެ. ސިޔާސީ ހަމަޖެހުމާއި ހަގީގީ ކުރިއެރުމެއް މި އަސްކަރީ ވެރިކަމުގައި އިސްޕޭން ދުއްޓެވެ.”\n“ކޮންމެ އަކަސް، އަހަރުމެންގެ ތެރޭގައި މިހާރު މިއޮތް ފިރުއައުނީ ޑިމޮކުރަސީގެ ސިޔާސީ ހަރުކަށި ފިކުރުގެ ނިޒާމަށް ވެސް، ތަނުގެ އަމަންއާންމު ބަލަހައްޓާ މުއައްސާތަކުގެ ފަރާތުން ނުރައްކަލެއް އައުމުގެ ބިރު އޮވެއެވެ. އެހެންވެ، އެކަމަށް ތައްޔާރުވާން ޖެހެއެވެ. އެ ގޮތުން، ބޭރުގެ ބާރުތަކާ ގުޅުން ބަދަހިކުރެވެއެވެ. އެ ފަދަ ނުރައްކަލެއް ކުރިމަތިވެއްޖެ ނަމަ، އެމީހުންގެ އެހީ ހޯދުމުގެ ބޭނުމުގައެވެ. ކޮންމެ ގޮތެއް ހަދާފައި ނަމަވެސް، ސިޔާސީ ހަރުކަށި ފިކުރުގެ މީހުން އެމީހުންގެ ފިރުއަނީ ޑިމޮކުރަސީ ނިޒާމު ދަމަހައްޓަން. ބޭނުންވެއެވެ. އެހެންވެ އެ މުއައްސަސާތައް ބަދުނާމު ކުރުމާއި އެމުއައްސަސާގެ އަގު ވައްޓާލުމުގެ ގޮތުން ވާހަކަތައް ދައްކައެވެ. މިކަމުގައި ދެބޭނުމެއް އޮވެއެވެ. މި ފަދަ މުއައްސާތަކުގެ އިސް ވެރިންގެ ގޮތުގައި ތަންދޮރު ދަތަސް ނޫނީ ނުދަތަސް، ކަމުގެ ހުނަރު ހުއްޓަސް ނުވަތަ ނެތަސް، ގާތް ތިމާގެ، އިތުބާރުކުރެވޭ މީހުން ބޭތިއްބުމެވެ. މީގެ އިތުރުން، ބޮޑެތި އަސްކަރީ ލަގަބުތައް ދީފައި ސިކުނޑީގެ ތެތްކަމެއް ނެތް، ހިންގުމުގެ ހުނަރެއް ނެތް، ކުރުކޮށް ބުނަނީނަމަ، އެއްވެސް އުރަތްޕެއް ނެތް މީހުން ބޭތިއްބެއެވެ. ކިރިޔާވެސް ތަންދޮރު ދަންނަ މީހަކު މިބުނާ އިސްސަފުގައި ހުރިނަމަ އެމީހަކު ވަކިކުރެވެއެވެ. ނަމަވެސް، މިފަދަ މުއައްސަސާތަކުގެ މެދު ފަންތީގެ ވެރިންގެ ތެރޭގައި، ގަނެވި، ކޮންޓުރޯލު ނުކުރެވި ތިބި ބަޔަކު ތިބެދާނެތީ ސިޔާސީ ހަރުކަށި ފިކުރުގެ މީހުން ކަންބޮޑުވެއެވެ. ކުރިން ނަންގަނެވުނު، އިސްޕޭނުގެ އަސްކަރީ އިންގިލާބުގައިވީ ގޮތަށް ކަންތައް ވެދާނެތީއެވެ. އިސްޕޭނުގައި ވެސް އެތަނުގައި އޭރު އޮތް ޕާޓީ ޑިމޮކުރަސީ ވައްޓާލީ އަސްކަރީ ސަފުތަކުގައި ތިބި އިސް މީހުންނެއް ނޫނެވެ. މިކަން ކުރީ އަސްކަރިއްޔާގެ މެދު ފަންތީގެ ވެރިންގެ ތެރެއިން ބަޔަކު ވެގެންނެވެ. އެހެންވެ، އަމަންއާންމު ބަލަހައްޓާ މުއައްސަސާތައް ބަދުނާމުކޮށް އެތަން ހަލުވާލައި ހިލުވާލަން ޖެހެއެވެ. ކޮންޓުރޯލު ނުކުރެވި ތިބި ބަޔަކު ފެންމަތިކޮށްލުމުގެ ބޭނުމުގައެވެ. ދެން އެމީހުން ހަމައަކަށް އެޅުވިދާނެތާއެވެ. އަދަބު ދެވިގެންނެވެ. ނޫނީ ބޭރުކޮށްލައިގެންނެވެ. ދެވަނަ ސަބަބަކީ އާންމުގެ ކުރިމަތީގައި އަމަންއަމާންކަން ބަލަހައްޓާ މުއައްސަސާތަކަކީ ބޭނުމެއް ނެތް، ބޭކާރު ބަޔެއް ކަމުގައި ދެއްކުމެވެ. ދެން، އެ މުއައްސަސާތައް އުވާލެވެން އޮތްކަމަށް ވަންޏާ އުވާލައި، ނުވަތަ، ތަން އިސްލާހުކުރުމުގެ ނަމުގައި، އެތަންތަން ބޭރުގެ ބާރެއްގެ އަތް ދަށަށް ގެނައުމެވެ. އޭރުން، އެމުއައްސަސާތަކުގެ ތެރެއިން ވެރިކަމަށް އަތުވެދާނެ ބިރު ނައްތާލެވޭނެ ނޫން ހެއްޔެވެ؟”\n“ދެން އެންމެ ރަނގަޅެވެ. މަނިކުބޭގެ ތިޔަ ޚިޔާލީ ފޮލާގެ އަޑު އިވިއްޖެއެވެ. މަނިކުބޭ ތިބުނާ ހަރުކަށި ސިޔާސީ ފިކުރާއި ފިރުއަނީ ޑިމޮކުރަސީގެ ވާހަކަތައް އިވިއްޖެއެވެ. އަހަރެންގެ ވާހަކައަކީ ތިކަމުން ސަލާމަތްވާނީ ކިހިނެއް ހެއްޔެވެ؟” އަހައްމަދު ބުންޏެވެ.\n“ސަލާމަތްވުން އެހާ ފަސޭހަ ނޫނަސް، އެކަން ކުރެވިދާނެއެވެ. އަހައްމަދަށް ވެސް އަދި، އަހައްމަދު ކަހަލަ ކޮންމެ ފަރުދަކަށް ވެސް އެކަން ކުރެވިދާނެއެވެ. އަމިއްލައަށް ވިސްނަން ފަށާށެވެ. ހަމަ މީހަކު އެއްޗެއް ބުނާއިރަށް، އެއީ ވަކި މީހެއް ބުނާ އެއްޗަކަށް ވީމާ އެވާހަކަ ގަބޫލުކުރަން ނަހަދާށެވެ. މީސް މީހުން ބުނާ އެއްޗެހީގެ ރަނގަޅު ނުރަނގަޅު އަމިއްލައަށް ކަނޑައަޅަން ދަސްކުރާށެވެ. އެ ގޮތް ބަލައިފައި، އެއީ ހަގީގަތުގައި ވެސް ގައުމަށް ފައިދާ ހުރި ކަމެއް ކަމުގައި ފެނިއްޖެ ނަމަ، ދެން އެކަން ގަބޫލުކުރާށެވެ. މިސާލަކަށް މިވެނި ނިޒާމަކީ އަހަރުމެންނަށް އެންމެ ރަނގަޅު ނިޒާމެކޭ މީހަކު ބުނެފި ނަމަ، އޭގެ ތަފްސީލު ހޯދާއި އެކަން ރަނގަޅަށް އޮޅުން ފިލުވާށެވެ. އެ ނިޒާމެއް ރަނގަޅުވަނީ ކިހިނެއްކަމާއި މިހާރު އޮތް ނިޒާމު ގޯސްވާ ގޮތް ވެސް އޮޅުން ފިލުވާށެވެ. މިކަން ކަމުގެ ތަފްސީލު ނުދެވޭ ކަމަށް ވަންޏާ، އަދި އެކަމުގެ ފައިދާ ބުއްދި ގަބޫލުކުރެވޭ ސިފައެއްގައި ކިޔައި ނުދެވޭ ކަމަށް ވަންޏާ ބުނެވޭނީ އެކަމެއް ކުރަން އެއުޅެނީ އެހެން ބުނާ މީހެއްގެ އަމިއްލަ ޒާތީ ފައިދާއަށްޓަކައިކަމުގައެވެ. ގައުމުގެ ފައިދާއަކަށް، ގައުމުގެ މަސްލަހަތަށް ބަލައިގެންނެއް ނޫނެވެ. ސިޔާސީ ހަރުކަށި ފިކުރުވެސް އަދި އެހެން ހަރުކަށި ފިކުރު ވެސް، ތަންތަނުގައި އަށަގަނެ، ފެތުރެނީ އެތަނެއްގެ ފަރުދުން ކަންކަމާ އަމިއްލައަށް ނުވިސްނުމުގެ ސަބަބުންނެވެ. އެހެންވެ، ވެރިކަމުގެ ޖާދުލުގެ ގޮނޑިއަށް އަރަން ބޭނުންވާ ކޮންމެ މީހަކު، އާންމުންނަށް ހުވަފެންދައްކައި އުޑުން ތަރިބާލުވާފައި އެގޮނޑިއަށް އެރޭ ގޮތް ވަނީއެވެ. އަމިއްލައަށް ވިސްނަން ދަސްކުރުމުގެ އިތުރުން ކުރަން ޖެހޭ އެހެން ކަމެއް ވެސް އެބަ އޮތެވެ. އެއީ އަހައްމަދަކީ ގަނެވޭ މީހަކަށް ނުވުމެވެ. ތިމާގެ އުސޫލުތަކާއި ގޮތްތައް، ފައިސާކޮޅަކަށް ނުވަތަ އެހެންވެސް ބޭނުމެއްގެ އެދުމުގައި ވިއްކާލާ މީހަކަށް ނުވުމެވެ. އަބަދުވެސް ތިމާގެ ޒަމީރު ހޭލުއްވާފައި ބޭއްވުމެވެ. އަދި، ފިރުއައުނީ ސިޔާސީ ހަރުކަށި ފިކުރުގެ އަޑުތައް އިވެމުންދާއިރު އެއަޑުތައް ބަލައި ނުގަތުމެވެ. ރައްޔިތުންނަށް ޚިދުމަތްކުރުމަށްޓަކައި، ގައުމު ބިނާކުރުމަށްޓަކައި ހުރިހާ ބާރެއް އެކެއްގެ މުށުތެރެއަށް ލެވެން ޖެހޭނޭ ބުނާ މީހާ އެއުޅެނީ ރައްޔިތުންނަށް ޚިދުމަތްކުރަން ނޫނީ ގައުމު ބިނާކުރާކަށް ނޫންކަން ދަތުމެވެ. އެހެން ބުނާ މީހަކު އެއުޅެނީ، މީގެ ކުރިން ވެސް އަހަރުމެންގެ ތެރޭގައި ކަންތައް ކުރެވުނު ގޮތަށް، މުޅި ގައުމަކީ އޭނާ ކަމަށް ބަލައި، މުޅި ގައުމުގެ މުއްސަނދިކަން އޭނާގެ އަމިއްލަ އެއްޗަކަށް ހަދައި، އޭނާ ބޭނުން ގޮތަކަށް ކަންތައް ކުރެވޭ ގޮތަށް އަހަރުމެންގެ ސިޔާސީ ނިޒާމު ބާއްވާށެވެ. މީގެ އިތުރުން ވެސް ކުރަން ޖެހޭނޭ ކަންކަން އެބަހުއްޓެވެ. ފަހުން، އަހައްމަދަށް އެވާހަކަތައް ކިޔައިދޭނަމެވެ. މިވަގުތު ބޭނުންވަނީ ސިޔާސީ ހަރުކަށި ފިކުރަކީ ކޮބައިކަމާއި، ފިރުއަނީ ޑިމޮކުރަސީ އަކީ ކޮބައިކަން އެނގި ސާފުވުމެވެ. އެހެންވެ، އަދި ވެސް އެއްފަހަރު، އެކަން ހަނދާންކޮށްލަދޭނަމެވެ. ވެރިކަމަކީ ތިމަންނަގެ ހައްގެއް ކަމުގައި ދެކި، ހުރިހާ ކަމެއްގައި ގޮތްކިޔާނީ ހަމަ އެކަނި ތިމަންނަކަން ދެކި، އެހެން އެއްވެސް މީހަކަށް މި ފުރުސަތެއް ނޯންނޭކަމަށް ދުށުމަކީ ސިޔާސީ ހަރުކަށި ފިކުރެވެ. ބާރުގެ ބޭނުން ކޮށްގެން ނޫނީ ވޯޓު ގަނެގެން އިންތިޚާބުތައް ކާމިޔާބުވީ ކަމުގައި ބަލައި، ޑިމޮކުރަސީގެ ކަންތައްތައް އެހިސާބުން ނިމުނީކަމަށް ބަލާ ޑިމޮކުރަސީއަށް ދެވޭނީ ފިރުއަނުގެ ޑިމޮކުރަސީގެ ނަމެވެ.”


ވައިރަހާއެކު އޭޝިއާގެ އެންމެ މުއްސަނދި މީހާގެ މަގާމަށް ބަދަލެއް – Dhen.mv\nވައިރަހާއެކު އޭޝިއާގެ އެންމެ މުއްސަނދި މީހާގެ މަގާމަށް ބަދަލެއް\nއިންޑިއާގެ އެންމެ މުއްސަނދި މީހާ މުކޭޝް އަންބާނީ ގެ އަތުން އޭޝިއާގެ އެންމެ މުއްސަނދި މީހާގެ މަގާމު ގެއްލިއްޖެއެވެ.\nބުލޫމްބާރގް ބިލިއަނާސް އިންޑެކްސް އިން ދައްކާ ގޮތުގައި އަންބާނީ ފަހަތަށް ޖައްސާލުމަށް ފަހު އަލިބާބާ ގެ ވެރިޔާ މާ ވަނީ އެނބުރި އެއް ވަނައަށް ޖެހިލާފައެވެ. 2018 ވަނަ އަހަރުގެ މެދާއި ހަމައަށް ވެސް އޭޝިއާގެ އެންމެ މުއްސަނދި މީހާގެ ލަގަބު އޮތީ މާގެ އަތުގައެވެ.\nއަންބާނީއަށް މި ލަގަބު ގެއްލިފައިވަނީ ދުނިޔޭގައި ހަލުވިކަމާއެކު ފެތުރެމުން އަންނަ ކޮރޯނާ ވައިރަހުގެ ސަބަބުން ސާފުނުކުރާ ތެޔޮގެ އަގު ވެއްޓުމާއެކީ ސްޓޮކް މާކެޓުގެ އަގު ވެއްޓުމުންނެވެ. މި ވެއްޓުމާއެކު އަންބާނީ އަށް 5.8 ބިލިއަން ގެ ޑޮލަރުގެ ގެއްލުން ލިބިފައިވެއެވެ.\nކޮރޯނާ ވައިރަހުގެ ސަބަބުުން އަލިބާބާއަށް ގެއްލުން ވި ނަމަވެސް ކްލައުޑް ކޮމްޕިއުޓިން އާއި މޯބައިލް އެޕްތަކަށް އޮތް ޑިމާންޑު ބޮޑުވެ އެ ގެއްލުން ވަނީ ފޫބައްދާފައެވެ.\nކޮރޮނާ ވައިރަހުގެ ނުރައްކާތެރިކަން ބޮޑުވެފައިވާއިރު ދުނިޔޭގެ ސްޓޮކް މާކެޓަށްވެސް ދަނީ ބޮޑެތި ބަދަލުތައް އަންނަމުންނެވެ.\nދުނިޔޭގެ އެކި ހިސާބުތަކުން މިހާތަނަށް 114544 ކޭސް ރިޕޯޓުކުރެވިފައިވާއިރު ބަލި ޖެހުނު 64031 މީހުން ވަނީ ރަނގަޅުވެފައެވެ. ވައިރަސް ޖެހިގެން 4026 މީހުން މަރުވެފައިވާއިރު އޭގެ ގިނަ އިންސައްތަ ހިއްސާކުރަނީ އުމުރުން ދުވަސްވީ މީހުންނެވެ.


Mossad muslim gaumu thakah huri nurakkaleh\nމޮސާޑު މުސްލިމު ގައުމުތަކަށް ހުރި ނުރައްކަލެއް\n11 ޖޫޏް 2019, 10:11 |\nޒަޔަނިސްޓް ޔަހޫދީ ދައުލަތުގެ ޖާސޫސީ އިދާރާ މޮސާޑަކީ މުސްލިމުންނަށް ހުރި ބޮޑު ނުރައްކަލެކެވެ. މިއިދާރާގެ ނުރައްކާތެރިކަން ފެށިފައިވަނީ މިއަދަކު ނޫނީ އިއްޔެއަކު ނޫނެވެ. މިއިދާރާ އުފެދުމާއިއެކު މުސްލިމު ސައިންސްވެރިންނާއި، އިޒުރޭލަށް ނުރައްކަލެއް އަތުވެދާނެ ކަމަށް ބެލެވޭ އެންމެހާ ސިޔާސީ ލީޑަރުން ޝަހީދު ކޮށްލުމަކީ މިއިދާރާގެ އޭޖެންޑާގެ ތެރޭގައި ހިމެނިގެން ކުރަމުން އަންނަކަމެވެ.\nފުރަތަމަ ބޮޑު ހަގުރާމައަށްފަހު އިގިރޭސިން ފަލަސްތީނަށްވެރިއިރު ފަލަސްތީނު ބިމުގައި ދިރިއުޅެމުން ގޮސްފައިވާ ޔަހޫދީންގެ އާބާދީއަކީ ގާތްގަޑަކަށް 4.5 އިންސައްތަ ކަމަށްވާ 13 ހާހެއްހާ ޔަހޫދީންނެވެ. ނަމަވެސް އިގިރޭސިންގެ މެންޑޭޓް ނިންމާ 1948 ވަނަ އަހަރު އިގިރޭސިން ފައިބައިގެން ދިޔައިރު ޔަހޫދީންގެ އާބާދީ ވަނީ 32 އިންސައްތައަށް ވުރެ މައްޗަށް އަރާފައެވެ. މި މުއްދަތުގެ ތެރޭގައި 300 ލައްކައަށްވުރެ ގިޔަ ޔަހޫދީން ވަނީ ވަޒަންވެރި ކުރުވާފައެވެ. އިގިރޭސިން ފަލަސްތީނުގެ ބިމުން ފައިބާ އިޒުރޭލު ދައުލަތެއްގެ ގޮތުގައި އިއުލާން ކުރުމާއިއެކު އަވަށްޓެރި މުސްލިމު ގައުމުތަކުން އިޒުރޭލު ބަލައިގަތުމާއި ދެކޮޅު ހެދިއެވެ. ފަލަސްތީނުގެ މުސްލިމުންގެ އަޅުވެތިވެގެން ދިއުމާއިއެކު އަރަބި މުސްލިމުންނާއި ޒަޔަނިސްޓް ދައުލަތް އިޒުރޭލާއި ކުރިމަތިލުން ތަކެއް ކުރިއަށްދިޔައެވެ. މިކުރިމަތިލުން ތައް ނިމިގެން ގޮސްފައިވަނީ އަވަށްޓެރި ބައެއް ގައުމުތަކުން އިޒުރޭލު ގައުމެއްގެ ގޮތުގައި ބަލައިގަތުމާއި އަދި އިޒުރޭލުގެ ބޯޑަރުކަމަށް ނުވިނަމަވެސް އިޒުރޭލުނާއި އަރަބިން ވަކިކުރާ އިމެއްގެ ގޮތުގައި ފެހި ރޮގު ކުރަހާލެވިގެނެވެ. މިފެހި ރޮގަކީ ފަލަސްތީނު ބައިކުރުމަށް 1947 ވަނައަހަރު ޔޫއެން އިން ކަނޑައެޅި ބޯޑަރެވެ. އަދި މިބޯޑަރަށް އޭރުގެ އިޒުރޭލު ތަމްސީލުކުރުމަށް ހާޒިރުވި މެމްބަރުންވެސް ވަނީ އެއްބަސްވެފައެވެ. ނަމަވެސް އޭރު މުސްލިމުން އެ ރޮގަށް އެއްބަސްވެފައިނުވަނީ ފަލަސްތީނުގެ ބިމަކީ މުސްލިމުންގެ ބިމަކަށްވެފައި އެބިމުގައި ބޮޑު އާބާދީއަކީ މުސްލިމުންނަށްވުމުންނެވެ.\nއިޒުރޭލު ދައުލަތެއް ސިފައިގައި އުފެދުމާއި ގުޅިގެން އަރަބި ގައުމުތަކުންގެ ހިތްހަމަ ނުޖެހުމާއިކުރިމަތިވިއެވެ. އެހެންކަމުން އިޒުރޭލުގެ ކުރިއެރުމާއި މެދުއިރުމަތީގައި އިޒުރޭލުގެ ބާރާއި ނުފޫޒު ފެތުރުމަށް ޖާސޫސީ އިދާރާއެއްގެ މުހިންމުކަން ވިސްނި މޮސާޑް 1949 ވަނައަހަރުގެ ޑިސެމްބަރު މަސްތެރޭ އުފެއްދިއެވެ. އަދި 1951 ވަނައަހަރު މިޖާސޫސީ އިދާރާ ސީދާ ބޮޑުވަޒީރަށް ރިޕޯޓްކުރާގޮތަށް ނިންމުނެވެ. މޮސާޑުގައި މެޓްސާޑާ ކިޔާ ޔުނިޓެއް ވެއެވެ. މިޔުނިޓްގެ މަގްސަދަކީ މީހުން މެރުމާއި ތަންތަން ސުންނާފަތިކުރުމެވެ. މީގެ އިތުރުން، މީހުން މެރުމުގައި ޚާއްސަ އޮޕަރޭޝަންތައް ހިންގުމަށް ކިޑޯން ނަމުގައި ޔުނިޓެއް ގާއިމުކޮށްފައިވެއެވެ. މި ދެނިޓުން އެންމެ މުހިންމުކަމެއް ދީގެން ކުރިއަށް ގެންދަނީ މުސްލިމު ފަންނީ މީހުންނާއި މަޝްހޫރު ސިޔާސީ ލީޑަރުން ޝަހީދުކޮށްލުމުގެ ހަރަކާތްތަކެވެ. މިބައިމީހުންގެ ހަރަކާތްތަކުގައި ޔުވިވާސިޓީތަކުގައި ކިޔަމުންދާ ދަރިވަރުން އިސްތިސްނާ ކުރުމެއްނެތެވެެ. އަރަބި މުސްލިމު ތޫނުފިލި ދަރިވަރުން، ސިޔާސީ ނުވަތަ ސައިންސްގެ ދާއިރާއިން މުހިންމު ތަހުލީލުކުރާ ނަމަ އެފަދަ ދަރިވަރުންނަށްވެސް އަމާޒުކުރެއެވެ.\nދެވަނަ ބޮޑު ހަގުރާމައަށްފަހު ސަލާމަތީކަންތައްތައް ވަރުގަދަކުރުމަށް މިސްރުން ވަރަށްބޮޑު އަހަމިއްޔަތުކަމެއް ދިނެވެ. އެގޮތުން، ޖަރުމަނުގެ އެތަށް ސައިންސްވެރިންނެއްގެ ޖަމާލު އަބުދުއްނާސިރު ބޭނުންކުރަމުންދާ ކަމުގެ ތުހުމަތު އިޒުރޭލުގެ ޖާސޫސީ އިދާރާގެ ކުރީގެ ޑިރެކްޓާ އޮފް އޮޕަރޭޝަންސް ރާފީ އެއިޓަން ފާހަގަކުރެއެވެ. އެއިންޓަން އިތުރަށް ފާހަގަކޮށްފައިވަނީ މިސްރުންގެ އަމަލުތަކާއި ބަސްމަގުން ހަގުރާމައަކަށް ތައްޔާރުވަމުންދާކަން އެގޭކަމަށާއި އެހެންކަމުން އިޒުރޭލުންގެ ރައްކާތެރިކަމާއި ސަލާމަތަށް ތައްޔާރުވާން ޖެހޭކަމަށެވެ.\nއެހެންކަމުން އޭނާ އިޒުރޭލުގެ ސަރުކާރަށް އޭނާ ލަފާދިނީ ޖަރުމަނުގެ ސައިންސްވެރިއާ ސްކޯޒެނީގެ ބޭނުން ހިފުމަށެވެ. ސްކޯޒެނީއަކީ ޖަރުމަނުން އުފެދުނު އެންމެ ވަރުގަދަ އެއްކޮމާންޑަރުކަމަށް އެއިންޓަން ސިފަކުރެއެވެ. އެހެކަމުން ސްކޯޒެނީ ރަހީނުކޮށްގެން ގެނެސް އޭނާގެ ބޭނުންހިފިކަމަވެސް އެއިންޓަން އެއްބަވެއެވެ. ނާޒީންނާއި އެންމެ ނަފުރަތަކުރާ އެތަށް ނާޒީ ހަގުރާމަވެރިންނެއް އެކިތަންތާ ތިއްބާ ހައްޔަރުކޮށްގެން އިޒުރޭލަށް ގެނެސް ތަހުގީގުކޮށް މަރާލައިފާވާއިރު ސްކޯޒެނީގެ އިތުބާރު ހޯދިގޮތް ސިފަ ކުރަމުން އެއިޓަން ބުނަނީ ނާޒީން މަރާލުމަކީ ސްކޯޒެނީއަށް އިޒުރޭލަށް ފިލައިގެން ނޫޅެވޭނެ ކަމުގެ ހެއްކެއްކަމަށާއި އަދި އޭނާއަށް އޭނާގެ ސަލާމަތާއި ރައްކާޓެރިކަން އޮތީ އިޒުރޭލާއި ގުޅިގެންކަން ކުރީގެ ހާދިސާތަކުން އޭނާއަށް ސާފުކަމަށާއި އެކަން ވަރަށް ރަގަޅަށް އޭނާއަށް ވިސްނާ ދެވުނުކަމަށެވެ. މީގެ އިތުރުން، އައިޓަން ފާހަގަކޮށްފައިވާ ގޮތުން ފަލަސްތީނުގެ ލީޑަރު ޔާސިރު އަރަފާތާއި އެހެން ހުރިހާ ސިޔާސީ ލީޑަރުންގެ ދުވަސް ދުއްވާލުމަށްވެސް އޭނާ ލަފާދީފައިވާ ކަމަށެވެ. އެއީ މެދުއިރުމަތީގެ ހަމަޖެހުމާއި އިޒުރޭލުގެ ދެމިއޮތުމަށް ދިން ލަފައެއްކަމަށް ސިފަކުރަމުން އޭނާ ބުނެފައިވަނީ އެދުވަހު އެގޮތަށް ކަންތައްކުރިނަމަ ފަލަސްތީނުގެ މިމައްސަލަ މިއަދު ނުއޮންނާނެކަމަށްް އޭނާ ގަބޫލުކުރާކަމަށެވެ.\nއިޒުރޭލުގެ ހަރަކާތްތަކާއި ރާފީ އައިޓަންގެ އެވާހަކަތަކުން ސާފުވަނީ މިސްރުގެ ސައިންވެރިން ޝަހީދުކޮށްލުމަކީ އެބައިމީހުން ހިންގާފައިވާ އޮޕަރޭޝަންތަކެއްކަމެވެ. އެގޮތުން، 1952 ވަނަ އަހަރު މިސްރުގެ ސައިންޓިސްޓެއްކަމަށްވާ ސަމީރާ މުސާ މޮސާޑުން ޝަހީދުކޮށްލިއެވެ. ސަމީރާ އަކީ އިޒުރޭލުން ހިންގަމުންގެންދިޔަ ނިއުކުލިއާ ހަރަކާތާއި ގުޅޭގޮތުން ފާޅުގައި ވާހަކަ ދައްކަމުން ގެންދިޔަ ސަމީރާ އެކަމުގެ ހުރި ބިރުވެރިކަން ތިލަކޮށް ދެމުން ގެންދިއުމުގެ އިތުރުން ސަމީރާ ވަނީ ޔުރޭނިއަމްއަށްވުރެ އަގުހެޔޮކޮށް ނިއުކުލިއާ މައުދަން އުފައްދާނެ ގޮތެއް އީޖާދުކޮށްފައެވެ. މިކަމުގެ ނަތިޖާއަކީ އިޒުރޭލުގެ ޖާސޫސީ އިދާރާއަށް މިކަމަށް ކެތްނުވެ ސަމީރާ ޝަހީދުކޮށްލުމެވެ. ކާކުކަން ނޭގުނު ޑްރައިވަރެއް ބޭނުންކޮށްގެން ސަމީރާ ދުއްވަމުންދިޔަ ކާރު އެކްސިޑެންޓްކޮށް ސަމީރާ ޝަހީދުކޮށްލީ ދުނިޔޭގެ އެންމެ ވަރުގަދަ ޖާސޫސީ އިދާރާ ހިންގަމުންއައި އެމެރިކާގައެވެ. މިކަމުގެ އިގިލި އިޒުރޭލަށް ދިއްކުރެވުނެވެ.\n1967 ވަނަ އަހަރު އަނެއްކާވެސް މިސްރުގެ ސައިންސްވެރިއެއް އިޒުރޭލުން އެމެރިކާގައި ޝަހީދުކޮށްލިއެވެ. މިފަހަރުވެސް ޝަހީދުކޮށްލީ މަޝްހޫރު ނިއުކުލިއާ ސައިންވެރިއާ ސާމިރު ނާގިބެވެ. ސާމިރު އޭރުވަނީ ނިއުކުލިއާ ހަތިޔާރު ހަގުރާމައިގައި ބޭނުންކުރުމުގެ ކާމިޔާބު ޓެސްޓްތަކެއް ކޮށް މިސްރާއި އެކު ހަގުރާމައާއި ގުޅުމަށް ތައްޔާރުވަމުންނެވެ. މިސްރުގެ ނިއުކުލިއާ ސައިންސްވެރިއެއްކަމަށްވާ ޔަހުޔާ އަލްމަޝާދު 1980 ވަނަ އަހަރު ޕެރިސްގެ ހޮޓލެއްގެ ތެރޭގައި ވަނިކޮށް މޮސާޑުން ޝަހީދުކޮށްލިއިރު އޭނާ ދިޔައީ އިރާގުގައި ނިއުކުލިއާ ޕްރޮގްރާމެއް ހިންގަމުންނެވެ.\nދެވަނަ ބޮޑު ހަގުރާމައިގެ ފަހުން އިޒުރޭލުން އިސްކަމެއްދީގެން ނިއުކުލިއާ ޕްރޮގްރާމުތައް ހިންގަމުންގެންގޮސްފައިވަނީ މުސްލިމު އަރަބި ގައުމުތަކަށް ނިއުކުލިއާ ޕްރޮގްރާމު ހިންގުމަށް ހުރަސްއަޅާ މުސްލިމު ސައިންވެރިން ޝަހީދުކުރަމުންނެވެ. މިކަމުގައި އިޒުރޭލުން އޭރުކާމިޔާބު ހޯދަމުންދިޔައެވެ. އިޒުރޭލުން އޭރުވެސް މިހާރުވެސް އަމާޒަކަށް ހަދަނީ ހަމައެކަނި ނިއުކުލިއާ ސައިންސްވެރިންނެއްނޫނެވެ. އެހެނިހެން ސައިންސްވެރިންނާއި ސިޔާސީ ލީޑަރުންވެސް ހިމެނެއެވެ. އެގޮތުން، 1991 ވަނައަހަރު ލުބުނާނުގެ ފިޒިސްޓް ރަމާލް ހަސަން ރަމާއި ގޮތްނޭގޭ ގޮތަކަށް ފްރާންސްގައި ޝަހީދުކޮށްލެވުނެވެ. އަދި 1993 ވަނަ އަހަރު މިސްރުގެ މަޝްހޫރު ލިއުންތެރިޔާ ގަމާލް ހަމްދާން އޭނާގެ އެޕާޓްމަންޓްގައި ވަނިކޮށް ވަނިކޮށް ޝަހީދުކޮށްލިއެވެ. ހަމްދާނުގެ އާއިލާއާއި ހަވާލާދީ ނޫސްތަކުން ރިޕޯޓްކޮށްފައިވާ ގޮތުގައި ހަމްދާން ޝަހީދުކޮށްލެވުނީ ބޮލަށް ހަމަލާއެއް އަރައިގެނެވެ. އަދި އޭރު ހަމްދާނު ލިއަމުންދިޔަ ފޮތްތައްވެސް ގެއްލުނެވެ.\nމިހަމަލާތަކުގެ އިތުރުން، ދުނިޔޭގެ ސަމާލުކަން ހުއްޓި މޮސާޑު ފަޟީހަތްވެގެން ދިޔަ އެންމެ ބޮޑު އެއް އޮޕަރޭޝަނީ މޮސާޑުން ސިއްރިޔާތުގައި ހަމާސްގެ ސިޔާސީ ލީޑަރު ޚާލިދު މިޝާލް ޝަހީދުކޮށްލުމަށް ހިންގި ނާކާމިޔާބު އޮޕަރޭޝަނެވެ. (ނުނިމޭ)\nނިއުޔޯކް ޓައިސް، މިޑްލްއީސްޓް އޮބޮޒާވާރ އަދި އިޒުރޭލުގެ ޖާސޫސީ އިދާރާތަކުގެ އިސްވެރިންގެ އިންޓަވިއުތަކުން\nTags: އިޒުރޭލު, މޮސާޑު


Form Balaigannaany Dhookuri Queue Tharutheebun, Ithuru Vaguthu Dheegen - HDC - Vaguthu\nފޯމް ބަލައިގަންނާނީ ދޫކުރި ކިއު ތަރުތީބުން، އިތުރު ވަގުތު ދީގެން - އެޗްޑީސީ\nހުޅުމާލޭގެ ދެވަނަ ފިޔަވަހިން ހިއްކާފައިވަ ބައިން ދިނުމަށް ނިންމާފައިވާ 400 ގޯއްޗަށް އެދި ހުށަހަޅަމުންދާ ފޯމް ބަލައިގަތުމުގެ ކަންކަން ކުރިއަށްގެންދާނީ ހައުސިންގ މިނިސްޓްރީގެ ބެލުމުގެ ދަށުން އެކަން ކުރިއަށްދިޔައިރު، ދޫކޮށްފައިވާ ކިއު ނަމްބަރުތަކުގެ ތަރުތީބަށް އިސްކަންދީގެން ކަމަށް ހައުސިންގ ޑެވެލޮޕްމެންޓް ކޯޕަރޭޝަން (އެޗްޑީސީ) އިން ބުނެފިއެވެ.\nހައުސިންގ މިނިސްޓްރީން ވަނީ އެ މަސައްކަތް ކުރުމަށް މިހާރު އެޗްޑީސީއާ ހަވާލުކޮށްފައެވެ. އެޗްޑީސީއާއި އެކަން ހަވާލުކުރީ ޖަގާ ތަނަވަސް ތަނެއްގައި ރައްޔިތުންނަށްވެސް ފަސޭހަކޮށް ތިބެވޭނެހެން އެކަން ކުރިއަށްގެންދިއުމަށެވެ.\nއެޗްޑީސީން ނެރުނު ބަޔާނެއްގައި ބުނެފައި ވަނީ، މިހާރު އެ މަސައްކަތް ކުރިއަށްގޮސްފައިވާ ހިސާބާއި، އެ ކުންފުނީގެ ދަށުން އެ މަސައްކަތް ކުރިއަށްދާނެ ގޮތާއި، ގުޅޭގޮތުން މަޝްވަރާތަކެއް ކުރެވިފައިވާކަމަށެވެ.\nއެހެންކަމުން މި މަސައްކަތް ކުރިއަށްގެންދާނީ، 400 ގޯއްޗަށް މިހާތަނަށް އެދިފައިވާ މީހުންވެސް ހިމެނޭ ގޮތަށް ކަމަށާއި، ހައުސިންގ މިނިސްޓްރީން މިހާތަނަށް ދޫކޮށްފައިވާ ނަމްބަރުތަކުގެ ކިއު ތަރުތީބުން ކަމަށް އެ ބަޔާނުގައި ވެއެވެ.\nއަދި އިތުރު ފޯމްތައް ހުށަހެޅުމަށް ރައްޔިތުންނަށް ފުރުސަތު ދެވޭނެކަމަށްވެސް އެ ބަޔާނުގައި ވެއެވެ.\n"މިކަން މިގޮތަށް ހަމަޖެއްސުމުގެ އެންމެ ބޮޑު މަގްސަދަކީ ފޯމް ހުށަހެޅުމުގައި ރައްޔިތުންނަަށް ލުރި ފަސޭހަގޮތެއް ހަމަޖެއްސުމެވެ". އެޗްޑީސީގެ ބަޔާނުގައި ވެއެވެ.\nއެޗްޑީސީން ބުނީ، ކުރިން ފޯމް ބަލައިގަންނަށް އޮތް ތާރީހްގެ މުއްދަތު އިތުރު ކުރެވި، ޕްރޮސެސް ކުރިއަށްގެންދާނެ ގޮތުގެ މައުލުމާތު ވަރަށް އަވަހަށް ހިއްސާ ކުރާނެ ކަމަށެވެ.\nއޮކްޓޯބަރ 11, 2018 20:31\nގޯތި ވިއްކުމާއި ދެކޮޅަށް އެޗްޑީސީގެ 100 އަށްވުރެ ގިނަ މުވައްޒަފުން ޕެޓިޝަނެއްގައި ސޮއިކުރީ އެޗްޑީސީ މުވައްޒަފުންގެ އަމާ ބަފާގެ ތަރިކަ މުދާތޭ ހުޅުމާލެ2އެއީ ނޫން ދޯ ތަމެން ނަކީ އެޗްޑީސީގެ ނޯކަރުންނޭ އެމްޑީން ފެށިގެން ޑައުން ސްޓްރީމް އަށް ދަންދެން އައި ޖަސްޓް ވޮނާ ޓެލް ޔޫ ދެޓް ހުޅުމާލެ2އެއީ މަމެން ޕިންކީންގެ މިލްކިއްޔާތެކޭ އެޗްޑީސީ ގެ މުވައްޒަފުންގެ ތެރޭން ޕެޓިޝަން ގައި ސޮއި ކުރި ހުރިހާ އާލާތުން ކަނޑާ ބޭރުކުރާށޭ ވަޒީފާގެ ބަޔާނާއި ޚިލާފަށް ކަން ކުރުމުން އައި ޖަސްޓް ވޮނާ ޓެލްޔޫ ދެޓް ދިސް ޓައިމް ވީ ގޮޓާ ޓޭކް ދިސް ޗާންސް...\nއޮކްޓޯބަރ 11, 2018 20:38\nފޯމު ބަލައިގަންނަ މުއްދަތު އިތުރުކޮށް އެކަމުގެ މައުލޫމާތު ހާމަކުރާނަން ކަމަށް އެޗްޑީސީން ބުނާނަމަ އެއީ މަމެން އުފާ ކުރާ ކަމެކޭ މިފަހަރު މަމެން ޕިންކީން ޖެހޭނެއޭ މަމެންގެ ވެރިކަމުގައި ހިއްކި ހުޅުމާލެ2އިން 1 ހާސް އަކަފޫޓްގެ 40 ހާސް ގޯތި ވިއްކާލަން ކޮންމެ ގޯއްޗެއް ވިއްކާލަންވީއޭ 1 ލައްކަ ރުފިޔާ އަށް އެއިރުން 40 ހާސް ލައްކަ ރުފިޔާ ލިބޭނެ އެއް ނޫންތޭ އެއް ފަހަރާ އަދި ގޯތި ދިނުމުން ކޮންސްޓްރަކްޝަން އިންޑަސްޓްރީ ބޫމް ވާނެއޭ ކަސްޓަމްސް ޑިއުޓީ ޓްރިޕްލް ޑިޖިޓް އިން މަތިވާނެއޭ އައި ޖަސްޓް ވޮނާ ޓެލް ޔޫ ދިސްޓައިމް ވީ ގޮޓާ ޓޭކް ދިސް ގޯލްޑެން ޗާންސް ޓު ގެއިން ވޯޓްސް އިން ސެކެންޑް ރައުންޑް އެން އައި ހޮޕް ޔޫ ނޯ އިޓް އައި އޯލްމޯސްޓް ޑޫ ޑޫ..\nއޮކްޓޯބަރ 11, 2018 20:53\nއަހަރުމެން ކަހަލަ ކައިވެނި ރޫޅިފައިވާ ދަރިން ނެތް މީހުންނަށްވެސް ފުރުޞަތު ލިބޭ ގޮތަށް ތިކަން ހަމަޖައްސަވައި ދެއްވަފާނަންތޯ؟\nއޮކްޓޯބަރ 11, 2018 21:02\nތިކަންކަން ރަނގަޅަށް ޕްލޭން ކޮށްގެން ކޮށްބަލަ. ޙިތައްއެރީމަ ގޯތިވިއްކާފަ، ފްލެޓްދީފަ. ޖަވާބު ދާރީވާންޖެހޭ ދުވަހެއް އޮތްކަން ހަނދާން ބަހައްޓާތި?\nއޮކްޓޯބަރ 11, 2018 21:19\nރައްޔިތުންނަށް ލުއިފަސޭހަ ކޮށްދޭން އެނގުނީ ދެރޭ ނުނިދާ ހޭލާތިބި ފަހުންތަ؟؟\nއޮކްޓޯބަރ 11, 2018 21:44\nދަފުތަރު މިިހުނގެ އެންރުމު އިއުލަނު ކުރަަ ދުވަހެން ގެނެސް ދިބަލަ ވަގުތުން އަދެސް މިކުރިިޕ\nއޮކްޓޯބަރ 11, 2018 22:52\nހަގީގަތުގައި މިފަހަރު އާންމު ރައްޔިތުން ހާލުގައި ޖައްސާ ގަނޑަ ތެޅުވި ބަޔަކީ އޭސީސީ އެވެ. އޭސީސީ އަކީ އެއީ އެމްޑީޕީގެ ހަރުގެއެއް ގޮތަށް އެމެން ސެޕްޓެމްބަރު މަހުގެ ވަގު 23 ގެ ފަހުން މަސައްކަތް ކުރަން ފެށީ އެމެންގެ މަގާމް ދިފާއު ކުރަން އެވެ. އެމެން ބޭނުންވަނީ ރައްޔިތުން ކޮމްޕްރޮމައިޒް ކޮށްގެން ނަމަވެސް އެމެންގެ މަގާމް ދިފާއު ކުރުމޭ މީ ހަމަ ދަ ކަންޓްރީސައިޑޭ މެންގެ ކަލްޗަރގައި ހުރި ސްޓްރަކްޗްރަލް މައްސަލަ އެކޭ މަމެން ބުނަން ނެތީމުދޯ. މަހަށް ދޭބަލަ..\nއޮކްޓޯބަރ 12, 2018 13:45\nޚިޔާލަކަށް، ޝުޢޫރުކަށް، މުވައްޒަފަކަށް، ޕެޓިޝަނަކަށް، ޙައްޤަކަށް، ޝަކުވާއަކަށް، ނުބަލައި ނުރަނގަޅު ނުފޫޒު ގެންގުޅެމުން ގެންދާއިރު، ހަމައާއި އިންޞާފު އޮތީ ހަމައޮތް ތާނގައެވެ. އެއްހަމައެއްގައި އެއްއުޞޫލެއްގައި ނުހިފަހައްޓަވައެވެ. ބައެއްފަހަރު ބުނަނީ ޕޮއިންޓުގެ ވާހަކައެވެ. އަނެއްބައި ފަހަރު ބުނަނީ، ޤުރުޢަތުގެ ވާހަކައެވެ. އެއްހަމައެއްގައި އެއްއުޞޫލެއްގައި ހިފަހައްޓައި، ޕޮއިންޓަށް ބަލާނަމަ، ޕޮއިންޓަށް، ބަލައި ފްލެޓާއި ގޯތި ދެއްވާނަމަ، ރަނގަޅުވާނެ ދޮއްތޯ؟\nއޮކްޓޯބަރ 12, 2018 13:49\nޕެޓްޝަންގަ ސޮއިކުރި އެޗްޑީސީ މުވައްޒަފުންގެ ޖީބުން ފައިސާ ދީގެންތޯ ބިންހިއްކީ ހިއްކާކައް އެޗްޑީސީން ޚަރަދުކޮށްފަ ނޯންނާބެ ރށްޔެތުންނަށް ރަނގަޅު ގޮތެއްވާަކައް ބޭނުމެއްނުވޭ ތި އަރާގަނެވުނީ ރަށްޔެތުންގެ ހައްގުތަކަށް 400000 ވެސް މާަބޮޑު 1000 އަކަ ފޫޓް ހިއްކަން ޚަރަދު ވަނީ 28000 އެޗްޑިސީ އެއްފަހަރުން މުއްސަންދިވާން ބޭނުންވަނީ ތީ ރަށްޔެތުންގެ ފައިސާއިން ހިނގާ ކުންފުންޏެއް އެކަން ހަންދާންޖުރާތި\nއޮކްޓޯބަރ 12, 2018 14:02\nޢެޗްޑީސީ އިން ޕެޓިޝަންގަ ސޮއިކުރި އެންމެނައް ދަންނަވަން ރައްޔެތުންގެ ހައްޤުތަކައް އަރާގަންނަނީވިއްޔާ ރައްޔެތުންނުކުމެ ސޮއިކުރި މުވައްޒަފުން ހޯދަންފަށާފާނެ ައަވަހައް ނިންމުން ބަދަލުކުރޭ ވަގުތުއޮއްވާ ވަރައްސާފު


Raees Nasheed Ge Isthashifulhuga Ilzaam Elhuvi Massala Balanee - vNews.mv\nރައީސް ނަޝީދުގެ އިސްތަށިފުޅުގައި އިލްޒާމް އެޅުވި މައްސަލަ ބަލަނީ\nޝިފްޒާ މުޞްޠަފާ 25 May 2020, 14:28\nރައްޔިތުންގެ މަޖިލީހުގެ ރައީސް އަދި ކުރީގެ ރައީސުލްޖުމްހޫރިއްޔާ މުހައްމަދު ނަޝީދާ ގުޅޭގޮތުން މީހަކު ދޮގު ވާހަކަތަކެއް ދެއްކި މައްސަލައެއް ބަލަން ފުލުހުން ފަށައިފިއެވެ.\nފުލުހުން ބުނީ ރައީސް ނަޝީދާ ގުޅޭގޮތުން ހަގީގަތާ ޚިލާފު ވާހަކަތަކެއް އިންޓަވިއުއެއްގައި ދެއްކި މައްސަލައެއް ރައްޔިތުންގެ މަޖިލީހުން ހުށަހަޅާފައިވާ ކަމަށެވެ. އަދި އެކަމާ ގުޅޭގޮތުން ފުލުހުން ސާފުކުރަންޖެހޭ ކަންކަން ސާފުކުރަމުން އަންނަ ކަމަށް ފުލުހުން ބުނެއެވެ.\nރައްޔިތުންގެ މަޖިލީހުން މިމަހުގެ 18 ވަނަ ދުވަހު ފުލުހަށް ހުށަހެޅި މި މައްސަލައާ ގުޅޭގޮތުން މަޖިލީހުގެ އިދާރާއިން ނެރުނު ބަޔާނެއްގައި ވަނީ ރައީސް ނަޝީދު، ކީރިތި ރަސޫލާއާމެދު އިހާނެތި ބަސް ވިދާޅުވެފައިވާ ކަމަށް ބުނެ ރޯދަމަހުގެ ފަހުދިހައިގެ މަތިވެރި ދުވަސްތަކުގައި މީހަކު ރައީސް ނަޝީދުގެ އިސްތަށިފުޅުގައި ދޮގު އިލްޒާމްްތަކެއް އަޅުވާފައިވާ ކަމަށެވެ. އެހެންކަމުން އެމީހާގެ މައްޗަށް ދައުވާ ކޮށްދިނުމަށް އެދިވަޑައިގެން ހުށަހަޅުއްވަން އެމަނިކުފާނު ނިންމަވާފައިވާ ކަމަށެވެ.\nރަމަޟާން މަހުގެ ފަހު ދިހައިގައި މި މައްސަލަ ކުރިމަތިކުރުވި ބަޔަކު އެކަން އެކުރަނީ މި މާތް މައްސަރުގައި ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ގަތުލުކޮށްލުމަށް ލޭ ހުއްދަ ކަމަށް ދެއްކުމުގެ ބޭނުމުގައި ކަމުގައި ވެސް އެމަނިކުފާނު ފާހަގަކުރައްވައެވެ.\nމަޖިލީހުގެ އިދާރާގެ ބަޔާން\nމަޖިލީހުގެ އިދާރާގެ ނޫސްބަޔާނުގައި ވާގޮތުން، ރައީސް ނަޝީދުގެ އިސްތަށިފުޅުގައި ދޮގު އިލްޒާމް އަޅުވައި ހަގީގަތާ ޚިލާފު ވާހަކަތަކެއް ދައްކާފައިވަނީ ރ.އަނގޮޅިތީމު މީހެކެވެ. އެމީހާގެ ފުރިހަމަ ނަމާއި އެޑްރެސް ވެސް މަޖިލީހުގެ އިދާރާގެ ބަޔާނުގައި ވެއެވެ.\nމި މައްސަލަ ތަހުގީގުކޮށް، އެމީހާއާއި އަދި އެމީހާގެ އިންޓަވިއު ގެނެސްދިން ޗެނަލްގެ މައްޗަށް ވެސް ދައުވާކޮށްދިނުމަށް ޕްރޮސެކިއުޓަރ ޖެނެރަލަށް ފޮނުވައިދިނުމަށް މަޖިލީހުން ވަނީ ފުލުހުންގެ އިދާރާގައި އެދިފައެވެ.\nރައީސް ނަޝީދާ ގުޅޭގޮތުން ހަގީގަތާ ޚިލާފު ވާހަކަތަކެއް ދެއްކި ކަމަށް ބުނާ މި މައްސަލަ އެމަނިކުފާނު ނިސްބަތްވެވަޑައިގަންނަވާ އެމްޑީޕީން ވަނީ ކުށްވެރިކޮށްފައެވެ. އެމްޑީޕީން ނެރުނު ބަޔާނުގައި ވަނީ އެ ޕާޓީގެ ރައީސް، ރައީސް މުހައްމަދު ނަޝީދަކީ ކީރިތި ޤުރްއާނާއި ރަސޫލު ސައްލަﷲ ޢަލައިހި ވަސައްލަމްގެ ރިސާލަތު ފުރިހަމައަށް ގަބޫލުފުޅު ކުރައްވާ ބޭފުޅެއް ކަމަށެވެ. އަދި އިސްލާމްދީނުގެ ރިވެތި އުސޫލުތަކާއި އަސާސްތަކުގެ މަތީ ދެމިހުންނެވި މުސްލިމެއް ކަމަށެވެ.\nމޯލްޑިވްސް ޕޮލިސް ސާވިސް އެމްޑީޕީ މުހައްމަދު ނަޝީދު ސިޔާސީ


Raavikkun Hudhdha Kuran Beynunvaa Faraaithakuge Vindhu thah - 1 | Dhiislam\nރާވިއްކުން ހުއްދަކުރަން ބޭނުންވާ ފަރާތްތަކުގެ ވިންދުތައް 1\nދިއިސްލާމް ޑެއިލީ މާރޗް 3, 2010\nދިވެހިރާއްޖޭގެ މީޑިއާގައި އެންމެ އަޑު ހަރުކޮށް މިއަދު ދެކެވެމުންދާ އެއްވާހަކައަކީ ރަލުގެވާހަކައެވެ. ދިވެހިރާއްޖޭގައި ރާވިއްކުމުގެ ޤަވާޢިދު އިސްލާޙުކޮށް، ކުރިއަށްވުރެ ފުޅާދާއިރާއެއްގައި ރަލާއި އޫރުމަސް މީހުން ދިރިއުޅޭ ރަށްރަށުގައި ވިއްކުން ސަރުކާރުން ހުއްދަކުރަން މަސައްކަތްކުރި ވާހަކައެވެ. މިކަމާއިގުޅިގެން ދިވެހި ރައްޔިތުންގެ ތެރެއިން ވަރަށްގިނަ ބަޔަކު މިކަމާއިދެކޮޅަށް އަޑުއުފުލައި ދެކޮޅުވެރިކަމުގެ ޝުޢޫރުތައްވަނީ ފާޅުކޮށްފައެވެ. އެހެންނަމަވެސް ދިވެހިންގެ ތެރެއިން މަދުބައެއްގެ ވިންދުހުރީ ރާވިއްކުމާއި އެއްކޮޅަށެވެ. އިސްލާމްދީނުގައި އެކަން ޙަރާމް ކުރެވިފައި ވާއިރުގައިވެސް، އަދި ރާވިއްކުން އާންމުވެފައިވާ ޤައުމުތަކުގެ ކްރިމިނަލް ރެކޯޑްތައް ރަލުގެ ނުރައްކާތެރިކަމުގެ ސިގްނަލްތައް ދެމުންދާއިރުގައިވެސް އެފަދަ މީހުންނަކަށް ފަރުވާލެއްނެތެވެ. ޤައުމާއި ރައްޔިތުންނަށް ހެޔޮއެދޭ ބައެއްކަމަށް ހެދިގެންތިބެ ކަމުގެ ޙަޤީޤަތް އޮޅުވާލައި، މިވަބާ އާންމު ކުރުމަށްޓަކައި އެތަކެއް ވާހަކަތަކެއްދައްކައި ދިވެހިންގެ ވިސްނުމާއި ކުޅެލަން މަސައްކަތް ކުރަމުން އެބަދެއެވެ. އެހެންކަމުން އެބައިމީހުންގެ އޮއްޓަރެއްނެތް މިވާހަތަކާމެދު ފުންކޮށް ވިސްނައި ޙަޤީޤަތަށް ވާސިލުވުމަކީ މުހިންމު ކަމެއްކަމުގައި ދެކެމެވެ.\nދިވެހިރާއްޖޭގައި މިހާރަށްވުރެ ފުޅާކޮށް ރާވިއްކުމަށް މަގުފަހިވާގޮތަށް ހެދިފައިވާ ޤަވާއިދަށް ތާއީދުކޮށް މިބައިމީހުން ބުނާ އެއްވާހަކައަކީ، ދިވެހިރާއްޖެ ނޫނަސް އެހެން މުސްލިމު ޤައުމު ތަކުގައިވެސް ރަލާއި އޫރުމަސް ވިއްކުން ހުއްދަ ކޮށްފައި ވެއެވެ. ވީމާ ރާއްޖޭގައި އެކަން ހުއްދަ ކުރުމުން ދިވެހި ޢިލްމުވެރިންތަކަށް ހަޖަމު ނުކުރެވެނީ ކީއްވެބާއެވެ؟\nމިމީހުންގެ މި ކޮންސެޕްޓްގެ މިސާލަކީ، ހައްވާގެ ދަރިފުޅުގެ ގަޔަށް ވަޅިހަރައި މަރާލުމުން، ހައްވަވެސް ބުނާށެވެ. މައްސަލައެއް ނެތެވެ. ކުރީދުވަހު މަރިޔަމްގެ ދަރިފުޅުވެސް ވަޅިހަރައި މަރާލާފައި ވެއެވެ. އެހެން ނޫންތޯއެވެ؟ އަދިވެސް ތަންކޮޅެއް ފުންކޮށް ވިސްނަމާ ހިނގާށެވެ. ހަޤީޤަތަކީ ބަޔަކު ގޯސްކަމެއް ކުރުމަކީ، އެހެންމީހުން އެގޯސްކަންތައް ކުރުން 'އޯކޭވާ' ހުއްޖަތެއް ނޫނެވެ. އިސްލާމްދީނަކީ މުސްލިމު ޤައުމުތަކެއް ނޫނެވެ. އިސްލާމްދީނަކީ ކާއިނާތުގެވެރި ﷲގެ ޙަޟުރަތުން ބާވާލައްވާފައިވާ ދިރިއުޅުމުގެ ނިޒާމެވެ. ވީމާ ކަމެއް ރަނގަޅުތޯ ނުވަތަ ގޯސްތޯ ޔަޤީންކުރަން ބަލަންޖެހެނީ މުސްލިމު ޤައުމުތަކަކަށް ނޫނެވެ. ބަލަންޖެހެނީ އިސްލާމްދީނަށެވެ. ޤުރުއާނަށެވެ. ސުންނަތަށެވެ. ވީމާ ޢިލްމުވެރިންނަށް ހަޖަމްނުކުރެވޭ ވާހަކަ ދެއްކެވުމުގެ ކުރިން، ތިމާމެން ކަންތައްތަކުގެ 'ޕްރިންސިޕަލް' ދަނެގެން ވާހަކަދެއްކުން މާރަނގަޅުވާނެ ކަމުގައި ފެނެއެވެ.\nރާބުއިމާ ރާވިއްކުމުގެ ނުރައްކާތެރިކަމަށް ވިސްނާލުމެއްނެތި މިމީހުން ބުނާ އަނެއްވާހަކައަކީ، ރާހުއްދަ ކުރީ ދިވެހި ގޭބިސީތަކަކަށް ނޫނެވެ. ހުއްދަ ކުރީ މީހުން ދިރިއުޅޭ ރަށްރަށުގައި މިނިސްޓްރީ އިން ގަބޫލުކުރާ ފެންވަރަށް ހަދައި ރަޖިސްޓްރީ ކޮށްފައިވާ، ވަކިވަރަކަށްވުރެ މުއްސަދި ހޮޓާތަކުގައި ހިންގާ ބާރ ތަކުގައެވެ. މައްސަލައަކީ ކޮބާތޯއެވެ؟\nއަޖައިބެކެވެ! ރަޖިސްޓްރީ ކުރުމަކީ ޙަރާމްކަމެއް ހަލާލުކަމަކަށް ބަދަލުވާނެ ކަމެއް ނޫނެވެ. ނުވަތަ ރަޖިސްޓްރީ ކުރުމުން އެކަމުން ލިބޭނެ ސިއްޙީގެއްލުން ކުޑަވޭބާވައެވެ؟ ނުވަތަ މަސްތު ނުވަނީ ބާވައެވެ؟ ދުނިޔޭގެ ބޮޑެތި ހޮޓާތަކުގައި "ޕްރޮފިޝަނަލް ޕްރޮސްޓިޓިއުޓުން" ނުވަތަ ހުނަރުވެރި ކަސްބީ އަންހެނުން ރަޖިސްޓްރީ ކޮއްގެން ތިބެއެވެ. އެއީ ޒިނޭކުރުމަށް ސަރުކާރުން ލައިސަންސް ނަގައިގެން އިންތިހާރުކޮށް ފާޅުގައި އެކަން 'ކަސްބީން' ނެވެ. އެއީވެސް ފަތުވެރިނަންނަށްޓަކައި ބަޔެއް ޤައުމުތަކުގައި ޤަވާއިދެއްގެ ދަށުން ދޭ ހުއްދައެކެވެ. މާދަމާ މިޤައުމުގައެވެސް ފަތުރުވެރިކަމަށްޓަކައޭ ބުނެ އެހުއްދަ ދޭންވީ ތޯއެވެ؟\nއާއެކެވެ. ދިވެހިން މިއަދު ރާބޮނީ މީހުން ދިރިއުޅޭ ރަށްރަށުގައި ރާވިއްކުން ހުއްދަކޮށްގެނެއް ނޫނެވެ. ނަމަވެސް މިކަމުގެ އަސްލަށް އަޅުގަނޑުމެން ރުޖޫޢަވަމާ ހިނގާށެވެ. އަސްލަކީ މީހުން 'ދިރިނޫޅޭ' ރިސޯޓްތަކުގައި ރާވިއްކުން ހުއްދަކުރުމެވެ. ރިސޯޓްތަކުގައި ރާވިއްކުން ހުއްދަކުރުން ވެގެންދިޔައީ ދިވެހިރާއްޖޭގައި ރަލާއި މަސްތުވާތަކެތި އާންމުވުމަށް ހުޅުވުނު ދޮރެއްކަމުގައެވެ. އޭރުވެސް ހުއްދަކުރެވުނީ ޤަވާއިދެއްގެ ދަށުންނެވެ. ދިވެހި ގޭބިސީތަކަކަށް ނޫނެވެ. އެޤަވާއިދު ބުނާގޮތުންވެސް ދިވެހިންނަށް ރާވިއްކުން ހުއްދައެއް ނޫނެވެ. ނަމަވެސް ކަންވަމުން ދިޔައީ އެގޮތަށް ތޯއެވެ؟ ރިސޯޓްތަކަށް ހިތްއުފާކޮށްލާން ވަޑައިގަންނަވާ ދިވެހި ސައުދާގަރުންނަށާއި، 24 ގަޑިއިރު ހަމަހޭގައި ތިއްބަވަން ބޭނުންފުޅުނުވާ ބޭފުޅުންނަށް އެރިސޯޓްތަކުން ރާ ނުވިއްކާ ތޯއެވެ؟ އަދި މިއުޒިކް ޝޯފަދަ ޝޯތައް ހުށައަޅައިދޭންދާ ފަންނާނުންނަށް ރާ ނުވިއްކާ ތޯއެވެ؟ ޖަވާބު އެންމެނަށްވެސް އެނގެއެވެ. ޤަވާއިދު އޮތީ އޮތްތާނގައެވެ. މާގިނަދުވަހެއްނުވެ ދިވެހިގޭބިސީތަކުންވެސް ކޭސްތައް ފެންނަންފެށިއެވެ. އެހެން ނޫންތޯއެވެ؟\nއެދުވަހު އެހުޅުވައިދިން ދޮރުގެ ސަބަބުން މިއަދު މިކުޑަކުޑަ ދިވެހި މުޖުތަމައު މިވަނީ އެތައް ވޭނެއް ތަހައްމަލު ކުރަންޖެހިފައެވެ. ޒުވާނުންގެ ތެރެއިން އެތައް ބަޔަކު އެވަނީ މަސްތުގެ ހާލުގައެވެ. މީހުން ދިރިއުޅޭ ރަށްރަށުގައި ރާގެންގުޅުން ހުއްދަ ނޫންއިރުގައިވެސް މީހުންދިރިއުޅޭ ރަށްރަށުގައި އާންމުން ރާބުއިން މިވަނީ އާންމުވެފައެވެ. އަސްލަކީ އެދުވަހު ހުޅުވައިދިން ދޮރެވެ. ވީމާ، އަޅުގަނޑުމެން މާޒިން އިބްރަތް ހާސިލްކޮށް، ދެވަނަ ފަހަރަށް އެކަން ތަކުރާރު ނުކުރަމާ ތޯއެވެ! މިހާރު އާންމުކުރަން މަސައްކަތްކުރާ ޤަވައިދު ބުނާގޮތުންވެސް އެތަނަށް ވަންނަނީ ކޮންބައެއްތޯ ބަލަން ފުލުހުން ނުތިބޭނެއެވެ. އެހެންކަމަށްވާނަމަ، ދިވެހިންނަށް ރާނުވިއްކައެއް ނުހުންނާނެކަން ޔަޤީނެވެ. އެންމެހާ ކަންތައްތަކެއް ބައްލަވާ ވޮޑިގެންވާ ﷲގެ ޙުކުމްފުޅުގައި ކޮޅުފައިންޖަހައި، އިތުރަށް ފައިސާ ހޯދުމަށްޓަކައި ރާވިއްކާ ވިޔަފާރި ވެރިއަކު އިކޮނޮމިކްސް މިނިސްޓްރީގެ ގަވައިދުގައި އެގޮތަށް އޮތީތީއޭ ކިޔާފައި، ފައިސާދައްކާފައި ބޯން އަންނަ ދިވެއްސަކު ހުއްޓުވާނެތޯއެވެ؟ މާޒީއިން ކަންހިނގާފައިވާ ގޮތަށް ބަލާއިރު ނުހުއްޓުވާނެއެވެ.\n14 އޯގަސްޓް, 2010 | 10:07\nމުޅި ރާއްޖޭގަވެސް ރާވިއްކުން މަނާކުރަންވީ!! މަސްތުވާ ތަކެތި ވިއްކާ، ބޭނުންކޮއް އެތެރެކޮށް ހަދާ ހުރިހާ އެންމެނަށް މަރުގެ އަދަބު ދޭންވީ!!! މިކަހަލަ ހަރުކަށި އަދަބުބީގެން ނޫނީ ރާއްޖެ މި ވަބާއިން ސަލާމަތެއްނުވާނެ.\nibn saleem :\n5 އޭޕްރިލް, 2011 | 3:47\nvarah varah furihama liyumeh… raa huddhakuran masakka’i kuraa meehunge a’nga bandhu vaa varah mi liumugai mauloomaathu hurikamattakaa ufaa kuran.. liyuntheriyaa ah shukuruiyyaa


South Asian Games: Raajje aai Lanka ah hamahama nimumeh - vNews.mv\nރާއްޖެއާއި ލަންކާ ބައްދަލުކުރި މެޗުގެ ތެރެއިން-- ފޮޓޯ: އަބީދު/ އެމްއޯސީ\nސައުތު އޭޝިއަން ގޭމްސް: ރާއްޖެ އާއި ލަންކާއަށް ހަމަހަމަ ނިމުމެއް\nއިސްމާޢީލް ޝާހު Kathmandu | 02 December 2019, 19:24\nނޭޕާލުގައި މިހާރު ކުރިއަށްދާ 13 ވަނަ ސައުތު އޭޝިއަން ގޭމްސްގެ ފިރިހެނުންގެ ފުޓްބޯޅަ އިވެންޓުގައި ރާއްޖެ ކުޅުނު ފުރަތަމަ މެޗުން ސްރީލަންކާއާ ލަނޑެއް ނުޖެހި އެއްވަރުވެއްޖެ އެވެ.\nކަތުމަންޑޫގެ ދަސްރަތު ސްޓޭޑިއަމްގައި ކުޅުނު މިމެޗުގައި ރާއްޖެއަށް ވަނީ ލަނޑުޖަހާނެ ގިނަ ފުރުސަތުތަކެއް ލިބި ބޭކާރުވެފައެވެ. މި މެޗުގައި ރާއްޖޭގެ ސީނިއާ ޓީމުގެ މުހިއްމު ކުޅުންތެރިން ވަނީ ކުޅެފައެވެ. އެގޮތުން ކެޕްޓަން އަކްރަމް އާއި ފޭދޫ އިއްބެ އާއި ހަމްޕު ވަނީ މި މެޗު އެއްކޮށް ކުޅެފައެވެ.\nރާއްޖޭގެ ފޯވާޑް ލައިނުގައި ހިމެނޭ ކުޅުންތެރިންތަކުގެ ތެރެއިން އެންމެ ނުރައްކާކުރި އެއް ކުޅުންތެރިއަކީ ނާއިޒް ހަސަން (ދާދު) އެވެ. އޭނާ ވަނީ މި މެޗުގައި މޮޅު ކުޅުމެއް ދައްކާފައެވެ. ރާއްޖޭ ޓީމުގެ ހަމަލާތައް ހުއްޓުވުމުގައި އެންމެ އިސް ދައުރެއް އަދާކޮށްފައިވަނީ ރާއްޖޭގެ ކުލަބް އީގަލްސްއަށް ކުޅެމުން އަންނަ ސްރީލަންކާގެ ސީނިއާ ޓީމުގެ ގޯލްކީޕަރު ސުޖަން ޕެރޭރާ އެވެ.\nމެޗުގެ ފުރަތަމަ ހާފުގައި ހަސަން ރާއިފް (ހަންނަ) ގިނަ ހަމަލާތަކެއް އުފެއްދިއިރު އޭނާގެ ބަދަލުގައި ދެވަނަ ހާފުގައި ކުޅެން އަރުވާފައިވަނީ ރިހާާމް އަބްދުލް ޢަނީ (ބޮބީ) އެވެ.\nމެޗުގެ 78 ވަނަ މިނެޓުގައި ލަންކާގެ ކުޅުންތެރިއަކަށް ވަނީ ދެ ރީނދޫ ކާޑާއެކު ރަތްކާޑު ދައްކާފައެވެ. އެއް ކުޅުންތެރިއަކު މަދުން ކުޅުނު ނަމަވެސް ލަންކާގެ ޑިފެންސްލައިން ފޫއަޅުވާލެވޭގޮތް ރާއްޖެއަކަށް ނުވިއެވެ.\nމެޗަށްފަހު ވާހަކަދައްކަމުން ޤައުމީ ކޯޗު ޕީޓާ ސެގަޓް ބުނީ ރަނގަޅުކުރަން ޖެހޭ ގިނަ ކަންކަން ފާހަގަވިކަމަށާއި ޖުމްލަކޮށް ކުޅުންތެރިން ކުޅުނު ކުޅުމާމެދު ހިތްހަމަޖެހޭ ކަމަށެވެ. އަދި ލިބުނު ފުރުސަތުތަކުގެ ބޭނުން ހިފުނުނަމަ މި މެޗުގައި ތަފާތު ފެނިގެންދާނެ ކަމަށްވެސް ކޯޗު ބުންޏެވެ.\nސްރީލަންކާގެ ކޯޗު ފަކީރް ބުނީ މިއީ އެންމެ ހިތްހަމަޖެހޭ ނަތީޖާ ނޫން ކަމަށާއި ނަމަވެސް ރާއްޖެ ފަދަ ވަރުގަދަ ގައުމަކާއި ދެކޮޅަށް ކުޅުންތެރިން ވަރަށް ހިތްވަރުކުރި ކަމަށެވެ.\nޝެޑިއުލާ މެދު ޓީމުތަކުން ޝަކުވާކުރުން އިތުރުވުމުން އެންމެ ފަހުން މިއަދު ވަނީ ޝެޑިއުލަށް ކޮންމެވެސް ވަރެއްގެ ބަދަލެއް ގެނެސްފަ އެވެ. ކުރިން ފަސް ދުވަހުގެ ތެރޭގައި ހަތަރު މެޗު ކުޅޭގޮތަށް އޮތްއިރު ރާއްޖެ އަށް ލިބެނީ ހުސްކޮށް އެންމެ ދުވަހެކެވެ. މިއަދު ގެނައި ބަދަލާ އެކު ރާއްޖެ އަށް އިތުރު ހުސް ދުވަހެއް ލިބޭނެ އެވެ.\nގޭމްސްގެ ފުރަތަމަ މެޗުގައި މިއަދު ބޫޓާން އަތުން ބަންގްލަދޭޝް ވަނީ 1-0 އިން ބަލިވެފަ އެވެ. މާދަމާ ކުޅޭ މެޗުގައި ރާއްޖެ ކުޅޭނީ ބަންގްލަދޭޝްއާ ދެކޮޅަށެވެ. މެޗުގެ ކުޅުން ފަށާނީ ރާއްޖެ ގަޑިން ހަވީރު 16:15 ގަ އެވެ.\nގައުމީދުވަސް ގައުމީ ފުޓްބޯޅަ ޓީމު ސައުތު އޭޝިއަން ގޭމްސް ކުޅިވަރު


Miladhoo - Fast and Reliable News Website from N.atoll! www.miladhoo.com\n4 އަހަރު ކުރިން 381\nއަޅުގަނޑުމެންގެ މުޖުތަމަޢުވަނީ ފިތުނަ ފަސާދައިގެ ހާއްޔަކަށްވެފައެވެ. އެތަކެއް ފިތުނަތަކެއްގެ ތެރޭގައި އުޅެން މަޖުބޫރުވެފައެވެ. މިއީ އަޅުގަނޑުމެން އަމިއްލަ އަތްތަކުން ކޮށްފައިވާ ކަންތައްތަކުގެ ހިތި ނަތީޖާއެވެ. މިއަނދަވަޅުން އަރައިގަނެވޭނީ އަޅުގަނޑުމެން އިސްލާޙަށް މަސައްކަތް ކޮށްގެންނެވެ. އަމިއްލަ ނަފްސު އިސްލާޙު ކޮށްގެންނެވެ. الله سبحانه وتعالى މުޞީބާތް ޖައްސަވަނީ މީސްތަކުން އިމްތިޙާނު ކުރެއްވުމަށްޓަކައެވެ. އިމްތިޙާނުގެ ވަގުތުތަކުގައި މީސްތަކުންގެ ތެރެއިން އެއްބަޔަކު މާތް ﷲ ގެ ޙަޟްތަރުގައި ކުރިއަރައިގެންދެއެވެ. އަނެއްބަޔަކު މަގުފުރެދިގެންދެއެވެ.\nފިތުނަ ފަސާދަ ޢާއްމުވުމަކީ ޤިޔާމަތް ކައިރިވެއްޖެކަމުގެ ޢަލާމާތެކެވެ. މިއީ ތެދެއްކަން އަހަރުމެންގެ ވަށައިގެން ހިނގަމުން މިދާ ހުރިހާކަމަކުން މިދަނީ ފެނި ހާމަވަމުންނެވެ. އެ ގޮތުން މިޒަމާނުގައި މިދަނީ ތަފާތު އެކި ނަންނަމުގައި މުޅިން އާ ބާވަތް ބާވަތުގެ ފިތުނަ އުފައްދަމުންނެވެ. ފިތުނައަކީވެސް މުއުމިނުންނަށް ކުރިމަތިވާ ވަރުގަދަ އިމްތިޙާނެކެވެ. މި އިމްތިޙާނަށް ކެތް ނުކުރެވޭ މީހުން ފަހުޒަމާނުގައި ހެނދުނު މުސްލިމެއްގެ ގޮތުގައި ހުރެފައި ހަވީރު ކާފިރެއްގެ ގޮތަށް ބަދަލުވާނެއެވެ. އެހެންކަމުން މިއީ ވިސްނާ ފިކުރުކޮށްލުން މުހިއްމު މަޢުޟޫޢު އެކެވެ.\nއަޅުގަނޑުގެ މިލިޔުމުގައި ފިތުނަިގެ ނުރައްކާތެރިކަމަށް ބަލާލެވޭތޯ މަސައްކަތް މިކުރަނީ، އަބޫ ހުރައިރާ އަރިހުން ރިވާކުރެވިފައިވާ އަންނަނިވި حديث (عن أ بي هريرة أ ن رسول الله قال : “بَادِرُوا بِالْأَعْمَالِ فِتَنًا كَقِطَعِ اللَّيْلِ الْمُظْلِمِ يُصْبِحُ الرَّجُلُ مُؤْمِنًا وَيُمْسِي كَافِرًا أَوْ يُمْسِي مُؤْمِنًا وَيُصْبِحُ كَافِرًا يَبِيعُ دِينَهُ بِعَرَضٍ مِنْ الدُّنْيَا “) ގެ ތަފްސީރުގެ އަލީގައެވެ.\nކީރިތި ރަސޫލާގެ ﷺ އަރިހުން ابو هريرة ރިވާ ކުރައްވާފައިވާ މި ޙަދީޘް މުސްލިމާއި އަޙްމަދު އަދި ތިރްމިޛީ އާއި އިބްނު ޙިއްބާން ތަޚްރީޖް ކުރައްވާފައި ވެއެވެ. އަދި މި ޙަދީޘަކީ ޞަޙީޙު حديث އެއްކަމަށް މުސްލިމާއި ތިރުމިޛީ އަދި އިބްނު ހިއްބާން އާއި އަލްބަޣަވީއާ އަލްބާނީ ބަޔާން ކުރައްވާފައި ވެއެވެ. މި ޙަދީޘްގެ މައުޟޫޢަކީ ފިތުނައިން ދުރުހެލިކުރުމާއި އޭގެ ނުރައްކަލާއި ގެއްލުން މީސްތަކުންނަށް ބަޔާން ކޮށްދިނުމެވެ. މި ޙަދީޘްގައި ފިތުނަ ސިފަ ކުރައްވާފައިވަނީ ކަޅު އަނދިރި ގަނޑެއްގެ ގޮތުގައެވެ. ޙަދީޘްގައި އައިސްފައިވާ އެންމެ މުހިއްމު އެއްބަޔަކީ ހެޔޮ ޢަމަލުތަކަށް އަވަސްވެ ގަތުމަށް ރަސޫލާ محمَّد ﷺ ގޮވަލައްވައި އަމުރު ކުރައްވާފައިވާ ބައެވެ. އެހެންކަމުން ޙަދީޘްގައި ޖުމްލަ ގޮތެއްގައި ވަރަށްގިނަ ފައިދާ ތަކެއް އެކުލެވިގެން ވެއެވެ.\nޙަދީޘް ގައިވާ ލަފްޒުތަކުގެ މާނަ\nبادروا بالأعمال: بادروا: ތިޔަބައިމީހުން އަވަސްވެ ގަންނާށެވެ!\nبالأعمال: ހެޔޮ ޢަމަލުތަކައިގެން!\nفتناً كقطع الليل المظلم: فتنا: ފިތުނަތަކެއް އަންނާނެ / ވާނެއޭ!\nكقطع الليل المظلم: އެއްވެސް އަލިކަމެއް، ނޫރެއްނުވާ ކަޅު އަނދިރި ރޭތަކެއްފަދަ\nيُصْبِحُ الرَّجُلُ مُؤْمِنًا وَيُمْسِي كَافِرًا: (އެހައިރުން) ހެނދުނު މުއުމިނެއްގެ ގޮތުގައި ވީ މީހާ ހަވީރު ހުންނާނީ ކާފިރެއްގެ ގޮތުގައެވެ!\nأَوْ يُمْسِي مُؤْمِنًا وَيُصْبِحُ كَافِرً: ނުވަތަ ހަވީރު މުއުމިނެއްގެ ގޮތުގައިވީ މީހާ ހެނދުނު ހުންނާނީ ކާފިރެއްގެ ގޮތުގައެވެ!\nيَبِيعُ دِينَهُ بِعَرَضٍ مِنْ الدُّنْيَا: يَبِيعُ دِينَهُ: އޭނާ، އޭނާގެ ދީން ވިއްކާލާނެޔޭ!\nبِعَرَضٍ مِنْ الدُّنْيَا: ދުނިޔެ މަތީގައި ލިބިދާނެ މަންފާއަކަށްޓަކައި!\nޙަދީޘްގެ މުހިއްމު ލަފްޡު ތަކުގެ މުރާޖާ\n1.މި ޙަދީޘްގައި އައިސްފައިވާ މުހިއްމު އެއްކަލިމައަކީ “بادروا بالأعمال“ޢަމަލުތަކަށް އަވަސްވެ ގަންނާށެވެ!\nއޮތް ބަސްފުޅެވެ. މާތް ﷲ ވަޙީ ކުރައްވާފައިވެއެވެ. ﴿فَاسْتَبِقُوا الْخَيْرَاتِ﴾ ﴿سورة البقرة – 148﴾ މާނައީ: ފަހެ، ހެޔޮކަންތައްކޮށް އުޅުމުގައި ތިޔަބައިމީހުން އެކަކު އަނެކަކާ ވާދަކޮށް، (އެކަކު އަނެކަކަށްވުރެ) ކުރިއަރައިދާށެވެ!\nމީގެ މުރާދަކީ ޞާލިޙު ޢަމަލުތައް ކަމަށާއި، ޞާލިޙު ޢަމަލުތައް ބިނާވެގެންވަނީ ދެކަމެއް އޭގައި ފުރިހަމަވުމުގެ މައްޗަށް ކަމަށް، “شرح رياض الصالحين ” ގައި އައްޝައިޚް މުޙައްމަދު ޞާލިޙް އަލް ޢުޘައިމީން ރަޙިމަހުﷲ (1992) ބަޔާންކުރައްވާފައި ވެއެވެ. އެއީ؛ މާތް ﷲ އަށް އިޚްލާޞްތެރި ވުމާއި، އެކަމެއްގައި ކީރިތި ރަސޫލާއަށް ތަބަޢަވުމެވެ. އެއްވެސް ޢަމަލެއްގައި ﷲ އަށް އިޚްލާޞްތެރިކަން ނުވާނަމަ އެ ޢަމަލަކީ ޞާލިޙް ޢަމަލެއްކަމުގައި ނުވާނެއެވެ. މިސާލަކަށް މީހަކު ނަމާދުގެ ހުރިހާ ރުކުނަކާއި ޝަރުޠުތަކެއް އަދި ނަމާދުގެ ހުރިހާ ސުންނަތްތަކެއް ފުރިހަމަކޮށްގެން ނަމާދު ކުރިކަމުގައިވިއަސް، އެމީހާގެ ހިތުގައި ދެއްކުންތެރިކަމެއް އޮވެގެން ނަމާދުކުރިނަމަ، އެ ނަމާދު މާތް ﷲ ޤަބޫލެއް ނުކުރައްވާނެތެވެ. ސަބަބަކީ، އެކަމުގައި ޝިރުކު އެކުލެވިފައި ވުމެވެ. އެކަލާނގެއާ އެހެން ފަރާތަކާ ބައިވެރިކޮށްގެން ކުރެވޭ އެއްވެސް ޢަމަލެއް އެކަލާނގެ ޤަބޫލެއް ނުކުރައްވާނެއެވެ.\nأبو هريرة رضي الله عنه ގެ އަރިހުން مسلم ރިވާ ކުރައްވާފައި ޤުދުސިއްޔަ حديث އެއްގައި ވެއެވެ. ކީރިތި ރަސޫލާ ޙަދީޘް ކުރެއްވިއެވެ. މާތް ﷲ ވަޙީ ކުރެއްވިއެވެ. : ( أنا أغنى الشركاء عن الشرك ، من عمل عملا أشرك فيه معي غيري تركته وشركه ) رواه مسلم އަދި ابن ماجه އެހެން ރިވާޔަތެއްގައި : ( فأنا منه بريء وهو للذي أشرك) މާނައީ: “ތިމަންރަސްކަލާނގެއާ އެހެން ފަރާތެއް ބައިވެރިކުރުމުން ތިމަންރަސްކަލާނގެ ފުދިވޮޑިގެން ވަމެވެ. އެއްވެސްމީހަކު ތިމަންރަސްކަލާނގެއަށްޓަކައި ކުރާ އެއްވެސް ޢަމަލެއްގައި ތިމަން ރަސްކަލާނގެއާއެކު އެހެން ފަރާތެއް ބައިވެރިކޮށްފިނަމަ، އެމީހެއްގެ ފަރާތުން އެ ޢަމަލެއް ޤަބޫލެއް ނުކުރެވޭނެއެވެ. އަދި ކިއެއްތަ، ތިމަންރަސްކަލާނގެ އެމީހަކު އެ ޝިރުކު ކުރި އެއްޗަކަށް ދޫކޮށްލައްވާހުށީމެވެ.” އަދި އިބްނު މާޖާގެ ރިވާޔަތުގައި: “ތިމަންރަސްކަލާނގެ އޭނާގެ ކިބައިން ބަރީޢަވެގެން ވަމެވެ. އަދި އޭނާވަނީ އޭނާ އެ ޝިރުކު ކުރި އެއްޗަކަށެވެ.” މިފަދައިން އައިސްފައި ވެއެވެ.\nޙަދީޘްގައި ދެވަނައަށް އޮތް މުހިއްމު ބަޔަކީ فتناً “ފިތުނަ” މި ލަފްޒެވެ. މި ޙަދީޘްގައި މިވާ ފިތުނަ ދެބަޔަކަށް ބެހިގެންވާކަމަށް ޢިލްމުވެރިން ބަޔާންކުރައްވައެވެ. އެ ދެބަޔަކީ “فتنة الشبهات ” އަދި ” فتة الشهوات ” އެވެ. فتنة الشبهات ނުވަތަ شُبهي ފިތުނަ އަކީ ޖާހިލުކަމުގެ މައްޗަށް ބިނާވެފައިވާ ކޮންމެ ފިތުނައެކެވެ. އެހެން ޢިބާރާތަކުން ބުނާނަނަމަ، ދީނާގުޅޭގޮތުން އުފެދޭ ފިތުނައެވެ. އޭގެ ތެރޭގައި ޢަޤީދާއާ ގުޅޭގޮތުން ނުވަތަ ޢަޤީދާ ފާސިދު ވުމުގެ ސަބަބުން އުފެދޭ ފިތުނަ އާއި ޢަމަލުތަކުގައި، މާތް ﷲގެ ޝަރީޢަތުގައި އައިސްފައިވާ ކަންކަމާ ޚިލާފަށް، އަމިއްލައަށް އުފައްދާފައިވާ ބިދުޢަތައް ހިމެނުމުގެ ސަބަބުން އިންސާނާ ޙައްޤުގެ މަގުން އެއްކިބާވެ އެ އިންސާނާ ފިތުނަވެރިވެ ދިއުން ހިމެނެއެވެ. މިއީ ޝަހްވަތުގެ ފިތުނައަށްވުރެ އެތައް ގުނައަކަށް ނުރައްކާތެރިކަން ބޮޑު ފިތުނައެކެވެ. ސަބަބަކީ އޭގެ ސަބަބުން އިންސާނާ ތަޥްޙީދުގެ ސާފު ޠާހިރުކަމުން ބޭރުކޮށްލައި، ޝިރުކާ ކުފުރުގެ ނަޖިސްކަމުގެ ތެރެއަށް އެއްލާލާތީއެވެ. ނުވަތަ ސުންނަތުގެ އަލިކަމުން ނެރެ ބިދުޢަ އާއި ޟަލާލަތުގެ އަނދިރިކަމަށް އިންސާނާ ވައްދާތީއެވެ.\nދެވަނަ ބަޔަކީ شهوة ގެ ފިތުނައެވެ. شهوة ގެ ފިތުނައޭ ބުނެވޭ ބަހުގެ މާނައަކީ؛ އިންސާނާ ފާފަތަކަށް އަރައިގަތުމަށާއި އޭގެތެރެއަށް ހުށަހެޅުމަށް ހިތްވަރުދޭ ނުވަތަ އެކަމަށް ޥާޞިލުކޮށްދޭ، ދުނިޔޭގެ އެދުންތަކާއި ލައްޒަތުތަކެވެ. އޭގެ މުރާދަކީ؛ އިންސާނާއަށް އެކަމަކީ الله تعالى ޙަރާމް ކުރައްވާފައިވާ ކަމެއްކަން އެނގި ހުރެވެސް، އޭނާގެ އެދުންތަކާއި ޙާޞިލްކުރަން ބޭނުންވާ ދުނިޔެވީ މަންފާތަކަށްޓަކައި، މާތް ﷲގެ އަމުރުފުޅަކަށާއި އަދި އެކަލާނގެ ނަބިއްޔާގެ ބަސްފުޅަކަށް ބެލުމެއްނެތި، އެ ޙަރާމްކަންކަމަށް އަރައިގަނެ، އެދުންތައް ޙާޞިލް ކުރަމުން ގެންދިއުމެވެ. އަދި ހަމައެހެންމެ، މިކަމަކީ ﷲ، އޭނާގެ މައްޗަށް ވާޖިބު ކުރައްވާފައިވާ ކަމެއްކަން އެނގިހުރެވެސް، ދުނިޔަވީ ލައްޒަތުތަކުގެ ތެރެއަށް ޣަރަޤުވެހުރެ، އެވާޖިބުތަކަށް ފުރަގަސް ދިނުމެވެ. (އަލް ޢުޘައިމީން – 1992)\nޙަދީޘް ގެ ޖުމްލަ މާނަ\nމާތް ﷲ ރުއްސުންލެއްވި އަބޫހުރައިރާގެ އަރިހުން ރިވާވެގެންވެއެވެ. ކީރިތި ރަސޫލާ محمَّد ﷺ ޙަދީޘް ކުރެއްވިއެވެ. “އަނދިރި ވިއްސާރަރެއެއްގައި ވިލާތައް މަތިމައްޗަށްއަރައި އަނދިރި ކޮށްލައިގެން ހުންނަ ފަދައިން ފިތުނު ފަސާދަތައް ގިނަވެ، ތިމާމެންނަށް ނުކުޅެދުންތެރިކަން އައުމުގެ ކުރިން ނުވަތަ ތިމާމެންނަށް ވަގުތު ނުލިބި ދަތިވުމުގެ ކުރިން ހެޔޮޢަމަލު ގިނަކުރުމަށް ތިޔަބައި މީހުން އަވަސްވެ ގަންނާށެވެ. އެވަގުތު މީހާއަށް ހެނދުނު އޭނާ ހުންނާނީ މުސްލިމަކަށެވެ. އެކަމަކު އިރު އޮއްސޭއިރު އެނާ ހުންނާނީ ކާފިރެއްގެ ގޮތުގައެވެ. ނުވަތަ އިރު އޮއްސޭއިރު މުސްލިމަކަށް ހުރެފައި އިރުއަރާއިރު ހުންނާނި ކާފިރަކަށެވެ. މި ގޮތުން މީހާދާނީ ދުނިޔެވީ މަދު މިންވަރަކަށްޓަކައި ތިމާގެ ދީން ނީލަން ކިޔަމުންނެވެ.”\nޙަދީޘްގެ އިޖުމާލީ ސަރަޙަ\nމި ޙަދީޘަކީ ޤިޔާމަތް ކައިރިވެގެން އަންނަ ހިނދު ފިތުނަތައް ގިނަގުނަ ވެގެންދާނޭ ކަމަށާއި އޭގެ ސަބަބުން މީސްތަކުންނަށް އެބައިމީހުންގެ އީމާންކަމުގައި ދީނުގެ ޙައިޘިއްޔަތެއް ނެތިގެންދާނެކަމާއި ދުނިޔޭގެ އެދުންތަކުގެ ފަހަތުން މީސްތަކުން ދުވަންފަށާނެ ކަމަށާއި އެކަމަށްޓަކައި ދީނާއި އީމާންކަން ނީލަންކިޔާނެ ކަމަށާއި ދުނިޔޭގެ ފަނާވެދަނިވި މާއްދީ ފައިދާއަށްޓަކައި މީސްތަކުން އަވަދިނެތި މަސައްކަތްކުރާނެ ކަމުގެ އިންޒާރުދެއްވައި އެފަދަ ކަންކަމުން ރައްކާތެރިވުމަށް އިރުޝާދު ދެއްވާފައިވާ ޙަދީޘްއެކެވެ. މި ޙަދީޘްގައި ބަޔާންކުރައްވާފައިވާ މީހުން މިއަދު ފެންނަލެއް މަދެއް ނޫނެވެ. މިފަދަ ޙާލަތުގައި ކޮންމެ މީހަކުވެސް ހެޔޮ ޢަމަލުތައް ކުރުން ގިނަކުރުން ހުއްޓެވެ.\nމި ޙަދީޘްގައި ކީރިތި ރަސޫލާ މިސާލު ޖައްސަވައި ޙަދީޘް ކުރައްވަނީ ފިތުނަ ފަސާދައިގެ ބޮޑުކަމާ ގިނަކަމާހުރެ މީހާއަށް ތިމާގެ ދީނުގެ ބޭނުމަކީ ކޮބައިކަން ނޭނގޭނެ ކަމަށެވެ. އެހެންކަމުން މިތާނގައި އިތުރު އެކަލޭގެފާނު ބަޔާންކުރައްވަން ޤަޞްދުކުރައްވަނީ މީހާގެ ހިތަށާއި ޢަޤީދާއަށް އަންނަ ހަލުއި ބަދަލަކަށެވެ. އަދި ރޭދުވާ ތަކުރާރުވާފަދައިން އިންސާނާގެ އީމާންކަންވެސް އެހާފަސޭހައިން އެހާ ހަލުއި މިނުގައި ކުއްލިކުއްލިއަށް އެނބުރެމުން ދުވާލު ދެކޮޅު އީމާންކަމާއި ކާފިރުކަން ބަދަލުވެގެން ދާނެކަމަށެވެ. މިއީ ކޮންމެ މުސްލިމަކުވެސް ބިރުވެތިވާންޖެހޭނެ ކަމެކެވެ. އެއާމެދު ފުންކޮށް ވިސްނަންޖެހޭ ކަމެކެވެ. އެހެންކަމުން މިއަދު މި އޮތީ ޙަދީޘްގައި އަންގަވާފައިވާ ދުވަސް ގާތްވެފައިކަމާއި ތިމާގެ މަރުގެ ވަގުތު އެހާގާތްވެފައި އޮތްކަމާމެދު ޔަޤީންކޮށްގެން ހުރެ ހެއު ޢަމަލުކުރުންމަތީ ވީހާވެސް ގިނަ ވަގުތު ހޭދަކުރަން އެބަޖެހެއެވެ.\nޙަދީޘުން ލިބިދޭ ބައެއް ފައިދާ\nފުރަތަމަ ފައިދާ: ފިތުނަތަކުން ދުރުހެލި ކުރުމާއި އެކަމަށް ބިރުގެންނެވުން ހިމެނެއެވެ. އެ ބިރުގެ ސަބަބުން އިންސާނާއަށް ގިނަގުނަ ފައިދާ ތަކަކަށް މަގުފަހި ކުރުވައެވެ. އޭގެ ތެރޭގައި-:\n1- ދީނީ ޢަޤީދާ ވަރުގަދަ ކުރުމަށާއި އެންމެހާ ބިދުޢަތަކާއި ޝަރީޢަތާއި ނުގުޅުންތެރި ހުރިހާ ކަމަކުން ދުރުހެލިވެ ހުރުމަށްޓަކައި، ޝަރުޢީ ޢިލްމު އުނގެނުމާއި އެކަމަށް ހިތްވަރު ކުރުމުގެ ބާރު ލިބިގެން ދިއުމާއި؛\n2- ﷲ ގެ ޙަޟްރަތަށް ތަޤައްރުބުވެ ފިތުނަތަކުން ސަލާމަތް ކޮށްދެއްވުމަށްއެދި އެކަލާނގެ ޙަޟްރަތަށް ގިނަގިނައިން ދުޢާ ދެންނެވުމަށް މަގުފަހިވެގެން ދިއުން ހިމެނެއެވެ. އެކަލާނގެއަށް ގިނަގިނައިން ދެންނެވުމަކީ ﷲގެ ލޯބި ލިބިގެންދާނެ ކަމެއްކަމަށްވަނީ އަންގަވާފައެވެ. ﴿ أَمَّنْ يُجِيبُ الْمُضْطَرَّ إِذَا دَعَاهُ وَيَكْشِفُ السُّوءَ وَيَجْعَلُكُمْ خُلَفَاءَ الْأَرْضِ أَإِلَهٌ مَعَ اللَّهِ قَلِيلًا مَا تَذَكَّرُونَ﴾ ﴿سورة النمل 62﴾ މާނައީ: ނުވަތަ ދަތި އުނދަގޫ حال ޖެހިފައިވާ މީހާ، އެކަލާނގެއަށް دعاء ކުރާހިނދު، އެމީހާގެ دعاء އިޖާބަކުރައްވައި، އަދި ނުބައިކަން ދުރުކުރައްވައި، އަދި ބިމުގެ خليفة އިން ކަމުގައި ތިޔަބައިމީހުންލައްވާ ރަސްކަލާނގެ ހެއްޔެވެ؟ اللَّه އާއެކު އެހެން إله އަކު ވޭހެއްޔެވެ؟ ތިޔަބައިމީހުން ހަނދުމަކުރަނީ ވަރަށްވެސް މަދުންނެވެ!\n3- ފިތުނައަށް މަގުފަހިވެދާނެ އެންމެހާ ކަންކަމުން ދުރުހެލިކޮށްދިނުން.\nދެވަނަ ފައިދާ: ފިތުނަތައް ގިނަވެގެން ދިއުމުގެ ސަބަބުންނާއި، އިންސާނާ މަޝްޣޫލުވުމުގެ ސަބަބުން ހެޔޮ ޢަމަލުތައް ކުރުމަށް ހުރަސް އެޅިގެން ދިއުމުގެ ކުރިން، އެފަދަ ޢަމަލުތައް ކުރުމަށް އަވަސްވެގަތުމަށް ހިތްވަރުދިނުން ހިމެނެއެވެ. އެގޮތުން މި ޙަދީޘްގައި، ފިތުނަތައް ފުނިޖެހުމުގެ ކުރިން ހެޔޮ ޢަމަލުތައް ކުރުމަށް އަވަސްވެ ގަތުމަށް ރަސޫލާ ހިތްވަރު ދެއްވުމުގައި ގިނަގުނަ ސަބަބުތަކެއް އެކުލެވިގެން ވެއެވެ. އޭގެ ތެރޭގައި:\n1- ހެޔޮ ޢަމަލުތަކަކީ ފިތުނައިން ރައްކާތެރިވުމަށް އޮތް ޙިމާޔަތެކެވެ. ސަބަބަކީ ހެޔޮ ޢަމަލުތަކުގެ ސަބަބުން އިންސާނާގެ އީމާންކަން ވަރުގަދަވެ ސާބިތުވެގެން ދެއެވެ. އަދި ހަމަ އެހެންމެ، ހެޔޮ ޢަމަލުތަކާއިގެން ﷲގެ ޙަޟްރަތަށް ކުއްތަންވާމީހާ އެކަލާނގެ މާޔޫސް ނުކުރައްވާނެތީއެވެ. ތަނަވަސްކަމާއި ހިތްހަމަޖެހުމުގެ ވަގުތުގައި އެކަލާނގެ ހަނދުމަކުރާމީހާގެ ދަތި ވަގުތުތަކުގައި އެކަލާނގެ އެމީހާގެ މަތިން ހަނދުމަކުރައްވާނެ ކަމުގައި، އިބްނު ޢައްބާސްގެ އަރިހުން ރިވާ ކުރައްވާފައިވާ ޙަދީޘެއްގައި ވެއެވެ.(އަލް ޢުޘައިމީން – 1992)\n2- ފިތުނައިގެ ވަގުތުޖެހި، އެކަން ވެރިވުމުން، އިންސާނާ ހެޔޮ ޢަމަލުތައް ކުރުމަށް ބޮޑެތި ހުރަސްތަކެއް ކުރިމަތިވެގެން ހިނގައިދާނެ ކަމަށްޓަކައާއި، އެކަމުގެ ޘަޥާބާއި ދަރުމަ އުނިވެގެން ހިނގައިދާނެތީއެވެ. ސަބަބަކީ، އެފަދަ ބޮޑެތި ފިތުނަތައް ވެރިވެފައިވާ ޙާލަތުގައި ލޭ އޮހޮރުވުމާއި، މީހުން މެރުމާއި ތަޅާފޮޅުމުގެ ބިރުވެރިކަމާއި، ފޭރުމާއި ވައްކަން ކުރުމާއި ފަސާދަ އާއި ފާޙިޝް ޢަމަލުތައް ކުރުން ޢާއްމު ވެފައި ވުމުގެ ސަބަބުން، އިންސާނާ ހެޔޮ ޢަމަލުތައް ކުރުމުން ދުރުހެލިކޮށް، އެކަންކަމުން ތިމާ އާއި ތިމާގެ އަނބިދަރިންނާއި މުދާ ރައްކާތެރި ކުރުމުގައި މަޝްޣޫލުވެ ވަގުތުތައް ހޭދަކުރަން ޖެހިދާނެތީއެވެ. އަދި އެ ފިތުނަ ތަކުގެ ތެރޭގައި ތިމާ ހައްޔަރުވުމާއި، އަނިޔާ ލިބުންފަދަ ކަންކަން ކުރިމަތިވެ، ހެޔޮ ޢަމަލުތައް ނުކުރެވި ހުންނަން ޖެހިދާނެތީއެވެ. ނުވަތަ އެކަންކަމުގައި ތިމާގެ ބުއްދި އާއި ވިސްނުން މަޝްޣޫލު ކުރުމުގެ ސަބަބުން ހެޔޮ ޢަމަލު ކުރުމުގައި ﷲ އަށް ޚުޝޫޢަތްތެރި ނުވެވުމާއި، އެކަލާނގެއަށް ހިތްނިޔަތް ޚާލިޞް ކުރުމުގައި ނުކުޅެދިދާނެތީއެވެ.\nތިންވަނަ ފައިދާ: އެންމެ ނުރައްކާތެރިކަން ބޮޑު އަދި ނުބައިވެގެންވާ ފިތުނަތައް ހާމަކޮށްދެއްވުން. އޭގެ ތެރޭގައި އިންސާނާ، ހެނދުނު އޭނާއަކީ މުއުމިނެއްގެ ނަން ދީގެން ހުރި މީހެއްގެ ގޮތުގައި ހުރުމަށްފަހު، ހަވީރުވާއިރު އެނާގެ ނަން ކާފިރަކަށް ބަދަލުވެގެން ދިއުން ހިމެނެއެވެ.\nހަތަރުވަނަ ފައިދާ: ފިތުނައިގެ ބޮޑުކަމާއި ބިރުވެރިކަން ހާމަކޮށްދެއްވުން. އެގޮތުން މި ޙަދީޘްގައި ދެ ކަމެއް ކީރިތި ރަސޫލާ ބަޔާން ކުރައްވާފައިވެއެވެ. އެއީ؛\n1- އިންސާނާގެ ޢަޤީދާއަށް އެންމެ ދުވަހެއްގެ ތެރޭގައި ބޮޑުވެގެންވާ ނުބައި އިންޤިލާބެއް އަންނާނެކަމަށާއި؛\n2- އެ ފިތުނަތަކުގެ އަނދިރިކަން އެންމެ ކަޅު އަނދިރި ރެއެއްގެ ކަނު އަނދިރި ކަމަށްވުރެވެސް އަނދިރިކަން ގަދަވާނެކަމުގެ ބިރުވެރިކަންވަނީ ބަޔާން ކުރައްވާފައެވެ. އަދި އެ އަނދިރިކަމުގެ ތެރޭގައި ހެޔޮ އެއްވެސް އެއްޗެއް ދެނެގަތުމުގެ ބާރެއް އިންސާނާގެ ކިބައިގައި ނެތުމުގެ ސަބަބުން ގެއްލުމާއި ހަލާކުގެ ތެރެއަށް އެ އިންސާނާ ވެއްޓިގެން ހިނގައިދާނެ ކަމުގެ ބިރުވެރި ޚަބަރުތައްވެސް މި ޙަދީޘްގައިވަނީ ދެއްވާފައެވެ.\nފަސްވަނަ ފައިދާ: ފިތުނައިގެ ތެރެއަށް އިންސާނާ ވެއްޓިގެންދާ އެންމެ ބޮޑު ސަބަބަކީ؛ ދުނިޔޭގެ އެދުންތަކާއި މާއްދީ މަންފާތަކަށް ހެއްލުމާއި، ދީނުން ބޭރުވުންކަން ބަޔާންކޮށްދެއްވުން. އެގޮތުން އިންސާނާ އޭނާގެ އީމާންކަން ކާފިރުކަމަށް ބަދަލުކޮށްލަނީ، އޭނާގެ ދީން، ދުނިޔެމަތިން ތިމާއަށް ލިބިދާނެ މަންފާއަކާއި މާއްދީ ފައިދާއަކަށް ވިއްކާލައިގެން ކަމުގައި ބަޔާން ކުރައްވާފައި ވެއެވެ. ޙަދީޘްގެ މިބައި ޘަރަޙަ ކުރައްވަމުން އަލް ޢައްލާމާ އަލްޢުޘައިމީން ރަހިމަހުﷲ ވިދާޅުވެފައިވަނީ: ދުނިޔެ މަތީން ތިބާއަށް ލިބިދާނެ މަންފާއަކީ ހަމައެކަނި މުދާތަކެއް ނޫނެވެ. އެހެނެއްކަމަކު މުދަލާއި، ޖާހާއި، ޢިއްޒަތާއި، ވެރިކަމާއި އަދި އަންހެނުންނާ މިހުރިހާ އެއްޗިއްސަކީވެސް ދުނިޔެއިން ތިބާއަށް ލިބިދާނެ މަންފާތަކާއި ތަކެއްޗެވެ. އަދި އެ ހުރިހާ ތަކެއްޗަކީވެސް ތިބާއަށް ހުށަހެޅިގެންދާނެ ތަކެއްޗެވެ. (އަލް ޢުޘައިމީން – 1992)\nހަވަނަ ފައިދާ: ހެޔޮ ޢަމަލުތައް ކުރުމަށް އަވަސްވެގަތުމަކީ އީމާންކަން ވަރުގަދަވެ، ސާބިތު ވެގެންދާނެ ސަބަބެއް ކަމަށާއި އަދި އެކަންތައްތައް ދޫކޮށްލުމާއި، އެކަމުން ދުރުހެލިވުމާއި އަދި އެކަންކަމަށް ފަސްޖެހުމަކީ ހިތަށް ޝައްކުތަކާއި ވަސްވާސްތައް އަދި ފިތުނައިގެ ނުރައްކާތެރި އަސަރުތައް ތިމާގެ ހިތުން ޖާގަ ހޯދާފާނެ ކަމެއްކަން ހަނދާންކޮށްދީ، ހެޔޮކަންކަމަށް ޝައުޤުވެރިކުރުވުން ހިމެނެއެވެ.\nކީރިތި ޤުރްއާނުގައި الله سبحانه وتعالى ވަޙީ ކުރައްވާފައިވެއެވެ.﴿ وَالْفِتْنَةُ أَشَدُّ مِنَ الْقَتْلِۚ ﴾ ﴿سورة البقرة ١٩١﴾ މާނައީ: އަދި قتل ކުރުމަށްވުރެ فتنة ވެރިކަމުގެ ނުބައިކަން ބޮޑެވެ. އަދިވެސް ވަޙީކުރައްވާފައި ވެއެވެ. ﴿ وَالْفِتْنَةُ أَكْبَرُ مِنَ الْقَتْلِۗ ﴾ ﴿سورة البقرة – 217﴾ އަދި قتل ކުރުމަށްވުރެ فتنة ވެރިކަމުގެ ނުބައިކަން މާބޮޑެވެ. ކީރިތި ޤުރްއާނުގެ މި ދެ އާޔަތުގެ ތަފްސީރަށް ބެލުމުން ފިތުނަ އުފެއްދުމާމެދު الله سبحانه وتعالى ގެ ރުއްސެވުން ނެތް މިންވަރާއި، ފިތުނައިގެ ބޮޑުކަމާއި އޭގެ ނުރައްކާތެރިކަން ވަރަށް ސާފުކޮށް އެނގިގެންދެއެވެ. އަދި ﷲ އަށް ޝިރުކުކުރުން އެއީ ފިތުނައިގެ ތެރެއިންވާ ކަމެއްކަމުގައި ޢިލްމުވެރިން ބަޔާން ކުރައްވާފައި ވެއެވެ.\nމުޖުތަމަޢުގައި ފިތުނަ އުފެދުމަށް ދިމައިވާ އެންމެ ބޮޑު ސަބަބަކީ އިންސާނުންނަކީ މިޒާޖުގެ ގޮތުންނާއި ޢިލްމީ ގޮތުންނާއި އަޚުލާޤީ ގޮތުންނާއި އެހެނިހެން ގޮތްގޮތުންވެސް ތަފާތު ބަޔަކަށް ވީހިނދު، މަޢީޝަތުގެ މައިދާނުގައި އެކަކު އަނެކަކާ ވާދަކުރަން ޖެހުމެވެ. އަދި ކޮންމެ މީހަކުވެސް އަނެކާގެ މަސްލަޙަތަށް ބެލުމެއްނެތި ތިމާއަށް ހެޔޮގޮތް ހޯދާން އުޅުމެވެ. ނަތީޖާއަކަށް ވެފައި އޮންނަނީ އެކަކު އަނެކަކާ ޖެހުމެވެ. އެކެއްގެ ހިތުގައި އަނެކަކަށް ނަފްރަތާއި ރުޅިވެރިކަމާއި ޢަދާވާތްތެރިކަން އުފެދުމެވެ. ދުނިޔެވީ އެދުންތަކުގެ ސަބަބުން ގާތްތިމާގެ މީހުންގެ މެދުގައިވެސްދަނީ ދެކޮޅުވެރިކަން އުފެދެމުންނެވެ. މީގެ މިސާލަކީ ސިޔާސީ ގޮތުން ވަކިވަކި ފިކުރުތަކަށް ލޯބި ޖެހުމުގެ ސަބަބުން، ގާތްތިމާގެ މީހުންގެ އަޚުވަންތަ ގުޅުންކެނޑުމުން އުފެދިފައިވާ ފިތުނައެވެ. މި ދެންނެވުނު ސިޔާސީ ފިކުރުގެ ފިތުނައިގެ މިންގަޑު މިއަދު އަޅުގަނޑުމެންގެ ޢާއިލާ ތަކުގައި ހުރި މިންވަރަކީ، ސިޔާސީ ގޮތުން ފިކުރު ތަފާތުނަމަ އެއްއަޚަކު އަނެއްއަޚެއްގެ ޖަނާޒާގައި ބައިވެރިވުންފަދަ މުހިއްމު ކަންކަމަށް އިންކާރު ކުރުމެވެ. މިއީ ވިސްނާ ފިކުރުކުރާ ބަޔަކު ލޮލުން ކަރުނަ އޮހޮރޭވަރުގެ ހިތާމަހުރި ކަމެކެވެ. މިފަދަ ނުބައި ނަތީޖާތައް އިސްލާމީ މުޖުތަމަޢުތަކުން ފެންނަމުން މިދަނީ، މާތްވެގެންވާ އިސްލާމް ދީނުގައި الله سبحانه وتعالى އަންގަވާފައިވާ މަތިވެރި، ޙިކްމަތްތެރި އުޞޫލުތައް އެއްފަރާތްކޮށް، އަމިއްލަ ގޮތްތަކާއި ހަވާ ނަފްސުގެ އެދުންތަކަށް ތަބާވުން ބޮޑުކަމުންނެވެ. الله سبحانه وتعالى ވަޙީ ކުރައްވާފައި ވެއެވެ. ﴿وَسَارِعُوا إِلَىٰ مَغْفِرَةٍ مِّن رَّبِّكُمْ وَجَنَّةٍ عَرْضُهَا السَّمَاوَاتُ وَالْأَرْضُ أُعِدَّتْ لِلْمُتَّقِينَ﴾ ﴿ سورة آل عمران ١٣٣﴾ މާނައީ: އަދި، ތިޔަބައިމީހުންގެ ވެރިރަސްކަލާނގެ حضرة ން ފާފަފުއްސެވުން ލިބިގަތުމަށާއި، އުޑުތަކާއި ބިންފަދަ ތަނަވަސްކަންހުރި ސުވަރުގެޔަށް ތިޔަބައިމީހުން އަވަސްވެގަންނާށެވެ! އެ ސުވަރުގެ ތައްޔާރު ކުރައްވާފައިވަނީ، تقوى ވެރިންނަށެވެ!\nކޮންމެ މީހަކުވެސް ތިމާގެ ޙައްޤުތަކަށް ރައްކާތެރިވާން ބުނާ ބީދައިން އަނެކާގެ މަސްލަޙަަތުވެސް ޙިމާޔަތް ކުރަންޖެހެއެވެ. ދޭދޭ ފަރުދުންގެ މެދުގައި އުފެދޭ މައްސަލަތައް ޢަދުލުވެރިކަމާއި އިންސާފާއެކު ހަމަޖައްސަން ޖެހެއެވެ. ނަމަވެސް އަޅުގަނޑުމެންގެ މި ކުޑަކުޑަ މުޖުތަމަޢުގެ ބަލާލި ކޮންމެ ދިމާއަކުން ފެންނަމުން މިދަނީ ނަފްރަތުގެ ސަބަބުން އުފެދިފައިވާ ފިތުނައިގެ މައްސަލަތަކަށް ޙައްލު ނުހޯދި އިތުރުވާތަނެވެ. އޭގެ ތެރޭގައި، އިންސާނީ ޙައްޤުތަކުގެ ނަމުގައި އިމެއްނެތި މިނިވަންކަން ހޯދުމުގެ ނަމުގައި، ބުއްދިއަށް ފެންނަ ކޮންމެ ދީނަކަށް އުޅެން ގޮވުމާއި އެއްޖިންސުން ކައިވެނިކޮށްގެންނާއި ކައިވެނި ނުކޮށްވެސް ގުޅުންހިންގުން ހުއްދަކުރަން އެދުމާއި ޚިޔާލު ފާޅުކުރުމުގެ ނަމުގައި، މީޑިއާފަދަ ފުޅާ، ތަނަވަސް ވަޞީލަތްތަކުގެ ބޭނުން ހިފައިގެން، އެއްވެސް ޙަޤީޤަތެއް ބެލުމެއްނެތި އަނެކާއާ ދިމާއަށް ބޭނުން ކޮންމެ އެއްޗެއް ބުނުމުގެ މިނިވަންކަން ހޯދުމުގެ މައްސަލަތަކެވެ. ޚިޔާލު ފާޅުކުރުމުގެ ނަމުގައި ޢާއިލާތަކުގެ އަބުރު ކަތިލުމުގެ މައްސަލަތަކެވެ. އެކަކު އަނެކަކަށް ކުރާ އަނިޔާގައި އިންޞާފު ނުލިބުމުގެ ސަބަބުން ޢާއިލާތަކުގެ މެދުގައި ޢަދާޥާތްތެރިކަން އުފެދުމުން ދިމާވާ މައްސަލަތަކެވެ. އަދި މި ނޫންވެސް އެއްގަމާއި ކަނޑުގައި ފަސާދަ އުފެއްދުމާއި ޢާއިލީ ހަމަނުޖެހުމާއި މަސްތުވާ އެއްޗެހި ބޭނުންކުރުމާއި ބަދުއަޚުލާޤީ މައްސަލަތަކުގެ ސަބަބުން އުފެދިފައިވާ ފިތުނައެވެ. މިފަދަ ނަފްރަތާއި ރުޅިވެރިކަމާއި ފިތުނައިގެ އާޚިރު ނަތީޖާއަކަށް ވެގެންދާނީ އަޅުގަނޑުމެންގެ މުޅި ޤައުމު ހަލާކުގެ ތެރެއަށް ވެއްޓުންކަން ކަށަވަރެވެ. އެހެނީ މިޤައުމަކީ، ޤައުމު ބިނާކުރުމުގައި މާ ގިނަ ޥަޞީލަތެއް ނެތި، الله سبحانه وتعالى ގެ މަތިވެރި ރަޙްމަތުން ލިބުނު، އިސްލާމްދީނުގެ މަތިވެރި ނިޢުމަތާއި ކަރާމާތާއި ރައްކާތެރިކަމުގެ ސަބަބުން ހަމަޖެހުންމަތީ މިއަދާހަމައަށް ވާޞިލްވެފައިވާ ޤައުމެކެވެ. ފިތުނައިގެ ސަބަބުން އުފެދޭ ރުޅިވެރިކަން ބޮޑުވެ، ޙައްލެއް ނުހޯދިވަނިކޮށް، މި ޤައުމުގެ އެންމެ ބޭންކެއް ނެތިކޮށްލިއަސް، މުޅިޤައުމު ހަލާކުވެގެންދާނެކަން ކަށަވަރެވެ. އަދި އަމިއްލަ މަޞްލަޙަތު އިސްކޮށް، ވަކި ކަމެއް ޙާޞިލް ނުވެގެން، އެ ރުޅިވެރިކަމާ ނަފްރަތުގައި ބޭރުގެ ދުނިޔޭގައި މި ޤައުމުގެ ގުޅުން ޚަރާބު ކޮށްލައިފިނަމަ ވިސްނުމަށް ގެންނަން ނޭނގޭފަދަ ބޮޑެތި މުޞީބާތް ކުރިމަތިވެގެން ހިނގައިދާނެކަން ޔަޤީނެވެ. ސަބަބަކީ މި ޤައުމުގެ ހުރިހާކަމެއްގެ މަޞްލަޙަތު ގުޅިލާމެހިފައިވަނީ ބޭރުދުނިޔެއާކަމަށް ވާތީއެވެ.\nނަފުރަތާއި ރުޅިވެރިކަމާއި ޙަސަދައިގެ ސަބަބުން، އުފެދުނު ފިތުނައިގައި ދާދި ފަހަކުން މި ޤައުމުގައިވަނީ، އަމިއްލަ ދަލާއި ވަގުތާއި އެތަކެއް ފައިސާއެއް ހޭދަކޮށްގެން ބިނާކޮށް އާރާސްތުކުރި އެތަކެއް ތަކެއްޗެއްގައި ހުޅު ޖެހުމުގެ ބޮޑު ކާރިޘާއެއް ހިންގާފައެވެ. މި ކާރިޘާގައި ޤައުމަށް ލިބުނު ގެއްލުން އެތައް މިލިއަން ރުފިޔާއަކުންވަނީ އަގުކުރެވިފައެވެ. އަދި ފިތުނައިގެ ސަބަބުން ޤައުމަށް މިލިބުނު ގެއްލުން ކަމާބެހޭ ފަރާތްތަކަށް އަދިވެސްވަނީ ފޫނުބެއްދިއެވެ. މިއީ ފިތުނައިގެ ނުރައްކާތެރިކަން ހުރި މިންވަރެވެ. މިފަދަ ކަންތައްތަކަކީ މުޅި ޤައުމުގެ މަޞްލަޙަތު އިސްކުރުމުގެ ބަދަލުގައި އަމިއްލަ މަޞްލަޙަތު ކުރިއަށް ނެރެ، ބައެއްގެ ސިކުނޑިތަކުގައި ފިތުނައިގެ އަލިފާން ރޯކުރުމުގެ ސަބަބުން އުފެދުނު ހުޅުގަނޑު މައިތިރި ނުކުރެވުމުން، އެ ހުޅުގަނޑު ފަޅައިގެން ގޮސް ބޮޑުވެގެން، ހިނގި ކާރިޘާއެއްކަން ޔަޤީނެވެ.\nالله سبحانه وتعالى ގެ ތައުފީޤާއެކު އިސްލާމްދީނުގެ މަތީގައި، 900 އަހަރަށްވުރެ ގިނަދުވަސް ވީ މި ޤައުމަށް، ފިތުނައިގެ ސަބަބުން އޮތް އެންމެ ބޮޑު ނުރައްކާތެރިކަމަކީ މި ޤައުމުން އިސްލާމްދީނުގެ މަތިވެރި ނިޢުމަތާއި މިނިވަންކަން ކުޑަ ހިނދުކޮޅެއްގެ ތެރޭގައިވެސް ގެއްލިގެން ހިނގައިދާނެ ކަމުގެ ބިރުވެރިކަމެވެ. އެހެންވެއްޖެނަމަ އަހަރުމެން ވާހުށީ، ތަފްސީރު ކުރެވުނު ޙަދީޘްގައި محمَّد ﷺ ބަޔާންކުރައްވައި އިންޒާރުދެއްވާފައިވާ ފިތުނައިގެ ކަޅު އަނދިރިކަމުގެ ތެރޭގައިކަން ޔަޤީނެެވެ!\nއެހެންކަމުން އަޅުގަނޑުމެންނަށް ދެބަސްވެވެން ނެތް މިންވަރަށް އެނގިގެން މި ދިޔައީ ފިތުނައިން ދުރުހެލިވެ ރައްކާތެރިވުމަކީ އަޅުގަނޑުމެންގެ މައްޗަށް ލާޒިމްކަމެއްކަމުގައެވެ. މުޅިއިންސާނިއްޔާތާއި ވަށައިގެންވާ މާހައުލާއި އަންނަންއޮތް ޖީލުތަކުގެ ސަލާމަތާއި ރައްކާތެރިކަމަށްޓަކައެވެ. އިސްލާމްދީނުގެ މަތިވެރި އުޞޫލުތަކުގައި ހިފައިގެން މެނުވީ މުޖުތަމަޢުގެ މަޞްލަޙަތު ދެމި ނޯންނާނެތީވެ، މުޖުތަމަޢުގެ ޒިންމާދާރު ފަރާތްތަކުންނާއި ވަކިވަކި ފަރުދުންވެސް ފިތުނަ އުފެދޭ އެންމެހާ ކަންކަމުން ދުރުހެލިވާނޭ ގޮތެއްގެމަތީން، ދިރިއުޅުމުގެ ކަންތައްތައް ބައްޓަންކުރުން މުހިއްމު ކަމުގައި ދެކެމެވެ.\nhttp://ar.miraath.net/article/2998 (މަޢުލޫމާތު ނެގީ: 16 އޮކްޓޯބަރ 2016 ގެ ހަވީރު 5:03 ގައި)\nމަޢުލޫމާތު ހޯދި ގޮތް\nالقران الكريم ގެ ދިވެހި ތަރުޖަމާ، (ދިވެހިރާއްޖެ: ރައީސުލްޖުމްހޫރިއްޔާގެ އޮފީސް، ޗާޕު1، 2007)\nعبد الله فاروق إبراهيم ” ރިޔާޟުއްޞާލިޙީން – ދިވެހިބަހުން ، (ދިވެހިރާއްޖެ، ފުރަތަމަ ޗާޕު 2005)\nހުސައިން ރަޝީދު އަޙްމަދު، ޞަޙީޙް މުސްލިމް – ދިވެހި ތަރުޖަމާ/ ފުރަތަމަބައި (ދިވެހިރާއްޖެ، ފުރަތަމަ ޗާޕް، ޑިސެމްބަރ 2011 )\nއަލް ޢުޘައިމީން، މުޙައްމަދު ބިން ޞާލިޙް، ތަޙްޤީޤް: ޢަބްދުލް ކަރީމް މަދުކޫރު، ޝަރުޙު ރިޔާޟުއްޞާލިޙީން، ދާރުއްސަލާމް، ޢުނައިޒީ (ސުޢޫދީ ޢަރަބިއްޔާ، 1 ވަނަ ޗާޕް، 1992)\nއިސްޙާޤު މުޙައްމަދު، މޮޑިއުލް ” الحد يث الشريف 2″ މާއްދާ، “ޙަދީޘް ތަފްސީރު” (ދިވެހިރާއްޖެ، ވިލާކޮލެޖް، ލެކްޗަރަރ ނޯޓްސް، 2016) ބެޗްލަރ އޮފް ޝަރީއާ، ބެޗް-10\nsubmission.org/Abu_Hurayrah.html (މަޢުލޫމާތު ނެގީ 11 އޯގަސްޓް 2016 ގައި)\nar.miraath.net (މަޢުލޫމާތު ނެގީ 16 އޮކްޓޯބަރ 2016 ގައި)\nislamweb.net (މަޢުލޫމާތު ނެގީ 11 އޮކްޓޮބަރ 2016 ގައި)\nforum.sedty.com (މަޢުލޫމާތު ނެގީ 21 ސެޕްޓެމްބަރ 2016 ގައި)\nnoorul-islam.net (މަޢުލޫމާތު ނެގީ 10 އޮކްޓޯބަރ 2016 ގައި)\nwww.dhisalafiyyah.net (މަޢުލޫމާތު ނެގީ 13 އޮކްޓޯބަރ 2016 ގައި)\nar.miraath.net/article/2998 (މަޢުލޫމާތު ނެގީ: 16 އޮކްޓޯބަރ 2016 ގެ ހަވީރު 5:03 ގައި)\nނަން މި ބްރޯޒާގައި ސޭވް ކުރުމަށް\nބައެއް ޚިދުމަތްތައް މުނިސްޕަލްކުރާނަން، އަންހެނުންނަށް ޚާއްސަކޮށްގެން ރަށުގައި…\nAmmadey\t3ދުވަސް ކުރިން 0\nރަށްވެހި ތަރައްޤީގެ މަފްހޫމަކީ ރަށު އިޤްތިސާދުކަން އެހެން ޕާޓީތަކަށް…\nމިލަދޫގައި ކައުންސިލް އިދާރާއެއް ޤާއިމްކުރުމުގެ އެއްބަސްވުމުގައި ސޮއި…\nމި އަންނަނީ ރަށްވެހިކަމުގެ ޚިދުމަތްތައް ފުރިހަމަކުރަން. ޒުވާން…\nmiladhoo.com - all rights reserved


މަސައްކަތު (ވޭސްޓް މެނޭޖްމަންޓް ސެންޓަރު)\nކައުންސިލުން ކަނޑައަޅާ ގޮތެއްގެ މަތިން ރަށުގެ އެކި ސަރަހައްދުތަކުން ކުނިނެގުމުގެ މަސައްކަތްކުރުން.\nވޭސްޓް މެނޭޖްމަންޓް ސެންޓަރަށް ޖަމާކުރާ ކުންޏާއި އަދި އެނޫންވެސް އެފަދަ ތަކެތި ކައުންސިލުން ކަނޑައަޅާ ގޮތެއްގެމަތިން ނައްތާލުމުގެ މަސައްކަތްކުރުން.\nކައުންސިލްގެ އެއްގަމު އުޅަނދު ފަހަރުގައި ކުރަންޖެހޭ ދަތުރުތައް (ކައުންސިލްގެ އިދާރާއިން ހަމަޖައްސަވާ އިންތިޒާމެއްގެ ދަށުން) ކުރުމުގައި ޑްރައިވަރަށް އެހީތެރިވުން.\nޕިކަޕްތައް ބާއްވާ ގަރާޖް ފަދަ ތަންތަން ސާފުކޮށް ބެލެހެއްޓުމުގައި ޑްރައިވަރަށް އެހީތެރިވުން.\nކޮންމެ ދުވަހެއްގެ މަސައްކަތް ނިމުމުން އެދުވަހުގައި މަސައްކަތަށް ބޭނުންކުރި އެއްގަމު އުޅަނދު ސާފުކުރުމުގައި ޑްރައިވަރަށް އެހީތެރިވުން.\nކައުންސިލުން ކުރިއަށްގެންދާ ޚާއްޞަ މަސައްކަތްތަކުގައި ބައިވެރިވުމާއި، ކައުންސިލްގެ އިދާރާގެ ތެރެއިން ޙަވާލުކުރެވޭ އެހެނިހެން ކަންތައްތައް ކުރުން.\nމޯލްޑިވްސް ކޮލިފިކޭޝަން އޮތޯރިޓީން ފެންވަރު ބައްލަވާފައިވާ ތަޢުލީމީ ސެޓުފިކެޓުތަކުގެ ކޮޕީ (ރާއްޖޭގައި ރަޖިސްޓްރީކޮށްގެން ހިންގާ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ ފެންވަރު ބައްލަވާފައިވާ ސެޓުފިކެޓުތަކާއި، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ ފެންވަރު ބައްލަވާފައިވާ ސެޓުފިކެޓުތައް ނުވަތަ ކޯސް ފުރިހަމަކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި ޤަބޫލު ކުރެއްވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީއާއި ޓްރާންސްކްރިޕްޓްގެ ކޮޕީ)\nމަތީ ތަޢުލީމު ދޭ، ރާއްޖޭގެ މަރުކަޒަކުން ދޫކޮށްފައިވާ ތަޢުލީމީ ސެޓްފިކެޓްތަކާއި ޓްރާންސްކްރިޕްޓްގެ ކޮޕީ، ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.\nދަޢުލަތުގެ މުއައްސަސާއެއްގައި ނުވަތަ ސަރުކާރު ހިއްސާވާ ކުންފުންޏެއްގައި ވަޒީފާ އަދާކޮށްފައިވާނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު ބަޔާންކޮށް އެ އޮފީހަކުން ދޫކޮށްފައިވާ ލިޔުން.\nއަމިއްލަ ކުންފުންޏެއް ނުވަތަ އަމިއްލަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތު އަދި މަސައްކަތްކޮށްފައިވާ ތަނުގެ މުވައްޒަފުގެ ޢަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން. ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމް.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2020 ޑިސެންބަރު 23 އާއި 27 އާ ދެމެދު، ފ. ނިލަންދޫ ކައުންސިލް ގައެވެ.\n23 ރަބީޢުލްއާޚިރު 1442\n- ކުނީގެ މަސައްކަތު މީހުންގެ ވަޒީފާއަށް އެދޭ ފޯމް


Naadhiru Baavathehge Ley Hoadhan Mi Kujjaa Mulhi Dhuniyeyge Ehee Ah Edhijje - Vaguthu\nނާދިރު ބާވަތެއްގެ ލޭ ހޯދަން މި ކުއްޖާ މުޅި ދުނިޔޭގެ އެހީއަށް އެދިއްޖެ\nދުނިޔޭގައި ވަރަށް މަދު މީހެއްގެ ގައިގައި ނޫނީ ނުހުންނަ ބާވަތެއްގެ ލޭ ހުންނަ ކުއްޖެއްގެ ގަޔަށް އެޅުމަށް ބޭނުންވާ ލޭ ހޯދުމަށް މުޅި ދުނިޔޭގެ އެހީއަށް އެދިއްޖެއެވެ. މި ކުއްޖާއަށް ލޭ ހަދިޔާ ކުރާނެ ޑޯނަރެއް ހޯދުމަށް، ދުނިޔޭގެ އެހީއަށް އެދިފައިވަނީ މި ކުއްޖާގެ ބައްޕައެވެ.\nމި ކުއްޖާ އަށް ލޭހޯދުމުގެ މަސައްކަތް ކުރަމުންދާ "ވަން ބްލަޑް" ނަމަކަށް ކިޔާ ޖަމިއްޔާ އަކުން ބުނެފައިވާ ގޮތުގައި މި ކުއްޖާގެ ގަޔަށް ލޭ އެޅުމަށް ލޭ ހޯދަމުން ދަނީ ކުއްޖާގެ ގައިގައި ހުންނަ ބައްޔެއްގެ ސަބަބުން އެކަމުގެ ފަރުވާ އަކަށެވެ. ބަނޑުގައި އުފެދިފައިވާ ޓިއުމަރަކުން އުފެދުނު ކެންސަރުގެ ސަބަބުން މި ކުއްޖާ އަށް ލޭ ބޭނުންވަނީއެވެ.\nޒައިނަބު މޫގަލް ނަމަކަށް ކިޔާ މި ކުއްޖާއަށް ލޭ ހޯދުމަށް ދުނިޔޭގެ އެހީއަށް އެދިފައިވާއިރު، ފަރުވާގެ ތެރޭގައި ލޭ ބޭނުންވަނީ ބޯންމެރޯ ޓްރާންސްޕްލާންޓް ހެދުމަށެވެ. ޑޮކްޓަރުން ބުނެފައިވާ ގޮތުގައި ޒައިނަބުގެ ބޯންމެރޯ ޓްރާންސްޕްލާންޓް އެއް ހަދަން ޖެހެނީ ކެންސަރަށް ފަރުވާ ދިނުމަށް ކީމޯތެރަޕީ ދިނުމަށްޓަކައި، އެކަމަށް އެހީއެއްގެ ގޮތުންނެވެ.\nމައުލޫމާތު ލިބިފައިވާ ގޮތުގައި މި ބާވަތަކީ ދުނިޔޭގެ އެންމެ ހަތަރު އިންސައްތަ މީހުންގެ ގައިގައި ހުންނަ ބާވަތެއްގެ ލެއެވެ. މުމްބާއީ ބްލަޑް ގްރޫޕު ނުވަތަ އެޗްއެޗް ބްލަޑް ގުރޫޕުގެ ނަމުން މި ބާވަތުގައި ލޭ މަޝްހޫރުވެފައިވާއިރު، މި ލޭ ހުންނަ މީހުންގެ އަދަދު މަދުވުމުގެ ސަބަބުން ޑޯނަރެއް ހޯދުމަކީ ވަރަށް އުނދަގޫ ކަމެކެވެ. މި ކުއްޖާގެ އާއިލާގެ އެއްވެސް މީހެއްގެ ލެޔާވެސް، މި ކުއްޖާގެ ލޭގެ ގުރޫޕު ނުގުޅެއެވެ.\nމި ކުއްޖާއަށް ލޭ ހަދިޔާކުރަން މަދުވެގެން 10 ޑޯނަރުން ބޭނުންވެއެވެ.\nމިހާތަނަށް 1000 މީހުންގެ ކްރޮސް މެޗު ހަދާފައިވީނަމަވެސް، ކްރޮސް މެޗު ސީދާވެފައިވަނީ އެންމެ ތިން މީހުންގެއެވެ.\nޑިސެމްބަރު 8, 2018 09:00\nޑިސެމްބަރު 8, 2018 20:25\nކޮންކަހަލަ ލޭ ކަން ބަޔާންކުރުން މުހިއްމު.\nޑިސެމްބަރު 9, 2018 14:12\nޑިސެމްބަރު 24, 2018 09:27


ކުނި ޖަމާކުރުމާއި، ކުނި ނެގުމާއި، ކުނި ނައްތާލުމަކީ ރާއްޖެއަށް މިހާރު ވަރަށްބޮޑުވެފައިވާ މައްސަލައެއް ކަމުގައި ރައީސުލްޖުމްހޫރިއްޔާ ވިދާޅުވެއްޖެ - The President's Office\nކުނި ޖަމާކުރުމާއި، ކުނި ނެގުމާއި، ކުނި ނައްތާލުމަކީ ރާއްޖެއަށް މިހާރު ވަރަށްބޮޑުވެފައިވާ މައްސަލައެއް ކަމުގައި ރައީސުލްޖުމްހޫރިއްޔާ ވިދާޅުވެއްޖެ\n5 ފެބުރުވަރީ 2009، ރިފަރެންސް: 2009-116\nކުނި ޖަމާކުރުމާއި، ކުނި ނެގުމާއި، ކުނި ނައްތާލުމަކީ، ރާއްޖެއަށް މިހާރު ވަރަށްބޮޑުވެފައިވާ މައްސަލައެއް ކަމުގައި ރައީސުލްޖުމްހޫރިއްޔާ މުޙަންމަދު ނަޝީދު ވިދާޅުވެއްޖެއެވެ. ރައީސުލްޖުމްހޫރިއްޔާ މިހެން ވިދާޅުވީ، މިއަދު މެންދުރުފަހު މިލަދުންމަޑުލު ދެކުނުބުރީ ވެލިދުއަށް ވަޑައިގެން، ވެލިދޫ ރައްޔިތުންނާ ބައްދަލުކުރައްވައި ވާހަކަފުޅު ދައްކަވަމުންނެވެ.\nރައީސުލްޖުމްހޫރިއްޔާގެ ވާހަކަފުޅުގައި، ރާއްޖޭގައި އުފެދޭ ހުރިހާ ކުނި، ސަރުކާރުން މިހާރު އުފައްދަވާފައިވާ ވޭސްޓް މެނޭޖްމަންޓް ކޯޕަރޭޝަނާ ޙަވާލުކުރެއްވުމަށް ސަރުކާރުން ގަސްދު ކުރައްވާ ކަމަށާއި، ވިޔަފާރީގެ އުޞޫލުން ކުންޏަށް ހެއްދެވޭނެ ގޮތެއް އެ ކުންފުނިން ހޯއްދަވާނެ ކަމުގައި ވިދާޅުވިއެވެ. އަދި ވެލިދޫގައިވެސް ކުނިކޮށި ނޫން އެހެން ތަނަކަށް އެއްވެސް މީހަކު ކުނިއަޅައިގެން ނުވާނެ ކަމަށާއި، ޤާނޫނާއި ގަވާއިދުގެ ތެރެއިން އެކަން ހިފަހައްޓަންޖެހޭނެ ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nވެލިދޫ ރައްޔިތުންނާ ރައީސުލްޖުމްހޫރިއްޔާ ބައްދަލުކުރައްވައި ދެއްކެވި ވާހަކަފުޅުގައި، ސަރުކާރުގެ ބޭނުންފުޅަކީ، ވެލިދޫގެ އުފެއްދުންތެރިކަން ކުރިއަށް ގެންދެވުން ކަމުގައި ވިދާޅުވިއެވެ. މިރޮނގުން ވާހަކަފުޅު ދައްކަވަމުން، ވެލިދޫގައި 100 ފްލެޓް އެޅުމުގެ މަސައްކަތް އިރާދަކުރެއްވިއްޔާ މިއަހަރުގެ ތެރޭގައި ފެށޭނެ ކަމަށާއި، ވެލިދުއަކީ ވިޔަފާރި ކުރިއަރާފައިވާ ރަށަކަށް ވެގެންދާއިރު، އެކަމަށް ބޭނުންވާ ވަސީލަތްތައް ހަމަޖެހިގެންދާނެ ކަމުގައި ވިދާޅުވިއެވެ. އަދި މި ފަސް އަހަރު ނިމޭއިރު އިރާދަކުރެއްވިއްޔާ ވެލިދުއަކީ، މި ރާއްޖޭގައި ރަނގަޅު އިޤްތިޞާދެއް އޮތް، ބޮޑު އާބާދީއެއް އޮންނަ ރަނގަޅު ރަށެއްގެ ގޮތުގައި ތަރައްޤީ ކުރެވޭނެ ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nރައީސުލްޖުމްހޫރިއްޔާ، ވެލިދޫ ރައްޔިތުންނާ ބައްދަލުކުރެއްވުމަށްފަހު، އަތޮޅުތަކުން ކުނި ނައްތާލުމަށް ސަރުކާރުން ހިންގަވާ މަޝްރޫޢު ވެލިދޫގައި މިއަދު ހަވީރު އެމަނިކުފާނު އިފްތިތާޙުކޮށްދެއްވިއެވެ. އަދި އެމަޝްރޫޢުގެ މަސައްކަތްތައް ހިނގަމުންދާގޮތް އެމަނިކުފާނު ބައްލަވާލެއްވިއެވެ.\nރައީސުލްޖުމްހޫރިއްޔާ މިލަދުންމަޑުލު ދެކުނުބުރިއަށް ކުރެއްވި ދަތުރުފުޅު ނިންމަވާލެއްވުމަށްފަހު މިއަދު ހަވީރު މާލެ ވަޑައިގެންފިއެވެ.


Aa vaahaka thakaa eku bodethi sharee eh thah baarah kuriyah!\nއާ ވާހަކަތަކާއެކު ބޮޑެތި ޝަރީއަތްތައް ބާރަށް ކުރިޔަށް!\nރައީސްގެ ދަރިކަލުން އެއާޕޯޓުން މާލެ ގެނައީ އެހެން ލޯންޗުކޮޅެއްގައި ކަމަށް އަދީބުގެ ވަކީލް ވިދާޅުވުން\nހާދިސާގައި އެންމެ ބޮޑު އަނިޔާ ލިބިލެއްވި މެޑަމް ފާތުމަތު އިބްރާހިމް މެޑިކޯ ލީގަލް ރިޕޯޓްގައި އެކަމަނާގެ ނަން ނެތުން\nލޯންޗްކޮޅުގެ ހަމަލާ ނާކާމިޔާބުވެ، އަދީބުގެ މައްޗަށް ތުހުމަތުކުރެވޭނަމަ ފިއްލަވައިގެން ރާއްޖެ ދޫކޮށްދިއުމަށް އަދީބު މަސައްކަތް ކުރައްވާފައިވާ ކަމަށް ދައުލަތުން ވިދާޅުވުން\nރާއްޖެއިން ފިއްލަވަން ބޭރަށް ދިޔުމަށް ވިސާ ހޯދުމަށް އަދީބު މަސައްކަތްކޮށްފައިވާ ކަމަށް ދައުލަތުން ވިދާޅުވުން\nރައީސް އަވަހާރަކޮށްލުމުގައި ނާކާމިޔާބުވެއްޖެނަމަ ބަޔަކަށް ވިހަދީ މަރާލަން ރާވައި ގޮވާ އެއްޗެހި ބޭނުންކުރާނެ ގޮތް އަދީބު ހޯދި ކަމަށް ދައުލަތުން ވިދާޅުވުން\nރިޔާސީ ލޯންޗުކޮޅުގައި އެއްޗެއް ގޮވުމުގެ ކުރިން އަދި އަދީބު އެ ލޯންޗުކޮޅު ބޭނުންކުރެއްވުމުގެ ކުރިން ރައީސް މައުމޫން އަބްދުލް ގައްޔޫމް އެ ލޯންޗުކޮޅު ބޭނުންކުރެއްވުން\nއާރަށަށް ވަޑައިގެން ފިނިފެންމާ ލޯންޗުކޮޅުގައި އެކަހެރި ވަގުތުތަކެއް އަދީބު ހޭދަކޮށްފައިނުވާ ކަމަށް އަދީބުގެ ވަކީލު ވިދާޅުވުން\nލޯންޗުކޮޅުގައި އެއްޗެއް ގޮއްވާލާފައިވަނީ ސަރުކާރުން އަދީބު ބޭރުކުރަންޖެހޭ ކަމަށް ރައީސް ޔާމީން ވިދާޅުވެފައިވަނިކޮށް ކަމަށް އަދީބުގެ ވަކީލް ވިދާޅުވުން\nރިޔާސީ ލޯންޗްކޮޅުގައި އެއްޗެއް ގޮވުމުން މީހުން އެހެން ލޯންޗަކަށް ބަދަލުކުރަނީ--\n"ސިޔާސީ" ދައުވާތައް ކަމަށް ބުނާ ނުވަތަ ސިޔާސީ ފަރާތްތަކަށް ކޮށްފައިވާ ޝަރީއަތްތަކުގެ އަޑުއެހުންތައް ކައިރީ ކައިރީގައި ވަނީ ބާއްވަން ފަށާފަ އެވެ. "ނޭވާލާނެ ވަގުތެއް" ކޯޓްގެ އޮފިޝަލުންނަށާއި ވަކީލުންނަށް އަދި ކޯޓް ކަވަރުކުރާ ނޫސްވެރިންނަށް މި ދުވަސްކޮޅު ނޯވެ އެވެ.\nރިޔާސީ ލޯންޗުކޮޅުގައި އެއްޗެއް ގޮވި ހާދިސާއަށްފަހު ފެންމަތިވި މައްސަލަތަކުގައި ހައްޔަރުކޮށް ދައުވާކޮށްފައިވާ މީހުންގެ މައްސަލަތައް މިދިޔަ ދެ ހަފުތާއިން ފެށިގެން ކައިރި ކައިރީގައި ބާއްވަ އެވެ. އެ މައްސަލަތައް އަވަސްކޮށް ގެންދާތީ ބައެއް ވަކީލުން ވަނީ ކަންބޮޑުވުން ފާޅުކޮށް ޝަކުވާވެސް ކޮށްފަ އެވެ. ވަކީލުންގެ މައިގަނޑު ޝަކުވާއަކީ ތައްޔާރުވާން އެކަށީގެންވާ ވަގުތު ނުލިބޭ ކަމަށް ބުނާ ބުނުމެވެ.\n"ނުފޫޒެއް ނެތް، އަވަސް ކުރަނީ ރޯދަ ކައިރިވާތީ"\nކައިރި ކައިރިން ތަވާލުކުރާ ގިނަ މައްސަލަތައް ކްރިމިނަލް ކޯޓްގައި ބައްލަވާ ގާޒީ އިބްރާހިމް އަލީ ވިދާޅުވި ގޮތުގައި މައްސަލަތައް އަވަސް ކުރަން ބާރު އަޅާފައި ވަނީ ކުރިއަށް އޮތީ ބަރަކާތްތެރި ރޯދަ މަސް ކަމަށް ވާތީ އާއި ރޯދަ މަހު ޝަރީއަތްތައް ކުރިޔަށް ގެންދިއުމުގައި އުނދަގޫތަކެއް ވާނެތީ އެވެ. މީގެ އިތުރުން މައްސަލަތައް ލަސްވެ، ބަންދުގައި ތިބެންޖެހޭ މުއްދަތު އިތުރުވުމަކީ ވެސް މައްސަލަތައް އަވަސްކުރާ ސަބަބެއް ކަމަށް ގާޒީ ވަނީ ވިދާޅުވެފަ އެވެ. ގާޒީ އިބްރާހިމް އަލީ ވިދާޅުވި ގޮތުގައި މައްސަލަތައް އަވަސްކޮށް ކުރިއަށް ގެންދިޔުމުގައި އެއްވެސް މުއައްސަސާއެއްގެ ނުފޫޒެއް އެއްވެސް ފަނޑިޔާރަކަށް ނެތެވެ.\nމައްސަލަތައް އަވަސްކުރާ ސަބަބު މިއޮތީ އެނގިފަ އެވެ. އެހެން ކަމުން މިދިޔަ ދެ ހަފުތާގެ ތެރޭގައި ކުރިއަށް ދިޔަ ބައެއް މައްސަލަތަކުގެ އަޑުއެހުންތަކަށް ބަލާލަމާ ހެއްޔެވެ؟\nރިޔާސީ ލޯންޗް ކޮޅު، "ފިނިފެންމާ" ގައި ބޮމެއް ހަރުކުރަން އެ ލޯންޗްކޮޅު ބޭނުންކުރި ކަމަށް ތުހުމަތުކޮށް ކުރީގެ ނައިބު ރައީސް އަހުމަދު އަދީބުގެ މައްޗަށްކޮށްފައިވާ ރަސްމީ ހައިސިއްޔަތު ނަހަމަގޮތުގައި ބޭނުންކުރެއްވި މައްސަލާގެ އަޑުއެހުމެއް ދެހަފުތާ ކުރިން ބޭއްވި އެވެ. އެ އަޑުއެހުމުގައި ދެ ފަރާތުން ވެސް ވަނީ ހެކި ހުށަހަޅާފަ އެވެ. މީޑިއާގައި ބޮޑު ސަމާލުކަމެއް މި މައްސަލައަށް ލިބިގެން ދިޔައީ އަދީބުގެ ހެއްކެއްގެ ގޮތުގައި މޯލްޑިވިއަން އައިޑޮލް ހުށަހަޅައިދިން އައިމިނަތު މައުރީނާގެ ނަން އައުމުންނެވެ. އޭނާއަކީ ކުރީގެ ނައިބު ރައީސްގެ އޮފީހުގައި މަސައްކަތް ކުރަމުން އައި މުވައްޒަފެކެވެ. މީގެއިތުރުންވެސް މި މައްސަލާގައި ގިނަ ހެކިތަކެއް ހުށަހަޅާފައިވެ އެވެ.\nއެމްއެމްޕީއާރްސީގެ ބޮޑު ހިޔާނާތާ ގުޅިގެން ކުރީގެ ނައިބު ރައީސް އަދީބާއި އެމްއެމްޕީއާރްސީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތު އަދި ވިޔަފާރިވެރިޔާ ހާމިދު އިސްމާއީލްގެ މައްޗަށް އުފުލާފައިވާ ހިޔާނާތުގެ މައްސަލަ ވެސް ކުރީ ހަފުތާގެ ބުރާސްފަތި ދުވަހު ކުރިއަށް ދިޔަ އެވެ. އެއީ ވެސް ހެކި ހުށަހެޅުމުގެ މަޖިލީހެކެވެ. ނަމަވެސް ޒިޔަތުގެ ވަކީލް އެ އަޑުއެހުމަށް ވަޑައި ނުގަންނަވާތީ ޝަރީއަތުގެ މަޖިލިސް ބޭއްވޭ ގޮތެއް ނުވެއެވެ. އެކަމާ ގުޅިގެން ޝަރީއަތުގެ އަޑުއެހުންތައް ލަސްވާ ގޮތަށް ވަކީލުން އަމަލު ކުރާނަމަ ސަސްޕެންޑްކުރާނެ ކަމުގެ އިންޒާރު ގާޒީ އިބްރާހިމް އަލީ ދެއްވި އެވެ.\nއެ މައްސަލައިގެ އަޑުއެހުމެއް ދެން އޮތީ ބުދަ ދުވަހު އެވެ. އެ އަޑުއެހުމުގައި ވަނީ ހެކި ހުށަހަޅާފަ އެވެ. އެގޮތުން ދައުލަތުންނާއި ދައުވާ ރައްދުވާ ތިން ފަރާތުން ވެސް ހެކިން ހުށަހެޅި އެވެ. ހާމިދު ވަނީ ދިފާއީ ހެކިންގެ ގޮތުގައި ބީއެމްއެލްގެ ސީއީއޯ އެންޑްރޫ ޖޭ ހީލީ އާއި އެމްއެމްއޭގެ ގަވަރުނަރު ޑރ. އަޒީމާ އާދަމްގެ ނަން ދީފަ އެވެ.\nމި ހަފުތާގެ އާދިއްތަ ދުވަހު، މޭޑޭގައި އަދީބު ފިސްތޯލައެއް ގެންގުޅުއްވި ކަމަށް ބުނާ މައްސަލައިގެ އަޑުއެހުމެއް ބޭއްވި އެވެ. ނަމަވެސް އެ އަޑުއެހުން ކުރިއަށް ގެންދެވޭ ގޮތެއް ނުވި އެވެ. ސަބަބަކަށްވީ، ދައުލަތަށް ހެކިން ހާޒިރު ނުކުރެވުމެވެ.\nޒިޔަތާއި ހާމިދު: އަވަސް ފޮޓޯ: މުހައްމަދު އަޒާން\nމިދިއަ ހޯމަ ދުވަހު އަދީބާއި އަދީބުގެ ދެ ބޮޑީގާޑުން ކަމަށްވާ ހުސައިން ރިކާޒާއި އަހުމަދު އާމިރުގެ މައްޗަށް ރިޔާސީ ލޯންޗުކޮޅުގެ މައްސަލާގައި އުފުލާފައިވާ ދައުވާގެ އަޑުއެހުމެއް ވެސް ބޭއްވި އެވެ. އެ އަޑުއެހުމަކީ ބުރާސްފަތި ދުވަހަށް ކުރިން ތާވަލްކުރި އަޑުއެހުމެކެވެ. މައްސަލަ އަވަސް ކުރަން ގާޒީ އެ އަޑުއެހުން އަވަސްކުރެއްވީ އެވެ. ނަމަވެސް އަޑުއެހުން ޖެހުނީ ކެންސަލްކުރާށެވެ. އެއީ ތައްޔާރުވުމަށް އެކަށީގެންވާ ވަގުތު ލިބި ވަޑައި ނުގަންނަވާ ކަމަށް ވިދާޅުވެ އަދީބު ޝަކުވާ ކުރެއްވުމުންނެވެ. މި މައްސަލާގައި އަޑުއެހުން ކުރިން ވެސް ތާވަލްކުރި ގޮތަށް އިއްޔެ ވަނީ ކުރިއަށް ގެންގޮސްފަ އެވެ. ދައުލަތާއި ދައުވާ ރައްދުވާ ތިން ފަރާތުން ވެސް ވަނީ ހެކިން ހުށަހަޅާފަ އެވެ. މައްސަލާގެ ހެކި ބަސް ނެގުން އަންނަ ހަފުތާ އޮންނާނެ އެވެ.\nމިދިއަ ހޯމަ ދުވަހު ކުރީގެ ޕީޖީ މުހުތާޒު މުހުސިންގެ ޝަރީއަތް ވެސް އޮތެވެ. އޮތީ ހެކި ހުށަހެޅުމެވެ. ހެކީގެ ގޮތު ދައުލަތުން ވަނީ ސިއްރު ހެކިތަކެއް ހުށަހަޅާފަ އެވެ. ނަމަވެސް އެ ސިއްރު ހެކިން ވަނީ ހާމަވެފަ އެވެ. މުހުތާޒު ވަނީ ސިއްރު ހެކީގެ މައުލޫމާތު މައްސަލާގައި ދީފައިވާ ލިޔެކިޔުންތަކުގައި ހުރިކަމަށް ވިދާޅުވެފަ އެވެ. އަދި ދައުލަތުން ސިއްރު ހެކީގެ ގޮތުގައި ހުށަހެޅި ނަންތައް ހެކީގެ ގޮތުގައި މުހުތާޒު ވަނީ ހުށަހަޅާފަ އެވެ.\nމިދިޔަ އަންގާރަ ދުވަހަކީ ކްރިމިނަލް ކޯޓް ބިޒީ ދުވަހެކެވެ. ބޮޑު ތިން މައްސަލައެއް އެ ދުވަހު ކުރިއަށް ގެންދިޔަ އެވެ. އދ. މާމިގިލީ ކޯޓުގެ އިސް މެޖިސްޓްރޭޓް އަހުމަދު ނިހާންގެ މައްސަލާގައި އެ ދުވަހު ބޭއްވި އަޑުއެހުމުގައި ދެ ފަރާތުން ވެސް ވަނީ ގިނަ އަދަދެއްގެ ހެކި ހުށަހަޅާފަ އެވެ. އެ ދުވަހު ދެން ކުރިއަށް ދިޔައީ ފިނިފެންމާ ލޯންޗްކޮޅުގައި އެއްޗެއް ގޮވި މައްސަލާގައި ދައުވާކޮށްފައިވާ މާލޭ އޭރިޔާގެ ކޮމާންޑަރު، އަހުމަދު ފަޔާޒު (ޕާޕާ) އާއި ސިފައިންގެ ދެ މީހުން ކަމަށްވާ، މޫސާ ޒަމީރާއި އަހުމަދު ތިހާމްގެ މައްސަލަ އެވެ. އެ އަޑުއެހުމުގައި އޮތީ، ހެކި ބަސް ނުނެގި ހުރި ހެކިންގެ ހެކި ބަސް ނެގުމެވެ. ނަމަވެސް ދައުލަތަށް އެ ހެކިން ހާޒިރު ކުރެވިފައި ނުވާތީ އަޑުއެހުން ވަނީ ކެންސަލްކޮށްފަ އެވެ.\nދެން އޮތީ، ޕާޕާގެ މައްސަލައެވެ. އެއީ ޕާޕާއަށް ވަކިން ކޮށްފައިވާ ގާނޫނު ތަންފީޒުކުރާ މުވައްޒަފެއްގެ މަސައްކަތަށް ގަސްދުގައި ހުރަސް އެޅުމުގެ ދައުވާ އެވެ. އެ އަޑުއެހުމުގައި އޮތީ، ނުނެގި ހުރި ހެކިންގެ ހެކި ބަސް ނެގުމެވެ.\nކުރީގެ ޕީޖީ މުހުތާޒު - އަވަސް ފޮޓޯ: އަހުމަދު ޝުރާއު\nރިޔާސީ ލޯންޗޮކޮޅުގެ ހާދިސާއަށްފަހު ހިނގާދިޔަ ކަންކަމުގެ ތެރޭގައި ހައްޔަރުކުރި އިންތިފް ރައޫފްގެ މައްސަލަ ނިންމާ ހުކުމްކުރި އެވެ. އެ މައްސަލާގައި ހުކުމް ކޮށްފައިވަނީ މީހަކު މަރާލެވޭފަދަ ހަތިޔާރެއް އިންތިފް ގެންގުޅެފައިވާކަން ސާބިތުކޮށްދެވިފައިނުވާ ކަމަށެވެ. ނަމަވެސް މި މައްސަލަ ބުދަ ދުވަހު ވަނީ ހައިކޯޓުގައި އިސްތިއުނާފުކޮށްފަ އެވެ.\nމި ދެ ހަފުތާގައި މައްސަލަތައް ސްޕީޑްގައި ކުރިއަށް ގެންދިޔައިރު އަންނަ ހަފުތާއަށް ވެސް ވަނީ ގިނަ މައްސަލަތަކެއް ތާވަލުކޮށްފަ އެވެ. އެގޮތުން އަންނަ ހަފުތާގެ އަންގާރަ ދުވަހަކީ ކްރިމިނަލް ބިީޒީ ވެގެންދާނެ ދުވަހެކެވެ. އެ ދުވަހަށް އަދީބުގެ މައްސަލަތަކެއް ތާވަލުކުރެވިފައިވެ އެވެ. ބެލެވޭ ގޮތުގައި އަދީބު މައްސަލަތަކާއި އެހެން ވެސް ބައެއް މައްސަލަތަކުގެ ހުކުމް ރޯދަ މަހުގެ ކުރިން އަންނާނެ އެވެ. ނޫނީ ރޯދަ މަހު ކުރީ ކޮޅު މައްސަލަތަކުގައި ހުކުމް ކުރާނެ އެވެ.\nއާ ކަންކަން ފެންމަތިވި!\nލޯންޗުކޮޅުގެ މައްސަލާގައި ކުރިން ނީވޭ ކުރިން ފެންމަތިނުވާ ކަންތައްތަކެއް ޝަރީއަތްތަކުގައި ވަނީ ފެންމަތިވެފަ އެވެ. ފިނިފެންމާ މައްސަލާގައި ދައުވާ ކޮށްފައިވާ އަދީބާއި ދެ ބޮޑީގާޑުންގެ މައްސަލާގައި ހެކި ހުށަހެޅުމަށް ބޭއްވި އަޑުއެހުމަކީ އާ އެތައް ވާހަކައެއް އަޑު އިވުނު އަޑުއެހުމެކެވެ. އެގޮތުން އެ އަޑުއެހުމުގައި އަލަށް ފެންމަތި ބައެއް ކަންކަމަށް ބަލާލާނަމެވެ.\nއަދީބު އަދި ހާމިދުގެ ވަކީލުން - އަވަސް ފޮޓޯ: އަހުމަދު ޝުރާއު\nއަދީބަށް މައްސަލަތައް އިންސާފުވެރިއެއް ނޫން!\nއެންމެ ގިނަ ދައުވާތަކެއް ކޮށްފައިވާ އެންމެ ގިނަ މައްސަލަތަކެއްގައި ކޯޓަށް ހާޒިރުވާން ޖެހިވަޑައިގެންފައިވާ އަދީބު ވަނީ މައްސަލަތައް އަވަސް ސްޕީޑްގައި ގެންދާތީ ކަންބޮޑުވުން ފާޅުކުރައްވާފަ އެވެ. އަދީބު ވިދާޅުވީ، މައްސަލަތައް އަވަސްކޮށްގެން މައްސަލަތައް ގެންދަވާ ދިމާ އެނގިވަޑައިގަންނަވާ ކަމަށާއި މައްސަލަތައް ކުރިއަށް ދަނީ އިންސާފުން އެއްކިބާވެ ވަކި ދިމާލަކަށް ކަމަށެވެ.\nއަދީބު މިހެން ވިދާޅުވެފައިވާއިރު، އަދީބުގެ ވަކީލުން ވެސް މައްސަލަތައް އަވަސްކޮށް ގެންދާތީ މައްސަލަތަކަށް ތައްޔާރުވުމަށް އެކަށީގެންވާ ވަގުތު ނުލިބޭ ކަމަށް ވިދާޅުވެފަ އެވެ. ވަކީލުން މި މައްސަލަ ޖައްސާތީ ގާޒީން ވަނީ މި މައްސަތަކުގައި ދައުވާ ލިބޭ ފަރާތްތަކަށް ވަކީލުންނާ ބައްދަލު ކުރެވޭނެ ވަގުތު ދިގު ކޮށްދިނުމަށް އަންގާފަ އެވެ. ނަމަވެސް އަދީބު ވަކީލުން ވިދާޅުވީ ފުލުހުން ވަގުތު އިތުރު ކޮށްދީފައިނުވާ ކަމަށާއި ބައްދަލުކުރަން ލިބެނީ ހަފުތާއަކު ދެ ދުވަހު ދެ ގަޑިއިރު ކަމަށެވެ. އެހެން ވަކީލުން ވެސް ވަނީ މިފަދަ މޫސުމެއްގައި ލިޔެކިޔުންތައް ހިފައިގެން ދަތުރުކުރަން ޖެހުމުން އުނދަގޫވާ ކަމަށް ވިދާޅުވެފަ އެވެ.\nއުއްތަމަ ފަނޑިޔާރުގެ ބަސްފުޅު!\nއުއްތަމަ ފަނޑިޔާރު އަދި ކްރިމިނަލް ކޯޓު ހިންގުމާ ހަވާލުވެ ހުންނެވި ގާޒީ ބާރީ - އަވަސް ފޮޓޯ: މުހައްމަދު އަޒާން\nމިފަހުން ބޭއްވި ރަސްމިއްޔާތެއްގައި މިދިޔަ އަހަރު އެންމެ އިސްކަމެއްދެއްވީ އަވަސް ސްޕީޑެއްގައި މައްސަލަތައް ކުރިއަށް ގެންގޮސް ނިންމަން ކަމަށް އުއްތަމަ ފަނޑިޔާރު އަބްދުﷲ ސައީދު ވިދާޅުވި އެވެ. އަދި މި އަހަރު ވެސް އެ އަމާޒަށް އެގޮތަށް މަސައްކަތްކުރައްވާނެ ކަމަށް ވިދާޅުވެފަ އެވެ.\nއުއްތަމަ ފަނޑިޔާރު ވިދާޅުވި ގޮތުގައި ބޭއިންސާފުގެ އެއްވެސް އުޒުރެއް ނެތްކަން ކަށަވަރުވާ ވަރަށް ހުކުމްގެ ސަބަބުތައް ކަނޑައަޅަން ޖެހޭނެ އެވެ. އަދި ޝަރުއީ އަދި ގާނޫނީ ހަމަތަކުގެ މަތިން މައްސަލާގައި ހިމެނޭ މީހުންގެ މަސްލަހަތުތައް ހިމާޔަތްކުރުމާއި ދެވޭ މިންވަރަކަށް ލުޔެއްދީ އޯގާތެރިވުމަކީ ވެސް އަދުލު އިންސާފުގެ ހާއްސަ ސިފައެކެވެ.\nއިސް ގާޒީން "އެހެލުން" އިއްތިފާގެއް ނޫން!


ތިލަދުންމަތީ ދެކުނުބުރީ ފިނޭ ކައުންސިލްގެ އިދާރާ\nހދ ފިނޭގެ ލޭންޑް ޔޫސް ޕްލޭން ހެދުމާއި ސާރވޭ ކުރާނެ ފަރާތެއް ހޯދުމަށް\nހދ ފިނޭގެ ލޭންޑް ޔޫސް ޕްލޭން ހެދުމާއި ސާރވޭކުރާނެ ފަރާތެއް ހޯދުމަށް ބޭނުންވެއެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން 2020 ފެބުރުއަރީ4ވާ އަންގާރަ ދުވަހުގެ 10:00 އަށް މި އިދާރާއަށް ދުރުވެ މަޢުލޫމާތު ސާފުކުރެއްވުމަށްފަހު 2020 ފެބުރުއަރީ 13 ވާ ބުރާސްފަތި ދުވަހުގެ 10:00 އަށް އަގު ހުށަހެޅުއްވުން އެދެމެވެ.\nމަޢުލޫމާތާއި އަގު ހުށަހެޅުމަށް އެހެން ފަރާތެއް ފޮނުވާނަމަ، ވެރިފަރާތުގެ ސޮއިކޮށްފައިވާ ލިޔުމެއް ފޮނުވަންވާނެއެވެ. ފޮނުވާ އަންދާސީހިސާބު އޮންނަންވާނީ ބަންދުކުރެވިފައިވާ ސިޓީއުރައެއްގައެވެ. ސިޓީއުރައިގެ ބޭރުގައި "ހދ ފިނޭގެ ލޭންޑް ޔޫސް ޕްލޭން ހެދުމާއި ސާރވޭ ކުރުމާބެހޭ" މިހެން ލިޔެފައި އޮންނަންވާނެއެވެ.\nވީމާ މިކަން އާއްމުކޮށް އެންގުމަށްޓަކައި އިޢުލާން ކުރީމެވެ.\n27 ޖުމާދުލްއޫލާ 1441


Amaan Belehettey Varuge Home Minister'aku Hoadhan Jehey: Bonde - Vaguthu\nއަމާން ބެލެހެއްޓޭ ވަރުގެ ހޯމް މިނިސްޓަރަކު ހޯދަން ޖެހޭ: ބޮންޑެ\nމާލޭގެ މަގުތަކުގައި ކުށްތަކުގެ އެކި އަމަލުތައް ހިނގަމުންދާއިރު ރަށު ތެރޭގެ އަމާން ބެލެހެއްޓުމުގެ ޒިންމާ އުފުލޭނެ ހޯމް މިނިސްޓަރަކާ އެ ވުޒާރާ ހަވާލު ކުރަން ޖެހިފައިވާ ކަމަށް ރައްޔިތުންގެ މަޖިލީހުގެ މާފަންނު މެދު ދާއިރާގެ މެންބަރު އިބްރާހީމް ރަޝީދު (ބޮންޑެ) ވިދާޅުވެއްޖެއެވެ.\nނޭޝަނަލް ޑްރަގް ކޮންޓްރޯލް ކައުންސިލާއި ނޭޝަނަލް ޑްރަޖް އެޖެންސީގެ ޒިންމާ ނޫފުލޭތީ އާންމު ރައްޔިތުން ކޮށްފައިވާ އެކި ޓްވީޓްތައް ރީޓްވީޓް ކުރައްވައި ބޮންޑެ ވެސް ވަނީ އޭގެ ކަންބޮޑުވުންތައް ފާޅުކުރައްވައިފައެވެ.\nބޮންޑެ އިއްޔެ ކުރެއްވި ޓްވީޓެއްގައި ވިދާޅުވީ، މާލޭގެ މަގުތަކުގައި މަސްތުވާތަކެތި ގަނެވިއްކުން އާންމުވެ ރައްޔިތުންގެ ޝަކުވާ ކަންބޮޑުވުން އިންތިހާއަށް ވަނީ ގޮސްފައެވެ.\n"ފަރުވާދެވޭ މަރުކަޒުތައް ހިންގޭނެ ފަރާތްތަކާ ހަވާލުކޮށް ރަށުތެރޭގެ އަމާންކަން ބެލެހެއްޓޭނެ ގާނޫނީ ޒިންމާ އުފުލޭ ވަރުގެ ހޯމް މިނިސްޓަރަކާ ވުޒާރާ ހަވާލުކުރަން ޖެހޭ،" ބޮންޑެ ލިޔުއްވާފައިވެއެވެ\nމާލޭ މަގުތަކުގައި މަސްތުވާތަކެތި ގަނެވިއްކުން އާންމުވެ ރައްޔިތުންގެ ޝަކުވާ ކަންބޮޑުވުން އިންތިހާއަށް ވަނީ ގޮސްފައެވެ .\nފަރުވާދޭ މަރުކަޒުތައް ހިންގޭނެ ފަރާތްތަކާއި ހަވާލުކޮށް ރަށުތެރޭގެ އަމާންކަން ބެލެހެއްޓޭ ގާނޫނީ ޒިންމާ އުފުލޭވަރުގެ ހޯމްމިނިސްޓަރަކާ ވުޒާރާހަވާލުކުރާން ޖެހެވެ. https://t.co/ld07vT8mw5\n— Ibrahim Rasheed (@BondeM4) June 26, 2021\nހޯމް މިނިސްޓަރުގެ މަގާމުގައި މިހާރު ހުންނެވީ ވެރިކަން ކުރާ ކޯލިޝަންގައި ހިމެނޭ އަދާލަތު ޕާޓީގެ ރައީސް އިމްރާން އަބްދުﷲއެވެ.\nކޯލިޝަންގެ އެއް ލީޑަރު އިމްރާނަށް ހޯމް މިނިސްޓަރުގެ ޒިންމާތައް އަދާ ނުކުރެވޭ ކަމަށް ވިދާޅުވެ، މަޖިލީހުގައި ތިއްބަވާ އެމްޑީޕީގެ ބައެއް މެންބަރުން ވަރަށް ގިނައިން އިމްރާނަށް ފާޑުވިދާޅުވެފައިވެއެވެ.\nދާދި ފަހަކުން މާލޭގެ މިސްކިތްތަކުގެ އެތެރޭގައި ވެސް މަސްތުވާކަތީގެ ވިޔަފާރި ކުރުމާއި ބޭނުން ކުރުމާއި މަސްތު ހާލަތުގައި މިސްކިތްތަކުގައި އުޅުން މައްސަލަތައް ވެސް ފާހަގަވެފައިވެއެވެ. މަސްތުވާތަކެތީގެ ވަބާގައި ބައެއް ޒުވާނުން ނިޔާވެ ދާއިރު އެޖެންސީން ރަނގަޅަށް ބަލަމުން ނުދާ ކަމުގެ އަޑުތައް ގަދައެވެ.\nޖޫން 27, 2021 12:08\nތި އުޅެނީކީ އަމާން ނުބެލެހެއްޓިގެނެއް ނޫން. މުޅި ސަރުކާރު ރީނދުލަށް ބަދަލުކޮށް ރައްޔިތުންގެ ލާރިތައް ހައްޕަޅާލަން. ހެލްތު މިނިސްޓަރު އަމީން ބޭރުކޮށް ކެރަފާ ނަސީމު މިނިސްޓަރަކަށް ލުމުން ސިއްހީ ދާ އިރާ އަށް ލިބުނީ ކޮން ކުރިއެރުމެއް.؟. އަމާން ނުބެލެހެއްޓިގެން އިމްރާން ވަކި ކުރަންޏާ ޑިފެންސް މިނިސްޓަރުވެސް ބޭރުކުރޭ. ކޮންމެހެން ހޯމް މިނިސްޓަރު އއެކަންޏެއް ނޫން ދޯ ބޭރުުކުރަން ޖެހެނީ. ބޮންޑޭމެން ތަޅާ ކޮސް.\nޖޫން 27, 2021 12:33\nއިންޑިޔާ އިން ގެނޭ.\nޖޫން 27, 2021 13:00\nތިޔަ އެން. ޑީ. ޕީ އަކަށް ތިކަމެއް ނުވިއެއްނު.\nޝިދާތާ ދުއްވާލީ ކުޑަކުދިންނާއި ޖިންސީ ގޯނާފަދަ މައްސަލަތައް ނައްތާލަން. އިތުރަށްވީ ގޯސް.\nމަލީހު ދުއްވާލީ އިންޓަނެޓު ހައްލުކުރަން އިތުރަށްވީ ގޯސް\nހެލްތު މިނިސްޓަރ ދުއްވާލީ އިތުރަށް ރަނގަޅު ކުރަން އިތުރަށްވީ ގޯސް\nހައުސިން މިނިސްޓަރ ދުއްވާލީ އެތަން ރަނގަޅު ކުރަން އިތުރަށްވަނީ ގޯސް\nމިހާރު ތިގޮވަނީ ހޯމް މިނިސްޓަރާއި ސުޕޯރޓު މިނިސްޓަރ ދުއްވާލަން.\nރައްޔިތުންނަށް ތިމާމެން މެންބަރުކަމުން ވަކިކުރެވޭނެ ގޮތެއްވެސް އޮންނަންޖެހޭ! އޭރުން މިކަންކަން ރަނގަޅު ވާނީ.\nޖޫން 27, 2021 13:10\nމުޅި ސަރުކާރު ރީނދުލަށް ބަދަލު ކުރިއްޔާ ވާނީ ކޮންކަމެއް؟ ހަމަ ތިބެން ޖެހޭނީ\n2018ގައި ރީނދޫ ޕާރޓީގެ ރިޔާސީ ކެންޑިޑޭޓެއްގެ ފަހަތަށް އެރި އިރު ތިބީ ހިނދުކޮޅުގައިތޯ ތިބީ\nބަލަ މީ ރީނދޫ ޕާރޓީ އަށް ލިބުނު ވެރިކަމެއް\nތިޔައ އީ އިމްރާނުގެ ފެހިކުލަޔާ ގާސިމްގެ ރަތް ކުލަޔާ ތިޔަބުނާ ރީދޫކުލަޔަށް ލިބުނު ވެރިކަމެ އް .\nގާސިމާ އިމްރާނާ ނުލާ މަހިތުން ތިޔަބަ އި މީހުނަށް ވެރިކަމެ އް ނުލިބޭނެ. 2008 އަދި 2018 ހަނދާން ކޮށްލާ މޮޔަ ގެރި ބޮލަށް އަރުވަ އިގެބް ނޫޅެ.\nޖޫން 27, 2021 13:15\nއިމްރާން މިޤައުމު ހަލާކުކުރަނީ..\nޖޫން 27, 2021 14:47\nޖޫން 27, 2021 15:04\nޢިމްރާނު ބޭރުކުރުމަކީ ފަނާކުރާ ފިކުރު އެމްޑީޕީއަށް ކުރެވޭނެ ކަމެއްނޫން......\nޖޫން 27, 2021 15:08\nކަލޯ ގާނޫނުތަ ހަދާބަލަ ފުލުހުން އަށް މަސައްކަތް ކުރެވޭ ގޮތަ އް ފުލުހުން ފިޔަކޮށާލާފަ ތިހެން ކިޔަކަސް ނުވާނެ ޒިންމާ ނަގަން ޖެހޭނީ މިހާރު މަޖިލިސް އިން\nޖޫން 27, 2021 15:14\nއަމާންކަން ގެއްލެނީ ކިހިނެއްވީމަކަންނޭނގި ނާމާންކަން ފަތުރަމުން މިނިސްޓަރ ބޮލައް ކަނޑިޔަސް ރަނގަޅެއް ނުވާނެ.\nޖޫން 27, 2021 15:58\nލިޔަންޖެހޭއެތި ބޮޑުކަމުން ނުލިޔާނަން\nޖޫން 27, 2021 16:07\n100 ފަހަރިންނާ ހޯމްމިނިސްޓުރީ ހަވާލުކުރޭ...\nޖޫން 27, 2021 16:33\nޢިމްރާން ޔޯ ޓައިމް އިސް އަޕް\nޖޫން 27, 2021 17:02\nކަލޭ ޙަވާލުވާންވީނު. ކޮންބޭކާރުވާހަކައެއް. ފުރަތަމަ ކަލޭމެން މިޤައުމުގެ ރައްޔިތުންއެދޭގޮތަށް ވެރިކަންކުރަން ދަސްކޮށްބަލަ.\nޖޫން 27, 2021 18:06\nޝެއަހް އިމްރާން ގެ ބަދަލުގައި ލާދީނީ މީހަކު ގެނައިމަތާ ލާދީނީ ބިލައް އަމަލު ކުރާނީ\nޖޫން 27, 2021 18:55\nމި ކަލޭގެ އެކަނި މި ގައުމުގައި އުޅެންވީ. މިކަލޭގެ މިއީ ރައްޔިތުންގެ މަޖިލިސް ކުރާ މާލަމުގައި ހުރި ދައުލަތުގެ މުދަލަށް ގެއްލުންދީފައި ހުރި މީހެއް. މިހާރުން މިހާރަށް ހައްޔަރުކޮށް، ދައުލަތަށް ލިބުނު ގެއްލުމުގެ ބަދަލު މިކަލޭގެ އަތުން ހޯދަންޖެހޭ. މިކަމުގައި އޭރު މަޖިލީގެ ރައީސަކަށް ހުރި ޢަބްދުﷲ ޝާހިދު ވެސް ޒިންމާވާންޖެހޭ. އެކަލޭގެ މިހާރު އެހެރީ އެފަދަ އަނެއް މަޖިލީހުގެ ރައީސަކަށް ހޮވިފައި. މިކަހަލަ ގޮތެއްފޮތެއް ނެތް މީހުން އެމް.ޑީ.ޕީގައި ގިނަވާނީ.\nޖޫން 28, 2021 00:04\nކިތައްމެ ފުއްޕިޔަސް އިމުރާން ބޭރުކުރަން ކެރޭނެ ހެނެއް ހީނުވޭ.


Serbia athun Portugal ah point eh, Turkey aai Netherlands molhuvejje - AO News\nސާބިއާ އަތުން ޕޯޗުގަލް އަށް ޕޮއިންޓެއް، ތުރުކީ އާއި ނެދަލެންޑްސް މޮޅުވެއްޖެ\nޕޯޗުގަލްއާ ސާބިއާ ބައްދަލުކުރި މެޗުގެ ތެރެއިން. --ފޮޓޯ: ގެޓީ އިމޭޖަސް\nވޯލްޑްކަޕް ކޮލިފައިންގައި ރޭ ޕޯޗުގަލް އާއި ބެލްޖިއަމް ކުޅުނު މެޗުތަކުން އެއްވަރުވިއިރު، ތުރުކީ އަދި ނެދަލެންޑްސް ވަނީ މޮޅުވެފައެވެ.\nސާބިއާގެ ދަނޑުގައި 2-2 އިން ޕޯޗުގަލް އެއްވަރުވިއިރު، ބެލްޖިއަމް ވަނީ ރަށުން ބޭރުގައި ޗެކް ރިޕަބްލިކްއާ ދެކޮޅަށް ކުޅުނު މެޗުން 1-1 އިން އެއްވަރުވެފައެވެ. ސައްތައިގެ ރެކޯޑަކާއެކު އޮތް ތުރުކީ އިން ރަށުން ބޭރުގައި ނޯވޭ އަތުން 3-0 އިން މޮޅުވިއިރު، ނެދަލެންޑްސް ވަނީ 2-0 އިން ލެޓްވިއާ ބަލިކޮށްފައެވެ.\nސާބިއާގެ ބެލްގްރޭޑްގައި ހުންނަ ރެޑް ސްޓަރ ސްޓޭޑިއަމްގައި ރޭ ކުޅުނު މެޗުގައި ޕޯޗުގަލްގެ ފުރަތަމަ ލަނޑު، މެޗު ފެށިގެން 11 ވަނަ މިނެޓުގައި ބެނާޑޯ ސިލްވާ ނަގައިދިން ހުރަހަކުން ލިބުނު ބޯޅައެއް ބޮލުން ފޮނުވާލައިގެން ޔޮޓާ ކާމިޔާބުކުރިއިރު މެޗުގެ 36 ވަނަ މިނެޓުގައި ޔޮޓާ ވަނީ ސެޑްރިކް ސޮއާރޭސް ނަގައިދިން ހުރަހަކުން ނަތީޖާ 2-0 އަށް ބަދަލުކޮށްލާފައެވެ.\nޗެކް ރިޕަބްލިކްގެ ކުޅުންތެރިއެއް އަތުން ބޯޅަ ހޯދަން ބެލްޖިއަމްގެ ރޮމެލޫ ލުކާކޫ (ވ) މަސައްކަތްކުރަނީ. –ފޮޓޯ: ފީފާ.ކޮމް\nސާބިއާ އިން ވަނީ ދެވަނަ ހާފުގެ ކުޅުން ފެށިގެން 14 ވަރަކަށް މިނެޓުގެ ތެރޭގައި އެއްވަރުކޮށްފައެވެ. ދެވަނަ ހާފުގެ ކުޅުން ފެށިތާ މިނެޓެއްގެ ތެރޭގައި އަލެކްސެންޑާ މިޓްރޮވިޗްގެ ގޯލުން ސާބިއާ އިން ފަރަގު ކުޑަކުރިއިރު، އެ ޓީމުން ނަތީޖާ ހަމަހަމަކުރީ މެޗުގެ 60 ވަނަ މިނެޓުގައި ކައުންޓާ އެޓޭކެއްގައި ފިލިޕް ކޮސްޓިޗް ކާމިޔާބުކުރި ގޯލުންނެވެ. އޭގެފަހުން، ޕޯޗުގަލްގެ މިޑްފީލްޑަރު ޑަނީލޯ ޕެރޭރާ އަށް ސާބިއާގެ ޑިފެންޑަރު ނިކޮލާ މިލެންކޮވިޗް ކުރި ފައުލަކަށް ރެފްރީ ވަނީ ސީދާ ރަތެއް ދައްކާފައެވެ.\nމި މެޗުގެ އިތުރުވަގުތުގެ އެންމެ ފަހު މިނެޓުގައި ޕޯޗުގަލްގެ ކެޕްޓަން ކްރިސްޓިއާނޯ ރޮނާލްޑޯ ޖެހި ގޯލެއް ބަލައިނުގަންނަން ރެފްރީ ނިންމުމުން އޭނާ ވަނީ އެކަމާ ހިތްހަމަނުޖެހުން ފާޅުކޮށްފައެވެ. އެކަމާ ހިތްހަމަނުޖެހުން ފާޅުކުރުމުގެ ތެރޭގައި އެސިސްޓެންޓް ރެފްރީ ގާތުގައި ޝަކުވާކުރުމުން ރެފްރީ ވަނީ ރޮނާލްޑޯ އަށް ރީނދޫ ކާޑެއް ދައްކާފައެވެ. މި މެޗުގައި ގޯލް ލައިން ޓެކްނޮލޮޖީ ނެތުމުން ރެފްރީ އާއި ލައިންސްމަން އަށް ނުފެންނާތީ އެ ގޯލު ބަލައިނުގަންނަން ނިންމުމުން ރޮނާލްޑޯ ވަނީ ދަނޑުން ފޭބި ވަގުތު ކެޕްޓަން ބޭންޑް ވެސް އެއްލާލައިފައެވެ.\nދުނިޔޭގެ ރޭންކިންގެ އެއްވަނައިގައި އުޅޭ ބެލްޖިއަމުން ރޭ ޗެކް ރިޕަބްލިކްއާ ދެކޮޅަށް ކުޅުނު މެޗުން ވަނީ 1-1 އިން އެއްވަރުވެފައެވެ. މި މެޗުގެ ފުރަތަމަ ހާފުގައި ދެ ޓީމަށް ގޯލެއް ކާމިޔާބުކުރެވިފައިނުވާއިރު، ހީކުރިގޮތާ ހިލާފަށް ކުރީން ލީޑްނެގީ ވެސް ޗެކް ރިޕަބްލިކް އިންނެވެ. ދެވަނަ ހާފުގެ ކުޅުންފެށިގެން ފަސްވަނަ މިނެޓުގައި ޕެނަލްޓީއޭރިޔާބޭރުން ފޮނުވާލި ރީތި ހަމަލާއަކުން މިލަނޑު އެ ޓީމަށް ޖަހައިދިނީ ސްލާވިއާ ޕްރާގްގެ ވިންގާ ލޫކަސް ޕްރޮވޮޑް އެވެ. އޭގެ 10 މިނެޓުފަހުން، ބެލްޖިއަމް އިން ނަތީޖާ ހަމަހަމަކުރީ ކެވިން ޑިބްރޭނާ ދިން ބޯޅައަކުން ރޮމެލޫ ލުކާކޫ އެވެ.\nނޯވޭ ކޮޅަށް ލަނޑުޖެހުމަށްފަހު ތުރުކީގެ ކުޅުންތެރިން އުފާ ފާޅުކުރަނީ. –ފޮޓޯ: ގެޓީ އިމޭޖަސް\nކޮލިފައިންގައި ރޭ ކުޅެވުނު ފާހަގަކޮށްލެވޭ އެހެން މެޗުތަކުގެ ނަތީޖާއަށް ބަލާއިރު ނޯވޭގެ ދަނޑުގައި 3-0 އިން ތުރުކީ މޮޅުވިއިރު، އެ ޓީމުގެ މިޑްފީލްޑަރު އޮޒާން ތޫފާން ދެ ގޯލް ޖެހިއެވެ. އަނެއް ލަނޑުޖަހައިދިނީ ލެސްޓާ ސިޓީ އަށް ކުޅެމުން އަންނަ އިތުބާރު ޑިފެންޑަރު ސަގްލާ ސޮޔުންޗޫ އެވެ.\nމި ގްރޫޕުގައި ހިމެނޭ ގަދަފަދަ ނެދަލެންޑްސް ވަނީ ލެޓްވިއާ އަތުން 2-0 އިން މޮޅުވެފައެވެ. މި މެޗުގައި ނެދަލެންޑްސްގެ ގޯލުތައް ޖެހީ ސްޓީވަން ބާގައިސް އާއި ލޫކް ޑިޔޯން އެވެ. ކޮލިފައިންގައި އެ ޓީމު ކުޅުނު ފުރަތަމަ މެޗުގައި ތުރުކީ އަތުން ބަލިވިއިރު، ރޭގެ މެޗަކީ މި ފަހަރުގެ ކޮލިފައިންގައި ނެދަލެންޑްސް މޮޅުވި ފުރަތަމަ ފަހަރެވެ.\nމާރިއޯ ޕަސަލިޗް ކާމިޔާބުކުރި ގޯލުން ސައިޕްރަސްގެ މައްޗަށް ކްރޮއޭޝިއާ އިން ކުރިހޯދިއިރު ލެގްޒެމްބޯގް ވަނީ 1-0 އިން ރިޕަބްލިކް އޮފް އަޔާލެންޑް ބަލިކޮށްފައެވެ. ޖިބްރާލްޓާ އަތުން 4-1 އިން މޮންޓެނީގްރޯ މޮޅުވިއިރު، ސްލޮވީނިއާގެ މައްޗަށް ރަޝިޔާ ކުރިހޯދީ 2-1 އިންނެވެ.\nނެދަލެންޑްސްބެލްޖިއަމްކުޅިވަރުފީފާ ވޯލްޑްކަޕް ކޮލިފައިންދުނިޔެތުރުކީޔޫރަޕްޕޯޗުގަލް


ފަނޑިޔާރު ރައޫފް ޖޭއެސްސީން އިސްތިއުފާ ދެއްވައިފި – Haftha\nSun,5July, 2020, 3:06 am\nފަނޑިޔާރު އަބްދުއްރައޫފު އިބްރާހިމް، ޖޭއެސްސީއަށް އައްޔަން ކުރުމަށް ބޭއްވި ރަސްމިއްޔާތުގައި --- ފޮޓޯ/ ރައީސް އޮފީސް\nފަނޑިޔާރު ރައޫފް ޖޭއެސްސީން އިސްތިއުފާ ދެއްވައިފި\nހައިކޯޓުގެ ފަނޑިޔާރުންގެ ފަރާތުން ޖުޑީޝަލް ސާވިސް ކޮމިޝަން (ޖޭއެސްސީ)ގައި އިންނަވާ ފަނޑިޔާރު އަބްދުއްރައޫފް އިބްރާހިމް އެމަގާމުން އިސްތިއުފާ ދެއްވައިފިއެވެ.\nމިދިޔަ އަހަރުގެ މެއި މަހުގެ ތެރޭގައި ޖޭއެސްސީއަށް އައްޔަންކުރެއްވި ފަނޑިޔާރު ރައޫފް އިސްތިއުފާ ދެއްވާފައި މިވަނީ ސުޕްރީމް ކޯޓުން ހުސްވެފައިވާ ތިން ފަނޑިޔާރުންގެ މަގާމުގެ ތެރެއިން އެއް މަގާމަށް އައްޔަން ކުރުމަށް ރައީސް އިބްރާހިމް މުހައްމަދު ސޯލިހު، އޭނާގެ ނަން ޖޭއެސްސީއަށް ފޮނުވާފައިވަނިކޮށެވެ.\nއެގޮތުން ޖޭއެސްސީން އޭނާއާ އިންޓަވިއުކޮށް ރައީސް ސޯލިހަށް ރަފާ އަރުވާނެއެވެ.\nސުޕްރީމް ކޯޓުގެ ބެންޗުގައި ހަތް ފަނޑިޔާރުން ތިއްބަވަންޖެހޭއިރު، މިވަގުތު އެކޯޓުގައި ތިއްބެވީ ހަތަރު ފަނޑިޔާރުންނެވެ. އެއީ ހައިކޯޓުގެ ފަނޑިޔާރުގެ ގޮތުގައި ކުރިން ހުންނެވި އަބްދުލް ޣަނީ މުހައްމަދާއި މި ސަރުކާރުން ސުޕްރީމް ކޯޓަށް އައްޔަންކުރެއްވި ތިން ފަނޑިޔާރުން ކަމަށްވާ ޑރ. އަޒްމިރާލްދާ ޒާހިރާއި އައިޝާ ޝުޖޫން މުހައްމަދު އަދި މަހާޒް އަލީ ޒާހިރެވެ.\nމި ބޭފުޅުންގެ ތެރެއިން ފަނޑިޔާރު ޣަނީ މިހާރު ހުންނެވީ ސަސްޕެންޑުކޮށްފައެވެ. އަދި އޭނާ މަގާމުން ވަކިކުރަން ޖޭއެސްސީން މަޖިލީހަށް ވަނީ ހުށަހަޅައިފައެވެ. ޣަނީ މަގާމުން ދުރުކުރުމުން މިދިޔަ ސަރުކާރުން ސުޕްރީމް ކޯޓަށް އައްޔަން ކުރެއްވި ހުރިހާ ފަނޑިޔާރުން މަގާމުތަކުން ދުރުކުރެވުނީއެވެ.\nފަނޑިޔާރު ރައޫފަކީ މެލޭޝިޔާގެ އިންޓަނޭޝަނަލް އިސްލާމިކް ޔުނިވާސިޓީން ބެޗްލާ އޮފް ލޯ ޑިގްރީ ހާސިލްކުރައްވާފައިވާ ބޭފުޅެކެވެ.\nއޭނާ އަދާކުރައްވާފައިވާ ވަޒީފާތަކުގެ ތެރޭގައި އެޓާނީ ޖެނެރަލްގެ އޮފީހުގެ ގާާނޫނީ ވަކީލު ކަމާއި ސިވިލް ކޯޓުގެ އެސިސްޓެންޓް ރަޖިސްޓްރާކަން ހިމެނެއެވެ. ފަނޑިޔާރު ރައޫފް ހައިކޯޓުގެ ފަނޑިޔާރުކަމުގެ މަގާމަށް އައްޔަނުކޮށް މަގާމުގެ ހުވާ ކުރައްވާފައިވަނީ މާޗް 26، 2011 ގައެވެ.


Vehicle Registry Ge Kankan City Council Ah ވެހިކަލް ރެޖިސްޓްރީގެ ކަންކަން ސިޓީ ކައުންސިލަށް – Huvadhoo News Vehicle Registry Ge Kankan City Council Ah Huvadhoo News\nވެހިކަލް ރެޖިސްޓްރީގެ ކަންކަން ސިޓީ ކައުންސިލަށް\nމިއަދުން ފެށިގެން މާލޭ ސަރަހައްދުގައި ވެހިކަލް ރަޖިސްޓްރީކުރުމުގެ ހުއްދަ ދިނުމުގައި ބަލަންޖެހޭ ކަންކަން ބަލާނީ މާލޭ ސިޓީ ކައުންސިލުން ކަމުގައި ހަމަޖައްސައިފިއެވެ.\nމިކަމާ ގުޅިގެން މާލޭ ސިޓީ ކައުންސިލުން ބުނެފައި ވަނީ ގްރޭޓާ މާލޭ ސަރަހައްދުގައި ރަޖިސްޓަރީ ކުރާ އުޅަނދުތައް ރަޖިސްޓަރީ ކުރުމަށްޓަކައި ގަވާއިދުގައި ބަޔާންކޮށްފައިވާކަންކަން ދެން ބަލާނީ ސިޓީ ކައުންސިލުން ކަމަށެވެ.\nމިގޮތުން މިހާރު އުޅަނދު ބާއްވާނެ ގަރާޖު ޗެކު ކުރުމާއި ގަރާޖުގެ ވެރިފަރާތާއި އުޅަނދުގެ ވެރިފަރާތާ ދެމެދު ވެވޭ އެއްބަސްވުމުގެ ސައްހަކަން ކަށަވަރުކުރުމުގެ މަސައްކަތް މާލޭ ސިޓީ ކައުންސިލުން ކުރާގޮތަށް ބަދަލުކޮށްފައިވާނެ ކަމަށް އެ އިދާރާއިން ބުނެއެވެ. އަދި ހަމައެއާއެކު މާލެ އާއި ހުޅުމާލޭގައި ރަޖިސްޓަރީ ކުރާ އުޅަނދުތައް ރަޖިސްޓަރީ ކުރުމަށްޓަކައި ގަވާއިދުގައި ބަޔާންކޮށްފައިވާ ކަންކަންވެސް ޗެކު ކުރުމުގެ މަސައްކަތް ކުރިޔަށް ގެންދާނީ ސިޓީ ކައުންސިލުން ކަމަށް ވެސް ވަނީ ބުނެފައެވެ.\nސިޓީ ކައުންސިލުން ވަނީ މާލޭ ސިޓީ ކައުންސިލުން ވަނީ ލޭންޑް އެންޑް ބިލްޑިންގް ސެކްޝަންގެ ރިސެޕްޝަން އަދި ސިޓީ ކައުންސިލްގެ ހުޅުމާލޭ ސެކްޝަން އެޗްޑީސީ ބިލްޑިންގެ އިން މި ހިދުމަތްތަށް ދެމުން ގެންދާނެ ކަމަށް އެއިދާރާއިން ވަނީ ބުނެފައެވެ. އޭގެ އިތުރުން މާލެ ސިޓީ ކައުންސިލްގެ ވެބްސައިޓް އިން ވެސް މި ހިދުމަތް އެދޭފޯމް ލިބެން ހުންނާނެ ކަމަށް ވަނީ ބުނެފައެވެ.


Madrid ge kurimthilun kaamiyaabukoh Real6point ge lead eh nagaifi\nއެތުލެޓިކޯ މެޑްރިޑްގެ މައްޗަށް 1-0 ގެ ނަތީޖާ އަކުން މޮޅުވެ، ވާދަވެރި ރެއާލް މެޑްރިޑުން އެއް ވަނައިގައި ހަ ޕޮއިންޓްގެ ލީޑެއް ނަގައިފި އެވެ.\nރެއާލްގެ އަމިއްލަ ދަނޑު ސްންތިއާގޯ ބާނެބެއު ގައި، އެތުލެޓިކޯގެ މައްޗަށް ހޯދި މި މޮޅަކީ ހަތް އަހަރު ފަހުން އަމިއްލަ ދަނޑުގައި އެތުލެޓިކޯގެ މައްޗަށް ހޯދި ފުރަތަމަ މޮޅުވެ. މީގެކުރިން އަމިއްލަ ދަނޑުގައި، ރެއާލްއަށް އެތުލެޓިކޯ އަތުން މޮޅުވެވިފައި ވަނީ 2012/2013 ސީޒަންގަ އެވެ.\nމެޗުގެ ފުރަތަމަ ހާފު ޑޮމިނޭޓްކޮށް ލަނޑު ޖަހާނެ ރަނުގެ ފުރުސަތުތައް ތަނަވަސް ކުރީ އެތުލެޓިކޯއިންނެވެ. އެ ޓީމުގެ އެންހަލް ކޮރެއާ އާއި ވިޓޯލާ އަށް ވަނީ ތަނަވަސް ފުރުސަތުތަކެއް ލިބިފަ އެވެ. ކޮރެއާއަށް ލިބުނު ބޯޅަ ގޯލްގެ ކަނަށް ވައްދާލަންވެގެން ފޮނުވާލުމުން އަމާޒުވީ ގޯލް ދަނޑިއަށެވެ. އޭގެ ކުރިން އަލްވާރޯ މޮރާޓާ އާއި ވިޓޯލާގެ ކޮމްބިނޭޝަން ބޭނުންކޮށްގެން ވިޓޯލާ ތަނަވަސް ކުރި ފުރުސަތުގައި ރެއާލްގެ ގޯލަށް އަމާޒުކޮށް ފޮނުވާލި ބޯޅަ ދިފާއު ކުރީ ރެއާލްގެ ކީޕަރު ޓިބޯ ކޯޓްއާ އެވެ.\nފުރަތަމަ ހާފުގައި، ރެއާލްއަށް ބޮޑަށް ޖެހުނީ ޑިފެންސް ކޮށްގެން ތިބޭށެވެ. އެ ޓީމަށް އުފެއްދުނީވެސް ހާފު ޗާންސެވެ. އެ ދެ ފުރުސަތުވެސް ލިބުނީ ކެޕްޓަން ސާޖިއޯ ރާމޯސް އަށެވެ. ދެ ވަަނަ ހާފު ރެއާލުން ނުކުތީ ދެ ބަދަލާ އެކު އެވެ. ޓޯނީ ކްރޫޒްގެ ބަދަލުގައި ވިނީޝިއަސް ޖޫނިއާ އެވެ. އިސްކޯ އަލާކޯންގެ ބަދަލުގައި ލޫކަސް ވަޒްކުއޭޒް އެވެ. ގެނައި ބަދަލުތަކުން ރެއާލުގެ ކުޅުން ރަނގަޅު ކުރި އެވެ.\nއެ ޓީމުގެ ލަނޑު މެޗުގެ 56 ވަނަ މިނެޓްގައި ކާމިޔާބު ކުރީ ކަރީމް ބެންޒެމާ އެވެ. ފާލޮންޑް މެންޑީ ނަގައިދިން ބޯޅަ ބެންޒެމާ ގޯލަށް ވައްދާލީ އޭނާއަށް ހުރަސް އަޅަންތިބި އެތުލެޓިކޯގެ ދެ ޑިފެންޑަރުންނަށްވެސް ފުރުސަތެއް ނުދީ އެވެ. އެފުރުސަތު ބެންޒެމާއަށް ތަނަވަސް ކޮށްދިނުމުގައި މެންޑީއާއި ވީނީސިއުސްގެ ކޮމްބިނޭޝަން ފާހަގަ ކުރެވިގެން ދިޔަ އެވެ. މިއީ އަމިއްލަ ދަނޑުގައި، ބެންޒެމާ އެތުލެޓިކޯ ކޮޅަށް ޖެހި ފުރަތަމަ ލަނޑެވެ.\nމި ވަގުތު ހަ ޕޮއިންޓްގެ ލީޑަކާއެކު ރެއާލް ކުރީގައި އޮތް ނަމަވެސް ބާސެލޯނާ، ލެވަންޓޭއާ ދެކޮޅަށް ކުޅޭ މެޗުން މޮޅުވެއްޖެނަމަ ފަރަގު ތިން ޕޮއިންޓަށް އަލުން ކުޑަވެގެންދާނެ އެވެ.


Maayoos nuve Allah ge rahumathah edhun muhinmu : Seyhu iliyaash\nޝޭހު އިލިޔާސް ހުސެއިން\nމާޔޫސް ނުވެ ﷲގެ ރަހުމަތަށް އެދުން މުހިންމު: ޝޭހް އިލިޔާސް\n26 މާރޗް 2020 - 13:12:14\nމާޔޫސް ނުވެ ﷲގެ ރަހުމަތަށް އެދުން މުހިންމު ކަމަށް ޝޭހު އިލިޔާސް ހުސެއިން ވިދާޅުވެއްޖެއެވެ.\nއިލްޔާސްގެ ފޭސްބޫކް ޕޭޖު މެދުވެރިކޮށް ދެއްވި ނަސޭހަތުގައި ވިދާޅުވީ އަޅުގަނޑުމެން ކުރިމަތިލައިގެން މި އުޅޭ ދުވަސްތަކަކީ ހިތް ނުތަނަވަސް ދުވަސް ކޮޅެއްކަމަށާއި ނަމަވެސް މި ދަނޑިވަޅުގައި މާތް ﷲ ގެ ރަހުމަތުން މާޔޫސް ނުވުމަށް ނަސޭހަތް ތެރިވެފައިވެއެވެ. އެގޮތުން އިމްތިހާނުން ފާސްވުމަށް ކެއްތެރިކަމާއެކު ސާބިތުވުން މުހިންމުކަމަށެވެ.\nއިލިޔާސް ވިދާޅުވީ ގިމާޔަތް ދުވަހު ލިބޭ ސަޒާއަށް ވުރެއްކުރިން އަޅުގަނޑުމެންނަށް އެހެން ގޮތަކަށް ސަޒާ ދެއްވާނެކަމަށާއި އެކަމުގެ ބޭނުމަކީ އެބުރި ރުޖޫއަށް ވުންކަމަށްވެސް އިލާސް ފާހަގަކުރެއްވިއެވެ.\n"ލޮބުވެތި އަހުންނާ އުހުތުނޭ! މިއަދު އަޅުގަނޑުމެންނަށްވެސް ކުރިމަތިވެގެން މިއުޅެނީ އާދައިގެކަމެއް ނޫން. މުޅި ދުނިޔެ މި ވަނީ ސިހުމެއްގެ ތެރޭގައި. މުޅި ދުނިޔެ ވަނީ ބިރުވެރިކަމެއްގެ ތެރެއަށް ވެއްޓިފަ. މި ފަދަ ހާލަތެއްގައިވެސް ދެންނެވުން އޮތީ ﷲ ސުބުހާނަހޫ ވަތައާލާގެ ހަޒުރަތަށް. އެފަރާތުން އަޅުގަނޑުމެންނަށް ލުއިފަސޭހަ ކަން މިންވަރު ކުރައްވާނެކަން އަޅުގަނޑުމެން ޝައްކުކުރުމަކީ ކޮށްގެންވާނެ ކަމެއް ނޫން." އިލިޔާސް ވިދާޅުވިއެވެ.\nދުނިޔެއަށް ދިމާވާ ބޮޑެތި ހާދިސާތައް ކުރިމަތިކުރަނީ އިންސާނުންގެ އަމަލުތަކުގެ ސަބަބުންކަމަށެވެ. އެގޮތުން މި ދަނޑިވަޅުގައި ދުނިޔެ ކުރިމަތިލަމުންދާ ހިތް ދަތި ކަމުން ސަލާމަތްވުމަށް މާޔޫސްނުވެ ﷲ ގެ ރަހުމަތަށް އެދުން މުހިންމުކަމަށްވެސް ޝޭހުގެ ނަސޭހަތުގައި ބުނެފައިވެއެވެ.\nމީގެ އިތުރުން އިލާސް ވިދާޅުވީ އިންސާނުން ކުރާ ގިނަ ކުށްތަށް އަފޫކުރާއިރު އަޅުގަނޑުމެންނަށް ފާފަތައް ގިނަކަން ގަބޫލުކޮށް އެކަމަށް މާޔޫސްނުވެ ﷲ ހަޒުރަތުގައި ދެންނެވުން މިހުންމު ކަމަށެވެ. އެހެންކަމުން ﷲ ގެ ދީލަތިވެ އެ ފަރާތުގައި އެދުން މުހިންމުކަމަށެވެ.